vaahaka: Equator village - AO News\nވާހަކަ: އީކުއޭޓަރ ވިލެޖް\nސްރީލަންކަން އެއާލައިންސް ގެ މަތިންދާ ބޯޓު އައިސް ގަމުގެ ބައިނަލް އަގުވާމީ ބަނދަރުގައި ޖެއްސިއިރު އިމްޖާދު އިނީ ބޭރުން ފެންނަ މަންޒަރު ބަލާށެވެ. ކިތަންމެ ގިނައިން ދަތުރުކުރި ނަމަވެސް ބޯޓު ރަންވޭއަށް ތިރިކުރާއިރު އެފެންނަ ހިތްގައިމު މަންޒަރަކީ ބަލައިފޫހިވާނެ މަންޒަރެއްނޫނެވެ.\n“ބޯޓު ލޭންޑްކޮށްފި” ކައިރީގައި ދެލޯމަރާލައިގެން އިން ކިއާރާގެ އަތުގައި ކޮއްޓާލަމުން އިމްޖާދު ބުނެލިއެވެ.\nކުޑަކޮށް ދެލޯ އުނގުޅާލުމަށް ފަހު ކިއާރާ އިމްޖާދާ ދިމާއަށް ބަލައިލިއެވެ.\n“ގަޑިން ކިހާއިރެއް؟” ކިއާރާ ސުވާލުކޮށްލި އިރު އަޑުގައި ވަނީ ވަރުބަލިކަމެވެ.\nގަޑިން ވީއިރެއް ބުނުމުގެ ބަދަލުގައި އިމްޖާދު ދައްކާލީ އޭނަގެ އައިފޯނެވެ. އޭރު ހެނދުނު 8 ޖަހައި ބޮޑުވީއެވެ.\nކިއާރާ އަވަސްވެގަތީ އޭނާގެ ހޭންޑް ބޭގުގައި އޮތް ލިޕްސްޓިކް ނަގައި ކުޑަކޮށް ރީތިވެލުމަށެވެ.\n“ތީ ކޮންކަމެއް؟” ދިމާކުރާ ރާގަކަށް އިމްޖާދު ބުނެލިއެވެ.\n“ކުޑަކޮށް ފްރެޝް ވެލަންވާނެ ނު” ފަރުވާކުޑަ ގޮތަކަށް ކިއާރާ ބުނެލިއެވެ.\n“ކޮބާ ބޭނުމަކީ؟ ރީތިކަން ދައްކަންވީ މީހާ މިއިނީ ހަމަ ކާރީގައި. ދެން ކާކަށް ދައްކަން ތި ކުލަ އުނގުޅަނީ؟” އިމްޖާދު ބޭނުންވީ ކިއާރާ އާއި ދިމާކުރާށެވެ.\n“ބަލަ އެއާޕޯޓުގައި ކިހާ ގިނަ ބަޔަކު ތިބޭނެ. އަހަރެން ބޭނުމެއްނޫނޭ އިމްޖާދުގެ ވައިފްގެ ގޮތުގައި މީހުންނަށް ފެންނަ އިރު ނިދިމޫނާ ހުންނާކަށް” އިމްޖާދުގެ ވާހަކަތަކަށް ޖަވާބު ދިން އިރުވެސް ކިއާރާ އިނީ ރީތިވާށެވެ.\n“އޯހ. އެހެންދޯ. އަނބިކަމަނާ މޫނުގައި އިތުރު ކުލައެއް ނެތަސް ހަމަ ރީއްޗޭ. ކުޑަކޮށް ވަރުބަލިވެފައި ހުރިކަން އެކަނި..” ކިއާރާގެ އަތުގައި ހިފާލަމުން އިމްޖާދު ބުންޏެވެ.\nހަމަ ހަގީގަތުގައި ވެސް އެދެމީހުން ތިބީ ވަރަށް ވަރުބަލިވެފައެވެ. ހަނީމޫންގެ އެއްބައި ދުބާއީގައި ހޭދަކޮށްލުމަށްފަހު ލަންކާއަށް އެމީހުން އައީ އިއްޔެގައެވެ. ރޭ ފަތިހު އަނެއްކާ މިތިބީ ލަންކާ މަގުން އައްޑޫއަށް އައިހެވެ. މިއީ އެމީހުން މިދަތުރު ހަމަ ރާވަން ބޭނުންވި ގޮތެވެ. ހަނީމޫންގެ ބާކީ އޮތް ހަފްތާ އެމީހުން ހޭދަކުރަން ބޭނުންވީ އެދެމީހުންގެ ލޯބީގެ ބިންގާ އެޅިގެންދިޔަ ތަނުގައެވެ. އެއީ ގަމުގައި ހުންނަ އީކުއޭޓަރވިލެޖުގައެވެ…!\nއެއާޕޯޓުގެ ޓާމިނަލުން ނިކުތް އިރު ހޮޓަލުގެ ވެހިކަލެއް އެމީހުންބަލާ އައިސް އޮތެވެ.3މިނެޓްގެ ކުރު ދަތުރަކަށް ފަހު އީކުއޭޓަރވިލެޖްގެ ޕޯޓިކޯގެ ކުރިމައްޗަށް ވޭން މަޑުކޮށްލައި ޑްރައިވަރު އައިސް އެމީހުން ފައިބަން ދޮރުހުޅުވާލަދިނެވެ.\nސާފުހުދުކުލައިގެ އެ ބިޔަ އިމާރާތުގެ ލޮބީ ކުރިމަތީގައި އެމީހުންނަށް މަރުހަބާ ކިޔުމަށް ތިބި ހޮޓަލުގެ ސްޓާފުން ފެނިފައި އިމްޖާދާއި ކިއާރާ އުފަލުން އެކަކު އަނެކަކަށް ބަލައިލިއެވެ. މިފަދަ ހޫނު މަރުހަބާއެއް ކިޔަން ހޮޓަލުގެ މުވައްޒަފުން ތައްޔާރުވާނެ ކަމަކަށް އެމީހުން ފަހަރެއްގައިވެސް ހިއްޔެއް ނުކުރެއެވެ.\n“ތޭންކްސް” ތާޒާ ރަތް ފިނިފެންމަލުން ހަދާފައިވާ މާބޮނޑީގައި ހިފަމުން އުފަލާއެކު ކިއާރާ ބުންޏެވެ.\nހިތްހެޔޮކަމާއި ގާތްކަމާއެކު އެތަނުން ހަދިޔާ ކުރި ހޫނު މަރުހަބާ އިން، ތަނުގެ މުވައްޒަފުންގެ ހިތްތަކުގައިވާ ސާފު ލޯބި އެމީހުންނަށް ވަޒަންކުރެވިގެން ދިޔައެވެ.\nކުރީބައިގައި ބުކިންސް ހައްދާފައި އޮތުމުން އެތަނުގެ މުވައްޒަފަކާއެކީގައި އެމީހުން ތިބޭ ރޫމާ ދިމާއަށް އަވަހަށް ހިނގައިގަތީ ވެފައިތިބި ވަރުބައްޔެއްގެ ބޮޑުކަމުންނެވެ. ލޮބީގެ ކުރިމަތީގައި އޮންނަ ހިތްގައިމު ބަގީޗާގެ ތެރެއިން އަތުގައި ހިފާލައިގެން އިމްޖާދާއި ކިއާރާ ދިޔައީ ކުރިއަށް އޮތް ހަފްތާގައި އެމީހުން މިތަނުގައި ހޭދަކުރުމަށް ހަމަޖެހިފައިވާ 107 ނަމްބަރު ކޮޓަރިއާއި ދިމާއަށެވެ.\nމީގެ4މަސްކުރިން އިމްޖާދު މިތަނަށް އައީ ދިރިއުޅުމުގެ ހުރިހާއެއްޗެއް ގެއްލި ޙަޔާތުގެ ކުޅިފަސްގެއްލި ވަރުބަލިވެފައިވާ ދަތުރުވެރިއެއް ފަދައިންނެވެ. އޮފީހުގެ މަސައްކަތެއްގައި އައްޑޫއަށް ފޮނުވަން އުޅުމުން އޭނާ އެކަމަށް އެއްބަސްވީ ވެރިރަށް މާލޭގައި އެވަގުތު ހުންނަން ބޭނުންނުވާތީއެވެ. ޓެލެކޮމިޔުނިކޭޝަން ދާއިރާގެ އިސް ވަޒީފާއެއް އަދާކުރަމުން ދިޔަ އިމްޖާދަކީ މިފަދަ ދަތުރުތަކުގައި ގިނަގިނައިން ރާއްޖޭގެ އެކިކަންކޮޅުތަކަށް ދަތުރުކުރަން ޖެހޭ ހީވާގި މުވައްޒަފެކެވެ. އަމިއްލަ ދިރިއުޅުމުގައި ޖެހެމުންދިޔަ ކުނިތަކާއި އޮޔާލަމުން ގެއްލެމުން ދިޔަ އަމިއްލަ ޙަޔާތުގެ އެއްވެސް އަސަރެއް އޭނާގެ މަސައްކަތުގެ މާހައުލުން ފެންނާކަށް އޭނާ ބޭނުމެއް ނުވެއެވެ. މިވަގުތު އައްޑޫއަށް އަންނަން އިމްޖާދު އެހާ އަވަހަށް އެއްބަސްވި ސަބަބަކީވެސް އެއީއެވެ. ފަހަރެއްގައި ވެސް އެކުގައި އުޅޭ މުވައްޒަފަކަށް އޭނާގެ ހިތުގެ ހާލަތު، މޫނުގެ ތަސްވީރުން ފެނިދާނެތީއެވެ. ދުވަސްކޮޅަކަށް ރަޙްމަތް ތެރިންނާ ވަކިން އެހެންތަނެއްގައި މަސައްކަތް ކުރުމަކީ މި ކަމަށް ލިބޭނެ ހައްލެއްކަމަށް އިމްޖާދު ގަބޫލުކުރިއެވެ.\nއެފަހަރުވެސް އިމްޖާދު ހުރީ އީކުއޭޓަރ ވިލެޖްގެ 107 ވަނަ ރޫމުގައެވެ. ދުވާލުގެ ބުރަ މަސައްކަތުން އެންމެ ގަޑިއެއްވެސް އަރާމު ކުރުމުގައި ހޭދަކުރާކަށް އޭނާ ނޫޅެއެވެ. 24 ގަޑިއިރު މަސައްކަތުގައި ބިޒީވުމަށް އިމްޖާދު ބޭނުންވީ ސިކުނޑީގައި ހުޅިލައިނަގަމުން ދިޔަ އަމިއްލަ ޙަޔާތުގެ ބިޔަ ރާޅުތައް މައިތިރި ކުރުމަށެވެ. އެކަންތައްތަކަށް ވަގުތު ހުސްކޮށް ހިތްދަތިކަމުގައި ނުގެއްލުމަށެވެ.\nބުރަ ދުވަހެއްގެ މަސައްކަތަށް ފަހު ރޫމަށް އޭނާ އައިތާވީ ކުޑައިރުކޮޅެކެވެ. އޭރު ގަޑިން7ޖަހަނީއެވެ. ހިމަފޮދު ވާރޭވެހެމުން ދިޔަ އެ މޫސުމް ކިތަންމެހައިވެސް ހިތްގައިމެވެ. ޖެހިގެން އޮތީ އަދި ވަރަށް ބުރަ ދުވަހެއް ކަމުން އިމްޖާދު ބޭނުންވީ ރޭގަނޑުގެ ކެއުމަށް ވެސް ނުގޮސް ނިދާލާށެވެ. ނަމަވެސް ކޮޓަރިއަށް ވަންތަނާ ވަރަށް ބޯކޮށް ވާރޭ ވެހިގަތް އަޑު އިވުނެވެ.\nވާރެއަކީ އިމްޖާދުގެ އެންމެ ގާތް އެކުވެރިޔާއެވެ. ވާރޭގެ ތެރޭގައި ތެމިލުމުން ލިބިފައި ހުންނަ ހުރިހާ ލޮޑުކަމެއް ފިލާކަމުގައި އޭނާދެކެއެވެ. އެހެންކަމުން މި ފުރުސަތުގެ ނަގާލާކަށް އޭނާ ބޭނުމެއް ނުވިއެވެ.\nއޮފީސްހެދުން ބަދަލުކޮށް ގަޔަށް އަރާމު ޓީޝާޓަކާއި ސޯޓެއްގައި އޭނާ ބޭރަށް ނިކުތީ ވެހެމުން ދިޔަ ވާރޭގެ ހިތްގައިމުކަމުގައި ގެއްލުމަށެވެ. ރީތި މިޔުޒިކަކަށް ވެހެމުން ދިޔަ ވާރޭގެ ތިކިތައް، ކައިރީގައި ހެދިފައިހުރި ގަސްތައް ތެއްމަމުން ދިޔަ މަންޒަރު ނުހަނު ރީއްޗެވެ. ކޮޓަރިން ނިކުމެ ކައިރީގައި ހުރި ތަނބަށް ލެނގިލައިގެން އެއްއަތް ބޭރަށް ދިއްކޮށްލައިގެން ވެހެމުން ދިޔަ ވާރޭގެ ތިކިތައް އޭނާގެ އަތްތިލައަށް އަޅަމުން އިމްޖާދު ދިޔައެވެ. ކުއްލިއަކަށް އެމަންޒަރަށް އިތުރު ފުރިހަމަ ކަމެއް ގެނެސްދިނީ ވިދާލި އަލިގަދަ ވިދުވަރެވެ. ވިދުވަރާއެކު ބާރު ގުގުރިއެއްގެ އަޑު އިވިގެން ދިޔައެވެ. އެއަޑުގެ ތެރެއިން އަންހެންކުއްޖެއްގެ ބާރު ހަޅޭކުގެ އަޑު އިވިފައި އިމްޖާދަށް ސިހިފައި ބަލައިލެވުނެވެ. އަޑުއައީ އޭނާއާއި ދާދި ގާތުން ނަމަވެސް އެއްވެސް މީހެއްގެ ހިލަމެއް ނެތެވެ. ހީވި ހީވުމެއް ކަމަށް ބަލައި އަނެއްކާވެސް ކުރިމަތިން ފެންނަމުން ދިޔަ ޖާދުވީ މަންޒަރަށް އޭނާގެ ހިތް ދޫކޮށްލިއެވެ.\nއަނެއްކާވެސް ވިދުވަރެއްގެ އަލި ފެނުނެވެ. މިފަހަރު ކުރިއަށް ވުރެވެސް އަލިގަދައެވެ. ވިދުވަރުގެ އަލި ނުކެނޑެނީސް ގޮވައިގަތް ބޮންތަކެއްގެ އަޑުފަދައިން ބާރުގަދަ ގުގުރީގެ އަޑެއް އިވުނެވެ. އެއަޑާއެކު އެއްކަލަ އަންހެން އަޑުވެސް އައިހެން އިމްޖާދަށް ހީވިއެވެ. ވިސްނާނެ އިތުރުފުރުސަތެއް ވެސް ނުލިބެނީސް ފެނުނީ އަންހެން ކުއްޖެއްގެ ބާރުގަދަ ދެއަތުން އޭނާގެ ގައިގައި އޮޅުލައިގަތްތަނެވެ. ކުއްލިއަކަށް މިދިމާވި ކަންތައްތައް އޭނާގެ ސިކުނޑިއަކަށް ގަބޫލެއް ވެސް ނުކުރެވުނެވެ. ވެހެމުން ދިޔަ ވާރޭގެ ތެރޭގައި އެފަދަ ނުގޮތަކަށް އަންހެންކުއްޖަކު އައިސް މިހާގާތުގައި ހުންނާނެކަމަކަށް އޭނާ ހުރީ ތައްޔާރުވެގެނެއް ނޫނެވެ. އެކުއްޖާގެ ހަށިގަނޑު އޭނާގެ ގައިގައި ތަތްކޮއްލައިގެން ހުއްޓާ އަނެއްކާވެސް ވިދުވަރަކާއެކު ގުގުރީގެ އަޑު އިވެންފެށިއެވެ. އަންހެންކުއްޖާ ހަޅޭލަވަމުން އިމްޖާދުގެ ހަށިގަނޑުގައި އިތުރަށް ބާރަށް ހިފެހެއްޓިއެވެ.\nވެގެން އުޅޭގޮތެއް އިމްޖާދަށް ރޭކާލީ އަދިކިރިޔާއެވެ. އޭނާގެ ދެއަތުން އަންހެންކުއްޖާގެ އަތުގައި ހިފައި ގަޔާ ދުރަށް ޖައްސާލިއެވެ. އެކުއްޖާގެ މޫނު ފެނުމުން މިއީ ވަރަށް ވެސް ރީތި ކުއްޖެއްކަމަށް ގަބޫލުކުރަން އިމްޖާދަށް ވެސް ޖެހުނެވެ. ދެލޯ ބޮޑުކޮށްލައިގެން ބިރުވެރިގޮތަކަށް އިމްޖާދަށް ބަލަން ހުރި އަންހެން ކުއްޖާގެ ލޯ އަދިވަކިން ރީއްޗޭ އިމްޖާދުގެ ހިތަށް އެރިއެވެ. އިމްޖާދުގެ ޓީޝާޓުގައި ހިފާފައިވަނީ އަންހެން ކުއްޖާ ޖަހައިގެން ހުރި “ގުޑް ގާލް” ސެންޓުގެ މީރު ވަހެވެ.\nކުރުވާހަކަ: އީކުއޭޓަރ ވިލެޖްއީކުއޭޓަރ ވިލެޖް\n7 މަހުގެ މެދުކެނޑުމަކަށްފަހު އީކުއޭޓަރ ވިލެޖަށް އައި ފުރަތަމަ ފަތުރުވެރިޔާއަށް މަރްޙަބާ ކިޔައިފި\nސްކީމްގެ އޮނަރަރީ މެމްބަރޝިޕް އަފީފް އާއި ވަޙީދަށް\nއީކުއޭޓަރ ވިލެޖްގެ އެޕްރެންޓިސް ޕްރޮގްރާމަށް ފުރުސަތު ހުޅުވާލައިފި


Sidharth aai Kiara ge chuhtee Raajje ah?\nސިދާރްތު އާއި ކިއާރާގެ ޗުއްޓީ ރާއްޖެއަށް؟\nސިދާރްތު އާއި ކިއާރާ ފުރަން ގޮސް އެއާޕޯޓުގައި\nސިދާރްތު މަލްހޯތުރާ އާއި ކިއާރާ އަދުވާނީ ހަގީގަތުގައި ވެސް ރައްޓެހި ވެގެން އުޅޭ ކަމަކަށް މި ދެ އެކްޓަރުން އެއްބަހެއް ނުވެ އެވެ. ނަމަވެސް އެމީހުންގެ އަމަލުތަކުން މިއީ އަސްލު ދެ ލޯބިވެރިންކަން މިހާރު ވަނީ ޔަގީން ކުރެވިފަ އެވެ. އިންޑިޔާގެ ބައެއް ނޫސްތަކުން މިއަދު ބުނެފައިވާ ގޮތުގައި ސިދާރްތު އާއި ކިއާރާ ވަނީ އާ އަހަރު ފާހަގަ ކުރުމަށް ރާއްޖެއަށް އައިސްފަ އެވެ.\nމުމްބައި އެއާޕޯޓަށް މި ދެ އެކްޓަރުން އެކުގައި ފުރަން ގޮސް ތިއްބާ ވަނީ ފޮޓޯ ނަގާފަ އެވެ. އަދި އިންޑިޔާ ނޫސްތަކުން ބުނެފައި ވަނީ އެމީހުން ދަނީ ރާއްޖެއަށް ކަމަށް ވަރަށް ބޮޑަށް ޔަގީން ކުރެވޭ ކަމަށެވެ.\nމި ދެ ތަރިންގެ ފޮޓޯތައް ނެގި ފޮޓޯގްރާފަރު ސޯޝަލް މީޑިއާގައި މި ފޮޓޯތައް ޝެއާ ކުރަމުން ބުނެފައިވަނީ ސިދާރްތު އާއި ކިއާރާގެ ދަތުރުގެ މިސްރާބު ހުރީ ރާއްޖެއަށް ކަމަށެވެ.\nމި ފަހަކަށް އައިސް ރާއްޖެއަށް ޒިޔާރަތްކުރާ ފިލްމީ ތަރިންގެ އަދަދު ވަނީ ވަރަށް ބޮޑަށް އިތުރުވެފަ އެވެ. އެގޮތުން ޓައިގާ ޝްރޮފް އާއި ދިޝާ ޕަޓްނީ ދާދި ފަހުން ރާއްޖޭގައި ޗުއްޓީ ހޭދަ ކޮށްފައި ވެއެވެ. އަދި ތާޕްސީ ޕަންނޫ އާއި ސޮނާކްޝީ ސިންހާ އަދި ތާރާ ސުތާރިއާ ފަދަ ގިނަ އެކްޓަރުންތަކެއް ފާއިތުވީ ދުވަސްތަކުގައި ރާއްޖެއަށް ޗުއްޓީ ހޭދަކޮށްފައި ވެއެވެ.\nކިއާރާ އާއި ސިދާރްތު އެކުގައި ކުޅުނު "ޝޭރްޝާހް"ގެ ޝޫޓިންގް ދާދިފަހުން މި ދެ އެކްޓަރުން ވަނީ ނިންމާފަ އެވެ. މި ދެ ތަރިންގެ މެދުގައި ލޯބީގެ ގުޅުން އުފެދުނީ މި ފިލްމުގެ ޝޫޓިންގްގެ ދުވަސްވަރު ކަމަށް ބޮލީވުޑް ޚަބަރުތައް ބުނެ އެވެ.\nކިއާރާ އާއި އަކްޝޭ ކުމާރުގެ "ލަކްޝްމީ" ދާދިފަހުން ވަނީ ރިލީޒް ކޮށްފަ އެވެ. މި ފިލްމުގެ ޕްރޮމޯޝަންގައި ކިއާރާ އުޅުނުއިރު ނޫސްވެރިން އޭނާ އާ ވަރަށް ގިނައިން ސިދާރްތު އާ ބެހޭ ގޮތުން ސުވާލުކޮށްފައި ވެއެވެ. އަދި އަކްޝޭ އާއި ކިއާރާ ބައިވެރިވި ކޮމެޑީ ޝޯ "ދަ ކަޕިލް ޝަރުމާ ޝޯ" ގައި ވެސް ވަރަށް ގިނައިން ސިދާރްތު އާ ގުޅުވައިގެން ކިއާރާ އާ ތަފާތު ސުވާލުތައް ކުރި އެވެ. ނަމަވެސް އެއްވެސް ފަހަރަކު މާ އެދެވޭ ޖަވާބެއް ކިއާރާއެއް ނުދެ އެވެ. އަދި ސިދާރްތު އާ ލޯބީގެ ގޮތުން ގުޅިގެން އުޅޭ ކަމެއް އަދި އެފަދަ ގުޅުމެއް ނެތް ކަމަކަށް ވެސް ކިއާރާ އެއްބަހެއް ނުވެ އެވެ.\nނަމަވެސް ދެ މީހުން އެކުގައި ޗުއްޓީ ހޭދަކުރަން ފުރާ މަންޒަރުތަކުގެ ފޮޓޯތައް ލީކުވުމުން ހަގީގަތުގައި ވެސް މި ދެ ތަރިންގެ ލޯބީގެ ގުޅުން އޮތްކަން ވަނީ ފަޅާއަރާފަ އެވެ.\nކިއާރާ އަދުވާނީ ސިދާރްތު މަލްހޯތުރާ\nކިއާރާ ރާއްޖެއިން ޝެއާކުރި ފޮޓޯއަށް ސުވާލުތައް\nކިއާރާއަށް ސަލްމާން ދިން ނަސޭހަތް\nބޮލީވުޑް ތަރިންގެ ސިއްރު ލޯބީގެ މަންޒިލަކަށް ރާއްޖެ


Meege Kurin Dhuvahaku Ves Nufennavaruge Bodu Miyareh Fenihje - Vaguthu\nމީގެ ކުރިން ކަނޑުގެ ދިރާސާތައް ކުރާ ފަރާތްތަކަށް ދުވަހަކު ވެސް ފެނިފައި ނުވަވަރުގެ ބޮޑު މިޔަރެއް ފެނިއްޖެއެވެ.\n"ޑީޕް ބްލޫ" ގެ ނަން މިހާރު ދީފައިވާ މިޔަރުގެ ބޮޑުމިނުގައި ހަމީޓަރު ހުންނާނެ ކަމަށް ލަފާކުރެވެއެވެ. މިޔަރުގެ ބަރުދަން ދެޓަނަށް ވުރެ ބަރު ވާނެ ކަމަށް ވެސް ލަފާކުރެވެއެވެ. މިޔަރުގެ ވީޑިއޯއެއް ނަގާފައި ވަނީ އޯޝަން ރަމްސޭ އިންނެވެ. އާދަޔާއި ހިލާފަށް ބޮޑު މިމިޔަރުގެ އުމުރުން 50 އަހަރު ވެދާނެ ކަމަށް ދިރާސާ ކުރާ ފަރާތްތަކުން ލަފާކުރެއެވެ.\nމިމިޔަރު ފެނުނީ ހަވާއީ ކައިރިންނެވެ.\nމިޔަރުގެ ސައިޒަށާއި މިޔަރުގެ ހަރަކާތްތަކަށް ބެލުމަށް ފަހު ސައިންސްވެރިން ބުނަނީ މިމަޔަރު އޮތީ މާބަނޑުވެފައި ކަމަށް ވުން ވަރަށް ގާތެވެ.\nގްރޭޓް ވައިޓް ޝާކްގެ އަންހެން ޖިންސްގެ މިޔަރު 6.1 މީޓަރަށް ބޮޑުވުމުގެ ފުރުސަތު އޮވެއެވެ. ނަމަވެސް ފިރިހެން ޖިންސްގެ މިބާވަތުގެ މިޔަރު އެންމެ ބޮޑު ވަނީ4މީޓަރަށެވެ. 2014 ވަނަ އަހަރު ކޮށްފައިވާ ދިރާސާ އަކުން ދައްކާ ގޮތުގައި މިބާވަތުގެ މިޔަރު 70 އަހަރު ވަންދެން ދުނިޔޭގައި އުޅެއެވެ. މިބާވަތުގެ މިޔަރީ ގަޑިއަކު 35 މޭލު ބާރު މިނުގައި ދަތުރުކުރުމުގެ ގާބިލްކަން ލިބިފައިވާ މިޔަރެކެވެ.\nފަހަކަށް އައިސް ދުނިޔޭގެ އެކި ސަރަހައްދުތަކުން މިޔަރު މަދުވަމުން ދިއުމަކީ ސައިންސްވެރިންގެ ވަަރަށް ބޮޑު ކަންބޮޑުވުމެކެވެ.\nޖެނުއަރީ 18, 2019 14:22\nމިޔަރާއި ހެދި މަހެއް ނުބޭނެޔޭ. މަހުގެ ބޯ އެކަނި ލިބެނީ. ހިމާޔަތް ހިމާޔަތް


މުވައްސަސާތައް ހުތުރުވަނީ ދޫނިތަކުގެ ސަބަބުންނެއް ނޫން. އެ މުވައްސަސާތައް ހިންގުމުގައި ނާގާބިލް މީހުން ތިބީމަ: ވިސާމް އަލީ – Maldivian Democratic Party\n16 އޭޕްރީލް 2015\nމުވައްސަސާތައް ހުތުރުވަނީ ދޫނިތަކުގެ ސަބަބުންނެއް ނޫން. އެ މުވައްސަސާތައް ހިންގުމުގައި ނާގާބިލް މީހުން ތިބީމަ: ވިސާމް އަލީ\nމުވައްސަސާތައް ހުތުރުވަނީ ދޫނިތަކުގެ ސަބަބުން ނޫން ކަމަށާއި، އެ މުވައްސަސާތައް ހިންގުމުގައި ނާގާބިލް މީހުން ތިބުމުން ކަމަށް އެމްޑީޕީގެ ގައުމީ މަޖިލީހުގެ މެންބަރު ވިސާމް ޢަލީ ވިދާޅުވެއްޖެއެވެ.\nވިސާމް މިހެން ވިދާޅުވީ އަނިޔާވެރިކަމާ ދެކޮޅަށް ދިވެހީންގެ ނަމުގައި ގައުމީ ހަރަކާތުން މިރޭ އާރޓިފިޝަލް ބީޗުގައި ބޭއްވި ޖަލްސާގައި ދޫނިތަކުން ސަރުކާރުގެ މުވައްސަސާތައް ހަޑިކުރަމުންދާކަމަށް ބުނެ، ޖުމްހޫރީ މައިދާނުގައި އުޅޭ ދޫނިތަކަށް ކާންދިނުން ސަރުކާރުން މަނާކޮށްފައިވާތީ އެކަމަށް އިޝާރާތްކުރައްވައެވެ. އެގޮތުން އޭނާ ވިދާޅުވީ ސަރުކާރުގެ އަނިޔާވެރިކަން މިހާރު ދޫނިތަކަށް ވެސް ޖެހިފައިވާ ކަމަށެވެ.\nރައްޔިތުންގެ މަޖިލީހުގެ ރ.މަޑުއްވަރީ ދާއިރާގެ މެންބަރުކަން ވެސް ކުރައްވާފައިވާ ވިސާމް ވިދާޅުވީ މިނިވަންކަމަށް 50 އަހަރު ފުރޭއިރު ކުރަން މިޖެހޭ ކަމަކީ ސިޔާސީ ލީޑަރުން މިނިވަންކުރުމަށް ގޮވާލުން ކަމަށާއި، މިސަރުކާރުގެ އަނިޔާވެރިކަމުން ސަލާމަތްވާން ޖެހޭ ކަމަށެވެ. އަދި އަނިޔާވެރިކަން ހުއްޓުވޭނީ އެންމެން އެކުގައި މަސައްކަތްކޮށްގެން ކަމަށް ވެސް ވިސާމް ވިދާޅުވިއެވެ.\nމެއި އެއްވަނަ ދުވަހު ރާއްޖެ ބަދަލުކުރާނެ ކަމަށާއި، ހިތްހަމަނުޖެހޭ ކަންކަމުގެ ވާހަކަ އަޑުއިއްވަން ޖެހޭ ފަރާތްތަކަށް އެއަޑު އިއްވުމަކީ ފަރުދީ ޒިންމާއެއް ކަމަށާއި، މެއި އެއްވަނަ ދުވަހު މަގުމަތިން ސަރުކާރަށް ރައްޔިތުންގެ އަޑުއިއްވާނޭ ކަމަށް ވިސާމް އަލީ ވިދާޅުވިއެވެ.\n” މެއި އެކެއްގަ ރާއްޖެ ބަދަލުކުރާނަން. މެއި އެކެއްގަ މިއަނިޔާވެރިކަމުން ސަލާމަތްވާނަން. މެއި އެކެއްގަ މަގުމަތިން ސަރުކާރަށް ރައްޔިތުންގެ އަޑުއިއްވާނަން. ހިތްހަމަނުޖެހޭ ގޮތަށް ކަންތައްވާނަމަ އެވާހަކަ ދެއްކުމުގެ ފަރުދީ ޒިންމާ ކޮންމެ މީހެއްގެ ވެސް ވާނެ. 1 މެއި ގައި ދިވެހިރައްޔިތުން ނިކުންނަވާ”، ވިސާމް ވިދާޅުވިއެވެ.


SunOnline: #VAAHAKA: Saffron - part 25\nސެފްރޯން - 25\nއައިޝާ ނަސީމް 11 Nov 2019, 11:49\nއަޒްކީލް ސެފްރަން ގޮވައިގެން ގޮސް އާކްޓިކް ކަނޑުގެ އައްސޭރި ފަށުގައިވާ ގަނޑުވަރުގެ ކޮޓަރިއަކަށް ވަނެވެ.\n"ސެފްރަން އަހަރެންގެ މި ޗެލެންޖް ގަބޫލުކުރަން ވާނެ އިނގޭ. ރަސްކަމަށް ކުފޫ ހަމަވަންޏާ މިވަރުގެ ހިތްވަރެއްކޮށްލަން ކެރޭނެ...." އަޒްކީލް ދެން ބުނެލި ޖުމްލައިން ސެފްރަންއަށް ދެ ފިޔަވަޅު ފަހަތަށް ޖެހެވުނެވެ. ކަނޑުގެ އަޑީގައިވާ އެމީހުންގެ ރަށަށް ދަތުރުކުރުމަކީ އޭނައަށް ކުރެވޭނެކަމެއް ނޫނެވެ. އެހެން ހިތަށް އެރުމުންވެސް ސެފްރަންގެ މޫނުގައިވި މަޑު ރަތްކުލައިގެ މައްޗަށް ހުދު ކުލަ ވެރިވެގެން ދިޔައީ ބަލާހުއްޓައެވެ.\n"ފަސްޖެހި ފިނޑިވެގެނެއް ބެންތިކް ޖިންނީންނާއި މާރިދުންގެ ވެރިއަކަށް ނުވެވޭނެ އިނގޭ. ރަސްކަމުގެ ދަރުބާރަށް ނުވަދެ މަތީގައި އުޅެގެން ވެރިކަން ކުރާނީ ކިހިނެއް ސެފް. ހިތްވަރުކޮށްފައި އާދޭ. އޭރުން ރަސްކަމުގެ ކޮއިލުގެ ހައިބަތާއި ވަރުގަދަކަން ފެންނާނީ. އަހަރެމެންގެ އުމްރާނީ ތަރައްގީއާއި ތަހުޒީބުގެ ކުލަ އަދި ސެފްއަށް ފެނިފައެއް ނެތް. ރަސްކަލަކަށް ވުމުގެ ކުރިން އެތަންތަން ދެކިލާ ރައްޔިތުންނާއި ބައްދަލުކުރަން ޖެހޭނެ. ސެފް ފިލާ އޮވެގެން ރަސްކަން ކުރަން އުޅެނީ؟" އަޒްކީލް ސެފްރަންގެ ދެ ކޮނޑުގައި އަތް ބޭއްވިއެވެ.\nއަޒްކީލްގެ ވާހަކަތަކުންވެސް ކަނޑުގެ އަޑިއަށް ދިއުމުގެ ހިތްވަރެއް ސެފްރަންއަކަށް ނުލިބުނެވެ. އިންސާނުން މި ކިޔާ "ފޯބިއާ" ޖެހިފައި ބާވައެވެ. ނޫނެކެވެ. އޭނަ ނިސްބަތްވާ ނަސްލުގެ އެއްވެސް ޖިންނިންނަށް ކަނޑުގައި ވަޒަަންވެރިގެން އުޅެން ފަސޭހައެއް ނުވާނެއެވެ.\nސެފްރަން އަޒްކީލްގެ އަތް ދުރުކޮށްލާފައި އެނބުރި ނުކުތުމުން އަޒްކީލް ހިނިއަންނަގޮތްވިއެވެ. ހަށަން ބަންގޮތަށް ވައަތުން ދަތްދޮޅީގައި އަތް ވިއްދާލިގޮތަށް ސެފްރަން ލޯމަތިން ގެއްލުމުންވެސް ވިސްނުމެއްގެ ތެރޭ ހުރެވުނެވެ.\nމިސްކިތަށް ވެރިވެފައިވާ ފަނޑު އަލިކަމުގެ ތެރޭ އެތާ ތެރެއިން ފެންނަނީ ހަމައެކަނި ދެ މަޚުލޫގުންނެވެ. ރަތްދޫލައިގެ މަތީ ކުލަ ކުލައިގެ މުސައްލާ ފަތުރާފައިވާއިރު އާދަޔާ ޚިލާފު ހިމޭންކަމަކާއި ހިތްހަމަޖެހުމެއް އަދި އަރާމުދެނިވި ތަނެކެވެ. ޝޭޚު ކަހީޖުގެ އަގުހުރި ދީނީ ނަސޭހަތް ކަނުލާ އަހަން އިނދެފައި ސެފްރަން ސުވާލުކުރީ މައިންބަފައިންނަށް ހެޔޮކޮށް ހިތުމާއި ބެހޭގޮތުންނެވެ.\n"މައިންބަފައިން ދަރިންނަށް ނިކަމެތިކޮށް ހެދިކަމުގައި ވިޔަސް ދަރިންގެ ހައްގު އަދާކުރަން ވާނެ. މަންމަ ވާނީ މަންމައަށް. ގުރުއަނައި ހަދީސުގައި މައިންބަފައިންނަށް ކަމޭ ހިތަން އަންގަވާފައިވޭ. ދަރިންނަށް ސުވަރުގެ ވަދެވޭނީ މައިމީހާގެ ފައިތިލަ ދަށުންނޭ ބުނާ އަޑު ދަރިފުޅު އަހަންތަ؟ މައިންބަފައިން އެއްލައިލި ދަރިއަކަށްވިޔަސް އެމީހުން އެނބުރި އައިސްފި ކަމަށް ވަންޏާ މާފުކޮށްފައި އޯގާތެރިވައްޗޭ......."\n"ކީއްކުރާނީ. ބައްޕަދެކެ މަންމަ ކުރާ ނަަފްރަތު އަޅުަގަނޑަށް އަމާޒުވީ. އާއިލާގެ ފަރާތްތަކާއި ބައްދަލުވުކަމީ ނަސީބުގައި ލިޔުއްވާފައިވާ ކަމެއްބާ. އާއިލާ ދިރިއުޅެނީ ކޮންތާކު؟ އެތައް ޒަމާނެއް ފަހުން މަންމައަކީ ކާކުކަން އެނގިއްޖެ. އެކަމަކު މަންމަ އަޅުގަނޑުގެ ސޫރަ ފެނުނަސް ރުޅިއާދޭ......................................"\n"ކޮބާ މަންމައަކީ؟ " ޝޭހު އެހިއެވެ.\n"ޢަޒްކީލްގެ އަންހެނުން....." ސެފްރަން ޝޭޚަށް ކުރާ އިތުބާރުގެ ސަބަބުން އެ ސިއްރު ހާމަކުރިއެވެ.\n"ހިޖާބުގައި އުޅޭ މާތް އަންހެނެއް އަމިއްލަ ދަރިއަކުދެކެ އެހާ ބޮޑު ރުޅިވެރި އިހުސާސްތަކެއް ގެންގުޅޭތީ ހިތާމަކުރަން އެކަމަކު ދަރިފުޅާ ކަލޭ ކަލޭގެ ވާޖިބު އަދާކުރޭ. މައިމީހާއަށް ކަމޭ ހިތާ. ކޮންމެވެސް ދުވަހަކުން ދަރިފުޅަށް އެކަމުގެ ފޮނިކަން ފެންނާނެ......" ޝޭޚު ދަރުސްދޭން ފެށިއެވެ. ގުރުއާންގެ އާޔަތެއް ކިޔަވަން ފެށިއިރަށް ޝޭޚުގެ ލޮލަށްވެސް ކަރުނަ ޖަމާވެއްޖެއެވެ.\nސެފްރަން އަދަބުވެރިގޮތަކަށް ދެއަތް އުނގުމަތީ ބާއްވާލައިގެން އިސްޖަހާލައިގެން އިނަސް ހިތުގައި ތޫފާނެއްފަދައިން ރުޅިވެރިކަން އުތުރި އަރާ ބަންޑުންވެދާނެ ފަދައެވެ. އޭނަގެ މަންމަ އެހެން މީހުން ކުރިމަތީގައި މަލާއިކަތަކަށް ވާން މަސައްކަތްކުރިޔަސް އެއީ ޝައިތާނީ މަންމައެކެވެ. އެ މަންމަ އޭނައަށް ކުޑަ އުފަލެއް ލިބޭކަށްވެސް ނޭދެއެވެ. މިހާރު މަސައްކަތްކުރަނީ އަޒްކީލް ތަޚުތަށް އިސްކުރުމަށެވެ. އޭނަ ގާތަށް އައިސް ދެތިން ފަހަރު އިންޒާރުދީފިއެވެ. ރަސްކަމާއިހެދި ނޫޅުމަށާއި ނޫނީ ފުރާނައިން އަތް ދޮވެލަން ޖެހޭނެކަމަށް އަންގައިފިއެެވެ. މަންމައެއްގެ ހިތުގައި ދަރިއަކަށްޓަކާ ކުޑަ ނަމަވެސް ކުލުނެއް ނެތްކަން އެނގުމުން އޭނަގެ ހިތުގައި ފޫހިކަން އުފެދި މަންމަދެކެ ނަފްރަތުވާގޮތް ވާން ފަށައިފިއެވެ.\nކަހީޖުއާއި ޒުވާބެއް ނުފަށަން ހިމޭންކަން ޚިޔާރުކުރިޔަސް މަންމައަށްޓަކާ އޯގާތެރިވެވޭނެ ގޮތެއް އޭނަގެ ވިސްނުމަކަށް ނައެވެ.\nމިރިއަމް އާއި ނަކްބާ ޖަންގަލިތެރޭ ހިނގާލަން ދިޔައިރު ބަހާރުމޫސުމްގެ ހިތްފަސޭހަކަމާއި ޗާލުކަން ބަލައިލި ކޮންމެ ދިމާލަކުން ފެނެއެވެ. ޖަންގަލިތެރޭ ފޮޅިފައިވާ ކުލަ ކުލައިގެ މާތަކުގެ ސަބަބުން ދިރުން ގެނެސްދެއެވެ.\n"ސާހިބު ކަމަނާ. ދުވަސްކޮޅަކުން އަޅުގަނޑުމެން ކަނޑުގެ އަޑިއަށް ދިރިއުޅުން ބަދަލުކުރަން ޖެހިިދާނެހެން ހީވޭ. ޝެހެޒާދާ ސެފްރަން ރަސްކަމުގެ ތަޚުތަށް ވެރިވުމުން އަޅުގަނޑުމެންވެސް ރަށުން ބޭރުގައި ވަކިން ދިރިއުޅޭކަށް ނުޖެހޭނެއްނު...."\n"އަދިވެސް އަހަންނަށް ސެފްރަންގެ ލޯތްބެއް ނުލިބޭ. އެލޯބި ހޯދަން އަހަރެން ހަދާނެ ގޮތެއް ބުނެބަލަ................." މިރިއަމް ބަނޑުގައި އަތް ޖައްސައިލިއެވެ.\n"ޝެހެޒާދާއަށް ހެޔޮކޮށް ހިތާ. ކުދިކުދި ކަންތައް ކޮށްދީ. މި ނާޒުކް އަތުން ކާންދީ ފަންކާއިން ވިހެދީ ވީހާވެސް ލޯބިން އުޅެދީ....." ނަކްބާ ނަސޭހަތް ދިނެވެ.\n"އޭނަގެ ޖާރިޔާއެއް ނޫނޭ ބުނެ މަނާކުރާނެ....." މިރިއަމް ގަހެއްގެ ގޮފިގަނޑުމަތީ އިށީދެއްޖެއެވެ. ލައިގެން ހުރި ދަނބުކުލައިގެ މެކްސީގެ ފަސްބައި ބިންމަތީ ފެތުރިފައިވާއިރު ގަހަނާތައް ވިދާ ބަބުޅައެވެ.\n"ދުޢާކުރޭ. ބައިވަރު ދުޢާކުރޭ. ވިސްނުމަކީ ބަދަލުވާ އެއްޗެއް. އަދި އޭނައަށް ސާހިބުކަމަނާދެކެ ލޯބިވެވޭނެ. އެކަމާ ހިތް ދެރަނުކުރައްޗޭ. ކޮންމެވެސް ދުވަހަކުން އަދި ކާމިޔާބުވާނެ....." ނަކްބާ ހިނިތުންވެލަމުން ބުނެލިއެވެ.\n"ކޮބާ އެ އާރްޔާ. އެ އިންސކުއްޖާ....." ކުއްލިއަކަށް ނަކްބާ ހަދާންވިއެވެ.\n"ދޮންބެގެ ގަނޑުވަރުގައި އެކުއްޖާ ގެންގުޅެނީ. އެ ކުޑަ ކުޑަ ކަށި އުފުރައިލަން އެބަޖެހޭ. އެކަމަކު މަންމައާއިހެދި ބޭނުންވާގޮތެއް ނެހެދިފައި މިހިރީ......"\n"ދެމީހުން އެގަނޑުވަރަށް ޒިޔާރަތްކޮށްލާނީ. އަޅުގަނޑު އެކުއްޖާއާއި ބައްދަލުކޮށްފައި އެކަހެރި ތަނަކަށް ގެންގޮސްގެން އެ އިންސި ނައްތާލާނަން...."ނަކްބާ މިރިއަމްގެ ކަންފަތްދޮށުގައި ބުނެލީ ވައިރޯޅިއަށްވެސް ސިއްރުން ބުނާފަދައިން މަޑުމަޑުންނެވެ.\nމިރިއަމް ކަތި ނަޒަރަކުން ނަކްބާއަށް ބަލަން އިނދެފައި ހުއްދަދިނެވެ. އޭނައާއި ސެފްރަންގެ ދޭތެރެއަށް ވަންނަން އުޅޭ އިންސިއެއް ކީއްކުރަން ޖިންނިއަކާއި ދޭތެރޭގައިވެސް ހަމްދަރުދީއެއް ނުވެވޭނެއެވެ. ސެފްރަންގެ ލޯބި ހޯދަން އެއިން ކޮންމެ ފަރާތެއް ނައްތައިލަން ހިތާހިތުން ހުވާކުރިއެވެ. ސެފްރަން އަމިއްލަ ހައްގަކަށް ހަދަން މަސައްކަތް ކުރާއިރު ބިރުވެރިކަން އުފެދެނީ ހަމައެކަނި ކާރމަންގެ ސަބަބުންނެވެ. ކާރމަންގެ ނަހަލާލު ދަރިއެއް ބަނޑުގައި އުފެދި ބޮޑުވުމަކީ ކުރެވުނު ކުށެކެވެ. ފާފައެކެވެ. އެފާފަ މުޅި އުމުރަށްވެސް އޭނަގެ ހަޔާތަށް ހިޔަނި އަޅާނެކަން ހިތަށް އަރާފައި ހިތުގައިވި ވޭންގަދަވިއެެވެ. ލޮލުން ކަރުނަ ހިލިއެވެ. ކާރމަންއާއިމެދު އެތައް ޝަކުވާ އެއް އުފެދުނެވެ.\nގަންދީޝާއާއި ޒުއްނޫރީންގެ ދޭތެރޭގައި އޮތް ދުޝްމަންކަން އެއްފަރާތްކޮށްލާފައި އެކުވެރިކަމުގެ އަތެއް ދިއްކޮށްލީ އަމިއްލަ އެދުން ބޮޑުކަމުންނެވެ. ޒުއްނޫރީން ވިސްނައިދިނީ ސެފްރަންއަށް ރަސްކަން ދިނުމަކީ މޮޔަކަމެއް ކަމަށެވެ. ޖިންނީންގެ ގާނޫނާއި ތައާރަޒުވާކަމެއް ކަމަށެވެ. އެ ދެ ފަހަރިން ޖަލްޖާލޫތާއި މަޝްވަރާކުރިއެވެ. ޖަލްޖާލޫތު އަމިއްލަ ދަރިއެއް ފަދައިން ގެންގުޅުނަސް ނަސަބާއި ހަސަބު ޔަގީން ނުވާފަރާތަކަށް ރަސްކަން ދިނުމުން މާރިދުންނާއި ބެންތިކް ޖިންނިން ރަސްކަމުގެ ހިޔާވަހިކަމުގައި ނުތިބޭނެކަމަށާއި ސެފްރަންގެ ހަރުކަށި ދީނީ ފިކުރުގެ ސަބަބުން އެހެން ދީންތަކުގެ މީހުންނަށް އެކީގައި ނޫޅެވޭނެކަމުގައ ޒުއްނޫރީން ބުނެލިއެވެ.\n"ކުރީ ދުވަހުވެސް މާރިދުންތަކެއް ދީނީ އަޅުކަމެއްގައި ތިއްބާ ސެފްރަން އެ ހަފްލާ ރޫޅާލާ އިންޒާރުދިނީ. އެއްވެސް ކުށަކާ ނުލާ ސެފްރަން މާރިދުން ގަތުލުކުރަނީ. އަދި ބާރެއް ލިބިއްޖެއްޔާ ކިހާވަރެއްވާނެ. މާތް ސާހިބާ މިހުރިހާ ކަމަކާއި ވިސްނާ ވަޑަައިގަންނަވާނެކަމަށް އަޅުގަނޑު އުއްމީދުކުރަން..މި ގަބީލާތައް އެކީ އުޅެވޭނީ މަނިކުފާނު ފަދަ ތަޖުރިބާކާރު ވިސްނުންތެރި ވެރިޔަކު ހުންނެވުމުން ކަމުގައި އަޅުގަނޑު ދެކެނީ. ނޫނީ އަޒްކީލްފަދަ ހަރު ފަރާތަކަށް ނޫނީ ރަސްކަން ނުހިންގޭނެ..............................." ޒުއްނޫރީން އެދުނެވެ.\nޒުއްނޫރީންގެ މަގުސަދަކީ ކާރމަން ލައްވާ ބަޣާވާތް ކުރުވުމެވެ.\nކޮންމެ ގޮތެއް ހަދާފައިވެސް އޭނަ ކާރމަންއަށް އޭނަގެ ހައްގު މަގާމު އަތުލާނެއެވެ. ޒުއްނޫރީން އަވަސްވެގަތީ އޭނަގެ ދަރިފުޅު ކާރލީންއާއި ބައްދަލުކޮށް މަޝްވަރާކުރުމަށެވެ.\nސެފްރަން އެނދުގައި އިށީދެލައިގެން އިންއިރު އަތުގައިވާ ތަސްވީރުތަކަށް ބަލަމުން ދިޔައެވެ. ފަހަރަކު ތަސްވީރެއް ނަގާފައި ފަރުވާތެރިކަމާއެކު ބަލައިލެވެއެވެ. އާރްޔާގެ ކުރެހުންތަކެވެ. ހާދަ ރީއްޗެވެ. ފުރިހަމައެވެ. މަޑުމަޑުން އަތުގައި އޮތް ފަށުގައި އަތްތިލަ ހިންގައިލެވުނެވެ.\n"ކުޑަ ކުޑަ ޕަރީއެއްފަދަ ނާޒުކް އަންހެންކުއްޖަކުގެ މި ހަދިޔާތައް އަބަދަށް އަހަންނާއެކު ވާން އެދެނީ. އަހަންނަކަށް ނޭގޭ ޖިންނީންގެ ތެރޭވެސް އެހާ ގާތް މީހެއް ނެތްކަމަށް އިހުސާސްވަނީ ކީއްވެ؟ އެހާ މަޖާކުއްޖެއްވީމަ ކަން ނޭގޭ. އެއްވެސް އަންހެންކުއްޖަކަށް މި ހިތުގައި ޝައުގެއް ނެތްއިރު އިންސާނަކާ ދޭތެރޭ ވިސްނަން ޖެހުމަކީ ގޯހެއް. އަހަރެން ޖެހޭނީ އާރްޔާ މަތިން ހަދާން ނައްތައިލަން. އެއީ އަހަރެމެން ޖިންނީންގެ ދިރިއުޅަށް ކުޑަ ދުވަސްކޮޅަކަށް އައި މެހުމާނެއްކަން ހަނދާން ނައްތާލައިގެން ނުވާނެ......." ސެފްރަން އަމިއްލަ ނަފުސަށް ބުނެލިއެވެ.\nއަަޒްކީލްގެ އާއިލާއާއެކު ޝިކާރަ ކުރަން ނުކުތް ދަތުރުގައި ސެފްރަންއާއި އާދު އަދި ކާއިން ގެންދަން ބާރު އެޅީ ޒޭބްއެވެ. ޒޭބްގެ ރޭވުންނޭގި ހުރެ އަޒްކީލް ސެފްރަންއަށް ދައުވަތު ދިނެވެ. އެތައް އަހަރެއް ވާންދެން އެ ސަރަހައްދުން ނުނިކުމެވި ހުރި ސެފްރަންއަށް ރަނުގެ ފުރުސަތަކަށްވިއެވެ.\n"އެެކުވެރިޔާ. ޒޭބް އަހަރެން ދެކެ އެހާ ރުޅި އަންނައިރު އަހަރެން އެކީ ދިޔައިމަ މައްސަލަ ޖައްސާނެއްނު..އަހަރެން އަންނަކަން އެނގޭނެތަ..........." ސެފްރަން މިޔޫކީގެ ބޮލުގައި ފިރުމައިލުމުން އެސޮރު ހިތްހަމަޖެހުނުކަން އަންގަން އަޑެއް ލެއްވިއެވެ.\n"އަހަރެން ދައުވަތުދޭން ބޭނުންވާ ފަރާތްތައް މަގޭ އަންހެނުންނަށް ބަހެއް ނުބުނެވޭނެ..." އަޒްކީލް ޒޭބްއަށް އެނގޭކަމަކަށް ނެހެދިއެވެ.\nސެފްރަން ގަދައޭ ބުނެލުމުގެ ގޮތުން އަތުން އިޝާރާތްކޮށްލަމުން އަހަށް ސަވާރުވިއެވެ. ފެހިކަން ގަދަ ބިންތަކާއި ކޯރުތަކެވެ. ފަރުބަދަތަކެވެ. ގަނޑުފެންތައް ވިރި ބަހާރުގެ ކުލަކުލައިގެ ހެދުންތަކުން ހުރިހާ ގަސްތައް ފޭރާން އަޅައިފިއެވެ.\nއެތައް މޭލަކަށް ދަތުރުކުރުމަށްފަހު ޝިކާރަކުރާ ސަރަހައްދަށް މަޑުކޮށްލާފައި އަސްތަކުން ފޭބިއެވެ. ޖަންގަލިތެރޭން ދިމާވި ފުއްލާއެއް ފަހަމުން ފަހަމުންގޮސް ސެފްރަންއަށް އެކުވެރިންނާއި މާދުރަށް ދެވިއްޖެއެވެ. ގަސްތައް ބިންދަމުން ގުންފައި ޖަހަމުން އަންނަ އެއްޗެއްގެ އަޑުގަދަވުމުން ސެފްރަން އޭނަގެ ކަނޑި އުރައިގެން ދަމައިގެންފިއެވެ.


Rabarey maraali massalaigai dhauvaa koh, maadhamaa shareeai fashanee | Mihaaru\nމަރައިލުމަށް ފަހު ރަބަރޭގެ ހަށިގަނޑު ލަންކާގެ ތަނަކަށް އެއްލާލާފައި: އޭނާ މަރާ ގުޅިގެން ދެ ދައުވާއެއް ދައުލަތުން ކުރޭ --ފޮޓޯ/ޑެއިލީ މިރާ\nރަބަރޭ މަރާލި މައްސަލާގައި ދައުވާކޮށް، މާދަމާ ޝަރީއަތް ފަށަނީ\n10 ޖެނުއަރީ 2017 - 19:066comments\nމަރައިލުމަށް ފަހު، ސްރީ ލަންކާގެ ސަރަހައްދަކަށް އެއްލާލާފައި އޮއްވައި ފެނުނު ހުސެއިން ރަޒީން (ރަބަރޭ) ގެ މަރުގެ މައްސަލާގައި މީހެއްގެ މައްޗަށް ދައުވާކޮށް، ކްރިމިނަލް ކޯޓަށް ފޮނުވައިފި އެވެ.\nނޮވެމްބަރު، 2015 ގައި ރަބަރޭ މަރާލާފައި އޮއްވައި ފެނުނު މައްސަލާގައި ދައުލަތުން ދައުވާކުރަނީ ރ. ކަނދޮޅުދޫ ފީރޯޒުގޭ، އިބްރާހިމް އަބްދުއްރަހުމާންގެ މައްޗަށެވެ.\nމާދަމާ ޝަރީއަތް ފަށަން ހަމަޖައްސާފައިވާ މި މައްސަލާގައި އިބްރާހިމްގެ މައްޗަށް ކުރަނީ އެނގި ހުރެ މަރެއް ފޮރުވުމުގެ ދައުވާ އާއި ތޫނު އެއްޗެއް ނުވަތަ ނުރައްކާތެރި އެއްޗެއް ބޭނުންކޮށްގެން ގަސްދުގައި މީހަކު މެރުމުގައި ބައިވެރިވުމުގެ ދައުވާ އެވެ.\nމިއީ ފަހުގެ ތާރީޚެއްގައި ރާއްޖެ އިން ބޭރުގައި ހިނގި މިފަދަ ހާދިސާއަކާ ގުޅިގެން ރާއްޖޭގައި މީހެއްގެ މައްޗަށް ޝަރީއަތް ހިންގާ ފުރަތަމަ ފަހަރެވެ. މި މައްސަލަ ތަހުގީގު ކުރުމަށް ރާއްޖޭގެ ފުލުހުންގެ ޓީމެއް ވެސް ލަންކާގައި ހަރަކާތްތެރިވެފައިވެ އެވެ.\nމި މައްސަލަ ތަހުގީގުކުރި ލަންކާގެ ފުލުހުންގެ ޓީމުން އޭރު ބުނެފައިވާ ގޮތުގައި، ރަބަރޭ މަރައިލީ ދިވެހި ވިޔަފާރިވެރިޔަކު ޚަރަދުކޮށްގެންނެވެ. އަދި އެކަން އޭނާ ކުރީ އޭނާގެ ކޮއްކޮގެ މަރުގެ ބަދަލު ހިފަން ކަމަށް ވެސް ލަންކާގެ ފުލުހުން ބުނެފައިވެ އެވެ. މީގެ އިތުރުން ރަބަރޭ މަރައިލި މީހުންނަށް 140 މިލިއަން ލަންކާ ރުޕީސް އެ މީހާ ދިން ކަމަށް ލަންކާގެ ފުލުހުން އޭރު ބުނެފައިވެ އެވެ.\nއިތުރު ލިޔުންތައް ސްރީ ލަންކާ ކްރިމިނަލް ކޯޓް މީހުން މެރުން ހުސައިން ރަޒީން (ރަބަރޭ)\nރަބަރޭގެ މަރުގެ ދައުވާލިބޭ މީހާއަށް އިތުރު ފުރުސަތެއް\n"ރަބަރޭގެ ގާތިލަށް ދެ ފަހަރަށް ފައިސާ ދިން"


Enme Bodu Tharaggee Aky Fandiyaarun Insaafun Hukum Kurun: Iyaz\nއެންމެ ބޮޑު ތަރައްގީ އަކީ ފަނޑިޔާރުން އިންސާފުން ހުކުމް ކުރުން: އިޔާޒު\n1 މަސް,2ހަފްތާ,6ދުވަސް, 10 ގަޑި, 40 މިނެޓް, 17 ސިކުންތު ކުރިން 930މަރިޔަމް އިސްއާދާ\nއެންމެ ބޮޑު ތަރައްގީ އަކީ ފަނޑިޔާރުން އިންސާފުވެރި ކަމާއިއެކު ހުކުމް ކުރެއްވުން ކަމަށް މަޝްހޫރު ދީނީ އިލްމްވެރިޔާ ޑރ. މުހައްމަދު އިޔާޒް އަބްދުލް ލަތީފް ވިދާޅުވެއްޖެއެވެ.\nއާއިލީ އަދުލުގެ ނިޒާމު ހަރުދަނާ ކުރުމަށް "ޖުޑިޝަލް ސިމްފޯޒިއަމް އޮން ފެމިލީ ޖަސްޓިސް" ގެ ނަމުގައި ބަނޑޮސް އައިލެންޑް ރިސޯޓްގައި ރޭ ފެށި ކޮންފަރެންސްގައި ވާހަކަ ދައްކަވަމުން އަދުލު އިންސާފަށް ވާސިލުވުން ރައްޔިތުންނަށް ފަސޭހަ ކޮށްދިނުމަށް ޓަކައި ގެންނަން ޖެހޭ ތަރައްގީތަކެއް އެބަހުރި ކަމަށް އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ ވިދާޅުވުމާއި ގުޅިގެން ޑރ. އިޔާޒު ކުރެއްވި ޓްވީޓެއްގައި ވިދާޅުވީ އެންމެ ބޮޑު ތަރައްގީ އަކީ ފަނޑިޔާރުން އިންސާފުވެރި ކަމާއިއެކު ހުކުމް ކުރެއްވުން ކަމަށާއި، އަދި އޭރަކު އެންމެ ބާރު އޮތް ކޮޅަކަށް ރަނގަޅު ވާނެހާ ގޮތަށް ހުކުން ނެރުއްވުން ހުއްޓަވާލެއްވުން ކަމަށެވެ.\nއެގޮތުން އިއްޔެ ކުރެއްވި ހުކުމް އޭގެ ދުވަސް ގަނޑެއްގެ ފަހުން އަމިއްލަފުޅަށް އެހެން ގޮތަކަށް ބަދަލު ކުރަން ނުޖެހޭ ގޮތަކަށް އަމަލު ކުރެއްވުން މުހިއްމު ކަމަށް އިޔާޒު ވިދާޅުވިއެވެ.\nއުއްތަމަ ފަނޑިޔާރުގެ ވާހަކައަށް ރައްދު ދެއްވަމުން ޑރ. އިޔާޒް ވިދާޅުވީ، އެންމެ ބޮޑު ތަރައްގީ އަކީ ފަނޑިޔާރުން އިންސާފުވެރި ކަމާއިއެކު ހުކުމް ކުރެއްވުން ކަމަށާއި، އޭރަކު އެންމެ ބާރު އިތް ކޮޅަކަށް ރަނގަޅު ވާނެހާ ގޮތަށް ހުކުން ނެރުއްވުން ހުއްޓަވާލެއްވުން ކަމަށެވެ.\nމީގެ އިތުރުން އުއްތަމަ ފަނޑިޔާރު ވަނީ އަދުލު އިންސާފަށް ވާސިލުވުން ފަސޭހަކުރުމަށް ޓަކައި ކުރަން ޖެހޭ ބައެެއް ކަންތައްތައް ވެސް ސިމްޕޯޒިއަމްގެ ބައިވެރިންނާއި ހިއްސާ ކުރައްވާފައެވެ.\nއެގޮތުން އަދުލު އިންސާފު ހޯދަން އަންނަ ރައްޔިތުންނަށް ފުރިހަމަ މައުލޫމާތު ފޯރުކޮށްދިނުމާއި މައްސަލަތައް ފަސޭހައިން ހުށަހެޅޭނެ ގޮތް ފަހި ކޮށްދިނުން އަދި ޝަރީއަތުގެ މަރުހަލާގެ ތަކުލީފު ކުޑަކުރުމުގެ އިތުރުން މައްސަލަތައް އަވަަހަށް ނިންމުމަކީ ހުކުމްތައް އަވަހަށް އަދި ފުރިހަމައަށް ތަންފީޒު ކުރުމަކީ ކުރަން ޖެހޭ ކަންތައްތައް ކަަމަށް އުއްތަމަ ފަނޑިޔާރު ވިދާޅުވިއެވެ.\nފަނޑިޔާރުގެ އިސްލާހު ކުރުމަކީ މި ސަރުކާރުގެ ވައުދެއް ކަމަށްވާއިރު އެކަން ހާސިލުކުރުމަށް ރައްޔިތުންގެ މަޖިލީހާއި ޖުޑީޝަލް ސާވިސް ކޮމިޝަން (ޖޭއެސްސީ) ގެ ތެރެއިން ގިނަ ކަންތައްތަކެއް އަންނަނީ ކުރަމުންނެވެ.\nއަދި އެ ބޭފުޅުން ބޭނުންވާ ގޮތަށް ހުކުމުތައް ނެރުމަށް ސުޕްރީމު ކޯޓުގެ ތެރެއިން މަގުތައް ކޮށަމުން ދާ ކަމަށް ގިނަބަޔަކު އަންނަނީ ތުހުމަތު ކުރަމުންނެވެ.\nއެގޮތުން ދާދިފަހުން ވަނީ ސުޕްރީމް ކޯޓުގެ ފަނޑިޔާރެއް ކަމަށްވާ އަބްދުﷲ ދީދީ ވަނީ މަޖިލީހުން ވަކިކޮށްފައެވެ.\nއަދި ސުޕްރީމް ކޯޓުގައި ތިއްބެވި އިތުރު ފަނޑިޔާރުންތަކެއްގެ މައްސަލަ ޖޭއެސްސީން މިހާރު ވެސް އަންނަނީ ބަލަމުންނެވެ. މީގެ އިތުރުން އެ ކޯތަށް އަންހެން ފަނޑީޔާރުންވެސް ވަނީ އައްޔަނުކޮށްފައެވެ.\nއެއީ ދިނާ ޚިލާފުކަމެއް ކަމަށް ގިނަ ދީނީ އިލްމުވެރިން އިއްތިފާގުވެސް ވެފައިވަނިކޯށް އެ ބޭފުޅުންގެ ބަހަށް ގޮން ޖަހާ މި ސަރުކާރުންވަނީ ދީނާ ޚިލާފު އެކަން ވެސް ކުރައްވާފައެވެ.\nޑރ.އިޔާޒް ސުޕްރީމު ކޯޓުގެ ފަނޑިޔާރުން ޖުޑިޝަލް ސިމްފޯޒިއަމް އޮން ފެމިލީ ޖަސްޓިސް\n9 ގަޑި ކުރިން 20 0


10 aharah fahu Thoha,Giyasuddin School in vaki vanee! | Mihaaru\nތޯހާ "މިހާރު" އަށް މީގެ ކުރިން ދެއްވި އިންޓަވިއުއެއްގައި.-- ފޮޓޯ: ހުސެއިން ވަހީދު/ މިހާރު\n10 އަހަރަށް ފަހު ތޯހާ، ޣިޔާސުއްދީން ސްކޫލުން ވަކިވަނީ!\n19 އޯގަސްޓް 2019 - 10:02 38 comments\nޣިޔާސުއްދީން އިންޓަނޭޝަނަލް ސްކޫލުގެ ޕްރިންސިޕަލްގެ މަގާމުން، 10 އަހަރަށް ފަހު ތޯހާ ސަލީމް އިސްތިއުފާ ދެއްވަން ނިންމަވައިފި އެވެ.\nތައުލީމީ ދާއިރާގައި 20 އަހަރަށް ވުރެ ގިނަ ދުވަހު ހިދުމަތްކުރައްވާ ތޯހާ "މިހާރު" އަށް ވިދާޅުވީ ރާއްޖޭގެ އެންމެ ފުރަތަމަ އިންޓަނޭޝަނަލް ސްކޫލުން ވަކިވަނީ އެހެން ބަޔަކަށް ފުރުސަތު ދެއްވުމަށް ކަމަށެވެ. ނަމަވެސް މި އަހަރުގެ ދިރާސީ އަހަރު ނިމެންދެން އެ މަގާމުގައި ދެމިހުންނަވާނެ ކަމަށް ވިދާޅުވި އެވެ.\nއީޕީއެސްއެސް އިން ޖީސީއީ އޯ ލެވެލް ހެއްދެވުމަށް ފަހު ތޯހާ ތައުލީމީ ދާއިރާއަށް އެންމެ ފުރަތަމަ ވަދެވަޑައިގަތީ، އުފަން ރަށް، ހއ. ހޯރަފުށީގައި ހުންނަ އަތޮޅު މަދަރުސާގެ ޓީޗަރެއްގެ ގޮތުގަ އެވެ. އެ ސްކޫލުގައި ތިން އަހަރު މަސައްކަތްކުރެއްވުމަށް ފަހު ދެން ވަޑައިގެންނެވީ އިންޑިޔާއަށް ސްކޫލު މެނޭޖްމަންޓުން ޑިޕްލޮމާ ހާސިލްކުރެއްވުމަށެވެ. އޭނާ ވަނީ ޓީޗިންގެ ދާއިރާ އިން ފުރަތަމަ ޑިގްރީ އަދި މެލޭޝިޔާއިން އެޑިއުކޭޝަނަލް މެނޭޖްމަންޓް އިން މާސްޓާސްގެ އިތުރުން ސިންގަޕޫރުން ޑިޕާޓްމެންޓަލް މަނޭޖްމަންޓްގެ ދާއިރާ އިން ޑިޕްލޮމާ ވެސް ހާސިލްކުރައްވައިފަ އެވެ.\nޣިޔާސުއްދީންގެ ދަރިވަރުން: އަންނަ އަހަރު އެ ސްކޫލުން ފެންނާނީ އާ ޕްރިންސިޕަލެއް .-- ފޮޓޯ: ހުސެއިން ވަހީދު/ މިހާރު\nތޯހާ ޣިޔާސުއްދީން ސްކޫލާ ގުޅިވަޑައިގަތީ، އެ ސްކޫލު ޕްރައިވެޓައިޒް ކުރުމުގެ އަހަރެއް ކުރިން 2009 ގަ އެވެ. ފާއިތުވި 10 އަހަރުގެ ތެރޭގައި ކުރިމަތިވި ގޮންޖެހުންތަކުން، ގިނަ ބައެއްގެ އެހީތެރިކަމާ އެކު އަރައިގެންނެވިފައިވާ ކަމަށް އޭނާ ވިދާޅުވި އެވެ.\nސްކޫލް ހިންގެވުމުގައި ތޯހާގެ ތަޖުރިބާ\nޕްރިންސިޕަލް: ދ. އަތޮޅު ސްކޫލް\nޕްރިންސިޕަލް: ޏ. އަތޮޅު އެޑިޔުކޭޝަން ސެންޓަރު\nޕްރިންސިޕަލް: ޅ. އަތޮޅު އެޑިޔުކޭޝަން ސެންޓަރު\nޕްރިންސިޕަލް: ސ. ފޭދޫ ސްކޫލް\nއެސިސްޓެންޓް ޕްރިންސިޕަލް: ބ. އަތޮޅު އެޑިޔުކޭޝަން ސެންޓަރު\nއެސިސްޓެންޓް ޕްރިންސިޕަލް: ދަރުމަވަންތަ ސްކޫލް\nތޯހާ ވިދާޅުވި ގޮތުގައި އެންމެ ބޮޑު ދައްޗަކާ ކުރިމަތިވީ، އަމިއްލަ ކުންފުންޏަކުން ޣިޔާސުއްދީނާ ހަވާލުވެ، އެތަން އަމިއްލަ ސްކޫލަކަށް ބަދަލުވުމާ އެކު ބެލެނިވެރިންނަށް ވިސްނައިދިނުމުގަ އެވެ.\n"އެންމެ ބޮޑު ކަމަކީ މީހުންނަށް ވިސްނައިދޭން ޖެހުން ޕްރައިވެޓް ސްކޫލެއްގައި ކިޔަވައިދިނުމާ ގުޅޭ ގޮތުން. އެންމެންގެ އިހްސާސްތަކަށް ބަލައިގެން ކަންކަން ކުރުމަށް ވެސް ހާއްސަ ސަމާލުކަމެއް ދޭން ޖެހުން،" ތޯހާ ވިދާޅުވި އެވެ.\n"ކޮންމެ ބަދަލެއް ގެންނައިރު ވެސް މީހުންގެ ޝަކުވާއާ ކަންކަމަށް ބަލަން ޖެހޭނެ."\nޣިޔާސުއްދީން އިންޓަނޭޝަނަލް ސްކޫލުގައި ބޭއްވި އިންޓަނޭޝަނަލް ރޮބޮޓޯނިކްސް ކޮމްޕެޓިޝަން (އައިއާރުސީ) ގެ މުބާރާތުގައި ބައިވެރިވި ދަރިވަރަކު ގޭމެއް ފުރިހަމަ ކުރަނީ: ތޯހާގެ ބެލުމުގެ ދަށުން އެ ސްކޫލުން އަންނަނީ ކާމިޔާބީތައް ހޯދަމުން ---ފޮޓޯ: ހުސެއިން ވަހީދު/ މިހާރު\nޣިޔާސުއްދީނުން ވަކިވެވަޑައިގަތަސް އެހެން ސްކޫލަކާ ގުޅިވަޑައިގަތުމުގެ ވިސްނުމެއް ތޯހާގެ އަދި ނެތެވެ. އަދި ކުރިއަށް އޮތް ތަނުގައި އޭނާ ފެންނާނެ ދާއިރާއެއް ވެސް ނުނިންމަވާ ކަމަށް ވިދާޅުވި އެވެ. އެކަމަކު ގައުމަށް ފައިދާ ހުރި ކަންކަމުގައި އޭނާގެ އެ އެހީތެރިކަން ލިބޭނެކަމުގެ ޔަގީންކަން ދެއްވި އެވެ.\n"އަބަދުވެސް ބެލީ، ތެދުވެރިކަމާއި ހަމަހަމަކަމާއި ވަފާތެރިކަމާ އެކު މަސައްކަތްކުރެވޭތޯ. އެގޮތުގައި ފާއިތުވި އަހަރުތަކުގައި މަސައްކަތްކުރެވުނީމަ ހިތްހަމަޖެހިއްޖެ،" ތޯހާ ވިދާޅުވި އެވެ.\nއޭނާ ވަކިވެވަޑައިގަންނަވާތީ ޣިޔާސުއްދީނުން މިހާރު ވަނީ ޕްރިންސިޕަލެއް ހޯދަން އިއުލާންކޮށްފަ އެވެ.\nއިތުރު ލިޔުންތައް ސްކޫލް ތައުލީމް ޣިޔާސުއްދީން އިންޓަނޭޝަނަލް ސްކޫލް ޕްރިންސިޕަލުން


ޢަބުދުﷲ އަރުމީލް7މަސްކުރިން\t1 ޚިޔާލު\nދުވަހަކަށް ފެނުން ތޮޅެލި އިރުގެ ދޯދިތައް ގަސްކަރަޔާ އެޅި ނިވާވެފައިވާ ގެފަތީގެ ފުރަގަހުން، އަރިމަތީގެ ރުއްތަކުގެ ކުރިން ފާއްދާލީ، ބޮޑުދައިތަގެ ހަރުކަށި ބަސްތަކުން އިނާޝާގެ ހިތް ކުދިކުދި ކުރަމުން ދަނިކޮށެވެ. އިނާޝާގެ ފެންކަޅިވެފައިވާ ދެލޮލުގެ ކަޅި ހުއްޓިފައިވަނީ އަތުގައިވާ ތަސްވީރަށެވެ. ކޯތާފަތުން ކަރުނަތިކިތައް އޮހޮރިގެންދާ ވަގުތުވެސް އަމާޒުވަމުންދަނީ ބޮޑުދައިތަގެ ރުޅި ބަސްތަކާއެވެ.\nކޮންމެ ދުވަހެއްގެ ހެނދުނުގެ ވަގުތު އިނާޝާ ހޭދަކުރަނީ ރުއިމަށާއި ގިސްލުމަށެވެ. އެއީ ހަމަ އެ ތަސްވީރަށް ބެލުމަށްފަހުއެވެ. އޭގެ ހަޤީޤަތަކީ ނުވަތަ ސިއްރަކީ ކޮބައިބާއެވެ؟ އެ ތަސްވީރު ފެނުމުން އިނާޝާ ރޯން ޖެހޭ ސަބަބަކީ ކޮބައިބާއެވެ؟\nއެހެން ދުވަސްތަކާ ޚިލާފަށް މިއަދު ބޮޑުދައިތަގެ އަޑެއް ބަޑެއް އިވިގެން ނުދެއެވެ. އެއީ މުޅިން އަލަށް ވީކަމެކެވެ. މިވީ ދެއަހަރު ދުވަހުގެ އެވަގުތުގައި އިނާޝާ ތަހައްމަލް ކުރަމުންއައީ ބޮޑުދައިތަގެ ރުޅިވެރި ބަސްތަކެވެ. އެކަމާ އޭނާގެ ހިތުގައި ސުވާލު އުފައްދަން ފެށުނެވެ. ރުއިމުގެ ތެރެއިންވެސް އޭނާ ގެއްލިފައިވަނީ އެސުވާލަށް ޖަވާބެއް ހޯދުމަށެވެ.\nކުއްލިއަކަށް ސިއްސައިގެން ދިޔައީ ފަހަތުން އައިސް އޭނާގެ ގުދާރުގައި މަޑުއަތަކުން ފިރުމާލުމުންނެވެ. އެހިނދު އިނާޝާއަށް ޝަފްރާޒް އޭ ކިޔާ ހަޅޭ ލަވައިގަނެވުނެވެ. ނަމަވެސް އެނބުރި ބަލާލިއިރު އެއީ ޝަފްރާޒެއް ނޫނެވެ. އެއީ އޭނާގެ ބޮޑުދައިތައެވެ.\nއަޑުން އަޑަށް ބާރުލައި ރުއިމުގެ އަޑު ބާރުކޮށްލެވުނެވެ. އެހެނެއްކަމަކު އޮހޮރެމުންދިޔަ ކަރުނަތައް ބޮޑުދައިތަގެ އަތުން ފޮހެމުން ދިޔައެވެ. އެހާ ހިސާބުން އިނާޝާގެ ރުއިމަށް ޝިފާއެއް ލިބުނެވެ. އަޑު ފަނޑުވަމުން ފަނޑުވަމުން ގޮސް އޮބާލިއެވެ.\nރުއިމުގެ އަޑު ކެނޑުމާއިއެކު ބޮޑުދައިތަ” ދަރިފުޅާ އިނާޝާ ދެން ބޮޑުދައިތައަށް ތިޔަ ތަސްވީރުގެ އަސްލު ކިޔައިދެންވީއެއްނޫންތަ؟” ރުޅިވެރިކަމުގެ ރާގުން ނެއްޓި ސަމާސާ ރާގަކާ ކައިރިކުރާ ރާގަކުން އަހާލިއެވެ. އިނާޝާ އިތުރު ބަހަނާއަކާ ނުލާ ބޮޑުދައިތައަށް ކިޔައިދިނުމަށް ނިންމިއެވެ.\n“ބޮޑުދައިތާ! މިތަސްވީރުން ތިޔަ ފެންނަނީ ޝަފްރާޒް. ޝަފްރާޒަކީ އަހަރެން ހަޔާތުގައި އަހަރެންނަށް ލޯބިވެވުނު ހަމައެކަނި މީހަކީ. އަޒްމީ ދެކި އަހަރެން ލޯތްބެއް ނުވަން. ޝަފްރާޒަކީ އަހަރެންގެ މަންނަ އަހަރެން ގެއިން ނެރެލުމުން އަހަރެން ބެލި މީހަކީވެސް. އަހަރެންނަށް ޝަފްރާޒް ގެއްލުނީ ހާލަތާއި ކަން ދިމާވިގޮތުން.”\n“ރެއަކީ އުޑުމަތި ބަނަ ކަނު އަނދިރި ރެއެކެވެ. އެހެން ރޭތަކެކޭ އެއްގޮތަށް މިރޭވެސް އިނާޝާ ޝަފްރާޒްއަށް ގުޅިއެވެ. ޝަފްރާޒްގެ ހިނގުން އަމާޒުވަނީ ހުޅުމާލޭ ފެރީޓާމިނަލްއާއި ދިމާލަށެވެ. ވަޅި ޖެހުމުގައި ކުރިއަރާފައިވާ “މާލޭ” ގައި އެކަނި ހިނގާފައި އެދަނީ އެއްވެސް ބިރަކާއި ނުލައެވެ.\nއޭނާގެ އަޑެއް ބަޑެއް ފޯނުން ނީވުމުން އިނާޝާ ވަރަށް ހާސްވިއެވެ. ކަންފަތުގައި ޖަހާފައިވާ ފޯނުނަގައި ބަލައިލެވުނެވެ. ނަމަވެސް ފޯނުވަނީ ކެނޑިފައެވެ. 20 ކަށް 30 ކަށް ފަހަރު ގުޅުމުންވެސް ފޯނެއް ނުނެގިއެވެ. ހިތުގައި ސުވާލު އުފެދެނީ އިންތިހާއަށެވެ.4ގަޑިއިރު ފާއިތުވީއެވެ. އިނާޝާ ފެރީ ޓާރމިނަލްގެ އޮފީހަށް ގުޅައި ޝަފްރާޒް ވަޒީފާއަށް އެރޭ ނުކުއިންތޯއެހިއެވެ. ނަމަވެސް ޖަވާބަކަށްވީ ނުނިކުންނަ ކަމަށެވެ.\nނިދާފައިވާ އިނާޝާ ނިދިން ދުރުކޮށްލަދިނީ ފޯނު ރިންގުވާން ފެށުމުންނެވެ. ފޯނުނަގައި ހަލޯ ކިޔުނެވެ. އެފޯނު އައީ ޝަފްރާޒްގެ ނަމްބަރުންކަމުން ކޮންތާކުހޭ ކިޔާ ސުވާލުކުރެވުނެވެ. ޖަވާބުއައީ އާސަހަރާގައެވެ. ނަމަވެސް އެއަޑުވީ ދެކެފަރިތަ އަޑެއް ކަމަކަށްނޫނެވެ. އެވާހަކަ ދެއްކި މީހާ ބުނާގޮތުގައި ޝަފަރާޒްވަނީ މިދުނިޔެއާއި އަލްވަދާއު ކިޔާފައެވެ. އިނާޝާއަށް އަޑުންއަޑު ނަގައި ރޯން ފެށުނެވެ.\nބޮޑުދައިތަ ބަސްއަހާ ބޮޑުދައިތަ ބުނާގޮތް ހަދާ ބޮޑުދައިތައަށް ކިޔަމަންތެރިވުމަށް ޝަފްރާޒް ވަސިއްޔަތްކުރިއެވެ. މިވާހަކަތައް އަޑުއެހުމަށްފަހު ބޮޑުދައިތަގެ ކޯތާފަތްމަތިން އޮހޮރެމުންދިޔަ ކަރުނަތައް އިނާޝާގެ އަތުން ފޮހެލިއެވެ. އެއަށްފަހު އިނާޝާގެ މޫނުން ހިނިތުންވުމެއް ދިނުމާއިއެކު ބޮޑުދައިތަކައިރީ ހުއްޓާލަން އެދުނެވެ.\nކުއްލި ސިހުމެއް ލިބުނީ ފެންކަޅިވެފައިވާ އިނާޝާގެ ފިރިމީހާ އަޒްމީ ފެނުމުންނެވެ. އެނާގެ ބޭއިޚްތިޔާރުގައި ނަމަވެސް އޭނާގެ ގައިގައި ބައްދާލެވުނެވެ. އުފަލުން ފޮޅިފައިވާ މޫނަކާއިއެކުއެވެ. އައު އުއްމީދުތަކަކާ ހުވަފެންތަކަކާއި އެކުގައިވެސްމެއެވެ\nވާހަކަ ރީތި. އަލަށް ލިޔުންތެރިކަމުގެ މައިދާނަށް ނުކުންނަ ލިޔުންތެރިޔަކަށް ބުނެލަން އޮތީ ކުރިއަށް ދާށޭ. އެކަމަކު މިއީ އިބްރާހީމް ޙުސައިން މަނިކުގެ ވާހަކަތަކުގައި ހުންނަ ފަދ ފެށުމެއް. މީގެ އިތުރަށް ހަމަ މިބީދައިން ފަށާފައި އޮންނާނެ އެސް. އެސް. ސީ އިމްތިހާނުގެ ސުވާޅު ކަރުދާހުގެ ވާހަކައިގެ ފެށުމެއްވެސް. ހީވާގޮތުން އެއީ 2008 ވަނަ އަހަރުގެ ކަރުދާސް.\nއެކަމަކުވެސް ފެށުން ބާއްވާ. ވާހަކައިން ބަޔަކަށް މުނިފޫހިފިލުވައިދީ ހިތް ހަމަ ޖައްސުވައިދީފިނަމަ ބޭނުން ފުދުނީކަމަށް ބަލަމާ ހިނގާދޯ


ތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ ތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ\nތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް އަތުން ޤައުމީ ބާސްކެޓް ޓީމު ބަލިވެއްޖެ\nރާއްޖޭގެ ޤައުމީ އަންހެން ބާސްކެޓްބޯޅަ ޓީމާއި ތައިލެންޑްގެ ސިރްޕަތުމް ޔުނިވާސިޓީގެ ބާސްކެޓްބޯޅަ ޓީމު\nތައިލެންޑްގެ ޔުނިވާސިޓީ ޗެމްޕިއަން ސިރްޕަތުން ޔުނިވާސިޓީ އާއި ދެކޮޅަށް ކުޅުނު މެޗުން ރާއްޖޭގެ ޤައުމީ އަންހެން ބާސްކެޓްބޯޅަ ޓީމު ބަލިވެއްޖެއެވެ.\nސައުތް އޭޝިއަން ގޭމްސްއަށް ތައްޔާރުވުމުގެ ގޮތުން ތައިލެންޑްގައި ޤައުމީ އަންހެން ބާސްކެޓްބޯޅަ ޓީމު ކޭމްޕްކޮށް ތަމްރީން ކުރަމުންދާއިރު، މި ކޭމްޕްގައި ކުޅުނު ދެވަނަ މެޗުގައި ރާއްޖެ ނިކުތީ ތައިލެންޑްގެ ޔުނިވާސިޓީއެއް ކަމަށްވާ ސިރްޕަތުން ޔުނިވާސިޓީއާއި ދެކޮޅަށެވެ. މި މެޗުން ރާއްޖެ ބަލިވީ 77 ޕޮއިންޓް 49 ޕޮއިންޓުންނެވެ.\nއެންމެ ފަހުން ތައިލެންޑްގެ ޔުނިވާސިޓީތަކުގެ މެދުގައި ބޭއްވި ބާސްކެޓްބޯޅަ މުބާރާތުގެ ޗެމްޕިއަންކަންވެސް ހޯދި ސިރްޕަތުމް ޔުނިވާސިޓީއާއި ދެކޮޅަށް ކުޅުނު މި މެޗުގެ ފުރަތަމަ ކުއާޓާގައި ރާއްޖެއިން ވަނީ ރަނގަޅު ކުޅުމެއް ދައްކާފައެވެ. އެގޮތުން ފުރަތަމަ ކުއާޓަރގައި ސިރްޕަތުމް ޔުނިވާސިޓީއަށް މާ ބޮޑު ލީޑެއްގައި އޮވެގެން ކުޅުމުގެ ފުރުސަތު ރާއްޖެއިން ދީފައެއް ނުވެއެވެ. މެޗުގެ ފުރަތަމަ ކުއާޓަރ ނިމުނުއިރު3ޕޮއިންޓްގެ ލީޑަކާއެކު ކުރީގައި އޮތީ ސިރްޕަތުމް ޔުނިވާސިޓީއެވެ. އެއީ 15 ޕޮއިންޓް 12 ޕޮއިންޓްއެވެ.\nމެޗުގެ ދެވަނަ ކުއާޓާ ފަށައިގެން ސިރްޕަތުމް ޔުނިވާސިޓީން ދިޔައީ އެޓީމު ކުޅުން ވަރުގަދަކޮށް ގާތްގާތުގައި ސްކޯރ ކުރަމުންނެވެ. މެޗުގެ ފުރަތަމަ ކުއާޓަރ3ޕޮއިންޓްގެ ލީޑެއްގައި އޮވެގެން ނިންމާލި ނަމަވެސް ދެވަނަ ކުއާޓާ ނިމުން އިރު ސިރްޕަތުމް ޔުނިވާސިޓީން ވަނީ 10 ޕޮއިންޓްގެ ލީޑެއް ނަގާފައެވެ. އެއީ 30 ޕޮއިންޓް 20 ޕޮއިންޓުންނެވެ.\nތައިލެންޑްގެ ޤައުމީ އަންހެން ބާސްކެޓްބޯޅަ ޓީމުގެ3ކުޅުންތެރިއަކު މި މެޗުގައި ސިރްޕަތުމް ޔުނިވާސިޓީގެ ޓީމަށް ވަނީ ކުޅެފައެވެ. އެ ކުޅުންތެރިންނަކީ އެ ޔުނިވާސިޓީގައި ކިޔަވަމުން އަންނަ ދަރިވަރުންނެވެ. ދެވަނަ ކުއާޓާ 10 ޕޮއިންޓްގެ ލީޑެއްގައި އޮވެ ނިމުނުއިރު ތިންވަނަ ކުއަޓާރ ނިމުންއިރު އޮތީ9ޕޮއިންޓްގެ ލީޑެކެއެވެ. އެއީ 49 ޕޮއިންޓް 40 ޕޮއިންޓެވެ.\nމެޗުގެ ފަހު ކުއާޓާގައި ސިރްޕަތުމް ޔުނިވާސިޓީން ވަނީ 28 ޕޮއިންޓްގެ ބޮޑު ލީޑެއް ނަގާފައެވެ. އެގޮތުން މެޗު ސިރްޕަތުމް ޔުނިވާސިޓީން ކާމިޔާބުކުރީ 77 ޕޮއިންޓް 49 ޕޮއިންޓްއިންނެވެ.\nމިމަހުގެ 1 އިން 10 ގެ ނިޔަލަށް ތައިލެންޑްގައި ޤައުމީ އަންހެން ބާސްކެޓްބޯޅަ ޓީމު ކޭމްޕްކޮށްފައިވާއިރު، މި ޓްރެއިނިން ކޭމްޕްގައި ކުޅުނު ފުރަތަމަ މެޗުގައި ރަންގްސިޓް ޔުނިވާސިޓީގެ މައްޗަށް ރާއްޖެ ވަނީ ކުރި ހޯދާފައެވެ. ޖުމްލަ3މެޗު ކުޅުމަށް ހަމަޖެހިފައިވާ މި ކޭމްޕްގައި ރާއްޖެ ކުޅޭ ފަހު މެޗުގައި ނުކުންނާނީ ތައިލެންޑްގެ އަންހެން ޤައުމީ ބާސްކެޓްބޯޅަ ޓީމާއި ދެކޮޅަށެވެ.\nއެންއައިސީގެ މެންބަރުކަމަށް ކުރިމަތިލުމަށް ހުޅުވާލައިފި


Coronavirus hamugai9gadi iru hurey | Mihaaru\nކޮރޯނާވައިރަސް ހަމުގައި ނުވަ ގަޑިއިރު ހުރޭ\n18 އޮކްޓޯބަރ 2020 - 13:14 1 comment\nޓޯކިޔޯ (އޮކްޓޯބަރު 18) - އިންސާނުންގެ ހަށިގަނޑުގެ ހަންގަނޑުގައި ކޮރޯނާވައިރަސް ނުވަ ގަޑިއިރު ވަންދެން ހުންނަ ކަމަށް ޖަޕާނުގެ ރިސާޗަރުން ބުނެފި އެވެ.\nކްލިނިކަލް އިންފެކްޝަސް ޑިޒީޒް ޖާނަލްގައި ޝާއިއުކޮށްފައިވާ ލިޔުމެއްގައި ބުނެފައިވާ ގޮތުގައި އާދައިގެ ރޯގާގެ ވައިރަސް އިންސާނުންގެ ހަށިގަނޑުގައި ހުންނަނީ 1.8 ގަޑިއިރު ވަންދެންނެވެ. ކޮރޯނާވައިރަސް ހަމުގައި ނުވަ ގަޑިއިރު ހުންނަ ކަމަށް ދިރާސާ އިން ދައްކާފައިވާތީ ތަޖްރިބާކާރުން ބުނެފައި ވަނީ ކޮވިޑް-19އާ ދެކޮޅަށް އެޅޭނެ އެންމެ މުހިންމު އެއް ފިޔަވަޅަކީ ގިނަގިނައިން އަތް ދޮވުން ކަމަށެވެ.\n"ކޮވިޑް-19 ޖައްސާ ސާސް-ކޯވް-2 ވައިރަސް އިންސާނުންގެ ހަށިގަނޑުގައި ނުވަ ގަޑިއިރު ހުރުމުގެ މާނައަކީ އައިއޭވީ (އިންފުއެންޒާ އޭ ވައިރަސް) އަށް ވުރެ ކޮރޯނާވައިރަސް ފެތުރުމުގެ ޗާންސް ބޮޑުކަން،" ޖާނަލްގައި ބުނެފައިވެ އެވެ.\nރިސާޗަރުން ބުނެފައި ވަނީ ހޭންޑް ސެނިޓައިޒަރެއްގެ ގޮތުގައި ބޭނުންކުރާ އެތަނޯލް ބޭނުން ކުރުމުން ކޮރޯނާވައިރަސް 15 ސިކުންތު ތެރޭ މަރުވާ ކަމަށެވެ.\nސާސް-ކޯވް-2 ވައިރަސް ފޯން ސްކްރީނާއި ފައިސާގެ ނޫޓާއި ސްޓެއިންލެސް ސްޓީލްގައި 28 ދުވަސް ވަންދެން ހުންނަ ކަމަށް ރިސާޗަރުން ކުރިން ވަނީ ބުނެފަ އެވެ.\nއޮސްޓްރޭލިއާގެ ނޭޝަނަލް ސައެންސް އެޖެންސީގެ އާ ހޯދުމުން އެނގުނު ގޮތުގައި ބައެއް ސާފޭސްތަކުގައި ކޮރޯނާވައިރަސް ހުންނަ މުއްދަތު، ކުރީގެ ހޯދުންތަކަށް ވުރެ މާ އިތުރެވެ. ލެބޯޓްރީގެ ކުރީގެ ހޯދުންތަކުން އެނގޭ ގޮތުގައި ސާސް-ކޯވް-2 ވައިރަސް ފައިސާގެ ނޫޓާއި ބިއްލޫރީގައި ސަލާމަތް ވަނީ ދޭއް ނުވަތަ ތިން ދުވަހަށެވެ. އަދި ޕްލާސްޓިކާއި ސްޓީލްގައި ހަ ދުވަހުގެ މުއްދަތަށެވެ.


SunOnline: kaaboa thakethi dhinumashaai fenaai, currentah huras elhee Seal in, thuhugeeg kuramah edhefin: RIZ\nކާބޯތަކެތި ދިނުމަށާއި ފެނާއި ކަރަންޓަށް ހުރަސް އެޅީ ސީލްއިން، ތަހުގީގު ކުރަމަށް އެދެފިން: ރިޒް\nމުހައްމަދު މުޒައްޔިން ނާޒިމް 01 Aug 2020, 00:43\nރިސޯޓެއްގެ ގޮތުގައި ތަރައްގީ ކުރާ، ބ. ބޮޑުފިނޮޅުގައި ތިބި ބިދޭސީންގެ ކާބޯތަކެތި ފޯރުކޮށްދިނުމަށް ހުރަސް އަޅައި، ފެނާއި ކަރަންޓުގެ ހިދުމަތައް ދިނުމަށްވެސް ހުރަސް އެޅީ ސީލް މޯލްޑިވްސް އިން ކަމަށް އެ ރަށުގެ މަސައްކަތާ ހަވާލުވި ރިޒް ކުންފުނިން ބުނެފިއެވެ.\nބޮޑުފިނޮޅުގައި އިއްޔެ އިން ފެށިގެން ކަރަންޓާއި ފެން ނެތުމުން އެރަށުގައި ތިބި ބިދޭސީން ވަނީ ހާލުގައި ޖެހިފައެވެ. އެއާއެކު މިއަދު މެންދުރު ފަހު އެމީހުން އެ ރަށުން ހުޅުމާލެ ގެންދިޔުމުގެ މަސައްކަތް އަންނަނީ ކުރަމުންނެެވެ.\nއެކަމާ ގުޅިގެން ރިޒް ކުންފުނީގެ ފަރާތުން އެ ކުންފުނީގެ ގާނޫނީ ވަކީލުންގެ ލޯ ފާމުން މިރޭ ނެރުނު ނޫސް ބަޔާނުގައި ބުނީ، އެ ކުންފުނީގެ ފަރާތުން ދެ ދެދުވަސް މަތިން އެ ރަށުގައި ތިބި ބިދޭސީންނަށް ކާބޯތަކެތި ގެންދިޔުމުގެ މަސައްކަތް ކުރި ކަމަށާއި ނަމަވެސް ސީލް ކުންފުނިން އެރަށަށް އެރިޔަ ނުދީ ހިފަހެއްޓި ކަމަށެވެ. އެ މައްސަލަ ހިއުމަން ރައިޓްސް ކޮމިޝަން (އެޗްއާރުސީއެމް) އަށާއި ފުލުހުންނަށް ހުށަހެޅި ކަމަށް ރިޒް އިން ބުނެއެވެ.\n"23 ޖުލައި 2020ގައި ކާބޯތަކެއްޗަށް ހުރަސް އެޅުމުގެ ގޮތުން ސީލް މޯލްޑިވްސް ކުރި މަސައްކަތުގެ ތެރޭގައި 30 ވަރަކަށް މީހުން ތުޅާދޫ ބަދަރު މައްޗަށް އެއްވެ އެކަން ކުރިޔަ ނުދީ ހިފަހައްޓާފައިވާކަން ފާހަގަ ކުރެމެވެ.،" ބަޔާނުގައި ބުންޏެވެ.\nބަޔާނުގައި ބުނީ، އެޗްއާރުސީއެމްގެ އެހީތެރިކަމާއެކު ފަހުން، ކާބޯތަކެތި ރަށަށް އެރުވުނު ނަމަވެސް، ސީލް ކުންފުނިން ދެން މަސައްކަތް ކުރީ، އެރަަށުގައި ބިދޭސީން ކެއްކުމަށް ހުރަސް އެޅުމަށެވެ. އެގޮތުން ރަށުން ދަރު ނެގުން މަނާކުރުމަށް ސީލް އިން މަސައްކަތް ކުރި ކަމަށް ބަޔާނުގައި ބުންޏެވެ. ދަރު ނެގުން މަނާ ކުރުމުންވެސް އެކަން ފުލުހުންނަށާއި އެޗްއާރުސީއެމަށް މައްސަލަ ހުށަހެޅި ކަމަށް ބަޔާނުގައި ބުންޏެވެ.\n"30 ޖުލައި 2020 [ހައްޖު ދުވަސް] ގައި އިތުރު ކާބޯތަކެތި ބޮޑު ފިނޮޅަށް އަޅުގަނޑުމެންގެ މުވައްކިލުގެ [ރިޒް ކުންފުނި] ފަރާތުން ފޮނުވުމުން ތުޅާދުއިން އެތަކެތި ގެންދިޔަ ޑީންގީއަށް ސީލް މޯލްޑިވްސް އިން ހުރަސް އަޅާފައިވެއެވެ."\nބަޔާނުގައި ބުނީ، ފުލުުހުނަށް އެ މައްސަލަ ހުށަހެޅުމުން ސީލް މޯލްޑިވްސްގެ ހުއްދަ ލިބިގެން ނޫނީ ރަށަށް ކާބޯތަކެތި ނޭރުވޭނެ ކަމަށް ފުލުހުން އެންގި ކަމަށެވެ. އަދި މިކަމުގައި ފުލުހުންގެ އެއްބާރުލުން ނުލިބުމުން އެކަންވެސް ހިއުމަންރައިޓްސް ކޮމިޝަނަށް ހުށަހެޅި ކަމަށް ބަޔާނުގައި ބުންޏެވެ. އަދި ފަހުން އެކަމަށް ހައްލެއް ލިބުނީ، އެޗްއާރުސީއެމްއާ ފުލުހުންނާއެކު ކުރި މަޝްވަރާތަކަށްފަހު، ޖެހިގެން އައި 31 ޖުލައި ދަންވަރު ކަމަށް ބަޔާނުގައި ބުންޏެވެ.\nބަޔާނުގައި ބުނީ، ކަރަންޓާއި ފެން ކަނޑާލާފައިވަނީ ދުރާލާ އިންޒާރުދީ ފުލުހުންނަށްވެސް އެންގުމަށްފަހު، އެމީހުން ރަށުން ބޭލުމަށް ޝަރުތު ކުރުމަށްފަހު ކަމަށެވެެ.\n"އޭގެ ފަހުން 31 ޖުލައި 2020 ގައި ސީލް މޯލްޑިވްސްގެ ފަރާތުން ދުރާލައި އަންގާފައިވާ ގޮތަށް ރަށުގެ ފެނާއި ކަރަންޓު ކަނޑާލިއެވެ." ބަޔާނުގައި ބުންޏެވެ.\nބަޔާނުގައި ބުނީ، އެ މައްސަލަ ހައްލު ކުރުމަށްޓަކައި އެޗްއާރުސީއެމް މެދުވެރިކޮށް، ބިދޭސީން މިހާރު ރައްކާތެރި މާހައުލަކަށް ބަދަލު ކުރެވިފައިވާ ކަމަށެވެ.\n" މި މައްސަލައިގައި ކަން ހިނގާދިޔަ ގޮތުން މުވައްކިލުގެ ފަރާތުން އިންތިހާއަށް ކަންބޮޑުވަމެވެ. ހާއްސަކޮށް، ފުލުހުންގެ ބެލުމުގެ ދަށުގައި ސެކިއުރިޓީ ބަލަހައްޓަމުން ދިޔަ ރަށެއްގައި ހަމަނުޖެހުން ހިނާފާނެ ފަދަ ކަމެއް [ފެނާއި ކަރަންޓު ކަނޑާލުން] ދުރާލާ ފުލުހުންނަށް އެނގި ހުރި އެކަމަށް ފިޔަވަޅު އަޅާފައި ނުވާތީ އެކަން މުވައްކިލުގެ ފަރާތުން ކުއްވެރިކުރަމެވެ." ބަޔާނުގައި ބުނެފައިވެ އެވެ.\nބަޔާނުގައި އެދިފައިވަނި، އެ މައްސަލައިގައި ފުލުހުންނާއި އެޗްއާރުސީއެމް އިން ފުރިމަ ތަހުގީގެއް ކުރަމަށެވެ.\nއެކަމާ ގުޅިގެން ސީލް މޯލްޑިވްސްގެ ބަހެއް އަދި ނުލިބެއެވެ.


Rooney ge message thakeh England ah\nއިންގްލެންޑްގެ ކުރީގެ ތަރި ވޭން ރޫނީ ގޯލު ޖެހުމަށްފަހު އުފާ ފާޅު ކުރަނީ\nޔޫރޯ 2020 ގައި މިރޭ އިންގްލެންޑާއި ޗެކް ރިޕަބްލިކް ބައްދަލު ކުރާ މެޗާއި ބެހޭ ގޮތުން ވާހަކަ ދައްކަމުން، ލެޖެންޑް ވޭން ރޫނީ އިންގްލެންޑަށް ވަރުގަދަ މެސެޖުތަކެއް ދީފި އެވެ.\nމިރޭގެ މެޗާއި ގުޅިގެން ރޫނީ ބުނީ ޓީމުގެ ސަޕޯޓަރުން ކުޅުންތެރިންނަށް ފުރައްސާރަކޮށް "ބޫ" ކުރުމުގެ ބަދަލުގައި ހިތްވަރު ދޭން ޖެހޭ ކަމަށެވެ. އަދި ޓީމުގައި ހުރީ ތަފާތު ދައްކާލެވޭނެ ފަދަ މޮޅެތި ކުޅުންތެރިން ކަމަށެވެ. އެންމެ ފަހުން އިންގްލެންޑް ކުޅުނު މެޗުގައި 22،500 އަށްވުރެ ގިނަ ސަޕޯޓަރުން ދަނޑަށް ވަދެފައިވެ އެވެ.\nހަމަ އެހެންމެ މިރޭގެ މެޗުގައި އެސްޓަން ވިލާގެ ޒުވާން ތަރި ޖެކް ގްރީލިޝް ފުރަތަމަ އެގާރައިގައި ހިމެނުން ވަރަށް މުހިންމު ކަމަށް ރޫނީ ފާހަގަ ކުރި އެވެ. ރޫނީ ބުނީ މި ބަދަލާއި އެކު ޓީމަށް ރަނގަޅު ކުރިއެރުމެއް އަންނާނެ ކަމަށް ގަބޫލު ކުރެވޭ ކަމަށެވެ. ގްރީލިޝް އަށް ފުރަތަމަ އެގާރައިން ފުރުސަތު ދީފި ނަމަ މުބާރާތުގެ ފުރަތަމަ ދެ މެޗުގައި ރަނގަޅު ކުޅުމެއް ދެއްކިފައި ނުވާ ފެޑޯ ޖެހޭނީ ބެންޗުގައި މަޑުކޮށްލާށެވެ.\nއެސްޓަން ވިލާގެ ތަރި ގްރީލިޝް --ފޮޓޯ: ގޯލް ޑޮޓް ކޮމް\nއެސްޓަން ވިލާގެ ކެޕްޓަން ގްރީލިޝް ހުރީ މި މެޗުގެ ފުރަތަމަ އެގާރައިގައި ނުކުންނަން ކެތްމަދުވެފައި ކަމަށް އޭނާ އަމިއްލަ އަށް ވަނީ ބުނެފަ އެވެ. އޭނާ މިހާރު ފިޓް ކަމަށާއި، މިރޭ ފުރަތަމަ އެގާރައިން އޭނާއަށް ފުރުސަތު ދީފި ނަމަ ބިރަކާއި ނުލައި ތަފާތު މޮޅު ކުޅުމެއް ދައްކާނެ ކަމަށް އޭނާ ވަނީ ބުނެފަ އެވެ.\nކުރިން މެޗުތަކުގައި އެކަށީގެންވާ ވަރަށް ފޯވާޑުންނަށް ބޯޅަ ދެވިފައި ނުވާކަން ފާހަގަކޮށް، އަވަސް ގޭމެއް ކުޅެ ގިނަ ބޯޅާތަކެއް ކުރިއަށް ފޮނުވަން ޖެހޭކަމަށް ކުރީގެ އެންމެ މޮޅު އެއް ސްޓްރައިކާ އަލަން ޝިއެރާ ވަނީ ބުނެފަ އެވެ. އަދި މޮޅު ކުޅުމެއް ދައްކައި ގްރޫޕުގެ އެއް ވަނައިގައި ދެވަނަ ބުރަށް އިންގްލެންޑް ދާން ބޭނުންވާ ކަމަށް ޕްރިމިއާ ލީގުގެ އެންމެ ގިނަ ގޯލު ޖަހާފައިވާ އަލަން ބުންޏެވެ.\nއިންގްލެންޑަށް ގްރޫޕްގެ އެއް ވަނައަށް އެރެން އޮތީ މިރޭގެ މެޗުގައި ޗެކް ރިޕަބްލިކް ބަލިކޮށްގެންނެވެ. މިހާރު އިންގްލެންޑް ދެވަނައިގައި އޮތީ ފައިދާ ގޯލުން ޗެކް ރިޕަބްލިކް މަތިވީމަ އެވެ. މި މެޗުން މޮޅު ވެއްޖެ ނަމަ ގްރޫޕް ޑީގެ އެއް ވަނައިގައި އިންގްލެންޑަށް ދެވަނަ ބުރަށް ދެވޭނެ އެވެ. އެއްވަރު ވެއްޖެ ނަމަ ދެވަނައިގައި ދެވޭނެ އެވެ. އަދި މި މެޗުން އިންގްލެންޑް ބަލިވެފައި، ކޮރޭޝިއާ-ސްކޮޓްލެންޑް މެޗުން ޓީމެއް ބޮޑު ތަފާތަކުން މޮޅުވެއްޖެ ނަމަ އިންގްލެންޑް ތިން ވަނައަށް ވެއްޓޭނެ އެވެ. ނަމަވެސް ތިން ވަނައިގެ ގަދަ ހަތަރެއްގައި ހިމެނިގެން ދެވަނަ ބުރަށް ދިއުމުގެ ފުރުސަތު އިންގްލެންޑަށް އޮންނާނެ އެވެ.\nއިންގްލެންޑުގެ ވެމްބްލީ ސްޓޭޑިއަމްގައި މިރޭ މިދެޓީމު ކުޅޭ މެޗަކީ ބައިނަލްއަގްވާމީ ގޮތުން މި ދެޓީމު ބައްދަލު ކުރާ ފަސްވަނަ މެޗެވެ. މިހާތަނަށް ކުޅުނު ހަތަރު މެޗުގެ ތެރެއިން ދެ މެޗު ކަމިޔާބު ކޮށްފައި ވަނީ އިންގްލެންޑުންނެވެ. ޗެކް ރިޕަބްލިކުން އެއް މެޗު ކާމިޔާބު ކޮށްފައި ވާއިރު އެއް މެޗުން ވަނީ އެއްވަރު ވެފަ އެވެ.\nއިންގްލެންޑާއި ޗެކް ރިޕަބްލިކަށް މިހާރު ލިބިފައިވަނީ ހަތަރު ޕޮއިންޓެވެ. ޗެކް ރިޕަބްލިކް އެއް ވަނައިގައި އޮތީ ފައިދާ ގޯލުންނެވެ. އަދި ކޮރޭޝިއާ އާއި ސްކޮޓްލެންޑަށް ލިބިފައި ވަނީ އެންމެ ޕޮއިންޓެކެވެ. ފައިދާ ގޯލުން ތިން ވަނައިގައި އޮތީ ކޮރޭޝިއާ އެވެ.\nކްރޮއޭސިއާ ޔުއެއާފާ ޔޫރޯ 2020 ސްކޮޓްލޭންޑް + އިންގެލޭންޑް


Mi Aharu Minimum Wage Kandaneylhumah Minister Edhivadaigenfi – Iru\nމިދިޔަމަހު ދައުލަތަށް ގްރީން ޓެކްސްގެ ގޮތުގައި 57 މިލިއަން ރުފިޔާ\nމިއަހަރު މިނިމަމް ވޭޖް ކަނޑަނޭޅުމަށް މިނިސްޓަރ އެދިވަޑައިގެންފި\nމުޅި ދުނިޔޭގެ އިގްތިސާދު އަނދަވަޅަށް ވެއްޓިފައިވުމާއި ރާއްޖޭގެ އިގްތިސާދު ވެސް ދުވަހަކު ނުދާވަރަށް ދަށަށް ގޮސްފައި ވާތީ، މި ވަގުތު މިނިމަމް ވޭޖް ކަނޑައެޅުމަށް ނުފެންނަ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nމިނިމަމް ވޭޖް ރިޕޯޓްއާ ގުޅޭ ގޮތުން ރައްޔިތުންގެ މަޖިލީހުގެ އިގްތިސާދީ ކޮމެޓީގައި މިއަދު ވާހަކަ ދައްކަވަމުން މިނިސްޓަރު އަމީރު ވިދާޅުވީ، މިނިމަމް ވޭޖް ކަނޑައެޅުމަށް އޭނާ ތާއިދު ކުރައްވާ ކަމަށެވެ. ނަމަވެސް މިނިމަމް ވޭޖް އެއް ކަނޑައަޅާ އަމަލުކުރަން މިއީ އެންމެ ރަނގަޅު ދަނޑިވަޅު ނޫންކަމަށާއި، އެކަން ކުރަންވީ 2022 ވަނަ އަހަރުކަމަށް މިނިސްޓަރ އަމީރު ވިދާޅުވިއެވެ.\n“މިނިވަން ވޭޖް ކަނޑައެޅުމުގައި އަޅުގަނޑަށް ފެންނަ ފެނުމުގައި މިއީ އެންމެ ރަނގަޅު ވަގުތެއް ނޫން. ދުނިޔޭގެ ހުރިހާ ގައުމެއްގެ އިގްތިސޯދު ވެސް އަދި އަޅުގަނޑުމެންނަށް އެންމެ ޔަގީންކަމާއި އެކު ނޭނގޭ ކިހިނެކުން ކަމެއް އަޅުގަނޑުމެން އިގްތިސޯދު ބަދަލުވެގެން ދާނީއެއް” އަމީރު ވިދާޅުވިއެވެ.\nއެންމެ ކުޑަ އުޖޫރައިގެ ގޮތުގައި 6،400 ރުފިޔާ ކަނޑައެޅުމަށް މިނިމަމް ވޭޖު އެޑްވައިޒަރީ ބޯޑުން ވަނީ އިކޮނޮމިކް މިނިސްޓަރަށް ލަފާ އަރުވާފައެވެ.\nއަމީރު ވިދާޅުވީ ޕަބްލިކް ސެކްޓާގައި މަސައްކަތް ކުރާ 44،838 މުވައްޒަފުންގެ ތެރެއިން 22،378 މުވައްޒަފުންނަށް އަސާސީ މުސާރައިގެ ގޮތުގައި ލިބޭނީ 6،400 އަށް ވުރެ ދަށް އަދަދެއް ކަމަށެވެ. އެހެންކަމުން މިނިމަމް ވޭޖްގެ ގޮތުގައި 6،400 ރުފިޔާ ކަނޑައެޅުމުން، އިތުރު 2.3 ބިލިއަން ރުފިޔާ ބޭނުންވާނެ ކަމަށް ލަފާ ކުރެވޭ ކަމަށްވެސް އަމީރު ވިދާޅުވިއެވެ.


Dharavandhoo in 60 photographerun thamreen kuranee\nދަރަވަންދޫން 60 ފޮޓޯގްރަފަރުން ތަމްރީން ކުރަނީ\nވަޒީފާއަށް ޒުވާނުން ތަމްރީނުކުރުމުގެ ޕްރޮގްރާމުގެ ދަށުން ޓެކްނިކަލް އެންޑް ވޮކޭޝަނަލް އެޑިއުކޭޝަން އެންޑް ޓްރޭނިން އޮތޯރިޓީ (ޓިވެޓް އޮތޯރިޓީ) އިން ހިންގާ 1000 ފޮޓޯގްރާފަރުން ތަމްރީނުކުރުމުގެ ޕްރޮގްރާމުގެ ދަށުން ދަރަވަންދޫގައި ހިންގުމަށް ހަމަޖެހިފައިވާ ފޮޓޯގްރަފީ ކޯހުގައިބައިވެރިވުމަށް ހުޅުވާލައިފި އެވެ.\nހިލޭ ކުރިއަށްގެންދާ އެ ޕްރޮގްރާމުގެ ދަށުން ދަރަވަންދޫން 60 ފޮޓޯގްރާފަރުން ތަމްރީނުކުރުމަށް އަމާޒު ހިފާފައިވާ ކަމަށް ޓިވެޓް އޮތޯރިޓީއާ ގުޅިގެން މި ކޯސް ކުރިއަށްގެންދާ ޔޫތު ޑިވެލޮޕްމަންޓް ސޮސައިޓީ (ވައިޑީޕީ) އިން ބުނެއެވެ.\nމި ޕްރޮގްރާމުގެ ދަށުން ލެވެލް ތިނެއް ފުރިހަމަކުރުމަށްފަހު ލެވެލް ހަތަރެއްގައި ބައިވެރިވުމުގެ ފުރުސަތު ލިބިގެންދާނެ އެވެ.\nޕްރޮގްރާމުގެ އަމަލީ ބައި ފުރިހަމަކުރަން އަދި މަސައްކަތުގައި ބޭނުންކުރަން، ފަހުން ފައިސާ ދައްކާގޮތަށް “ނިކޮން 3400″ގެ ކެމެރާއެއް ލިބޭނެ އެވެ. އެ ފައިސާ ދައްކަން ޖެހޭނީ ކޯސް ނިންމުމަށްފަހު އެއް އަހަރުގެ މުއްދަތަކަށް 8000 ރުފިޔާ ބަހާލައިގެންނެވެ. އެއީ މަހަކު 667 ރުފިޔާ އެވެ. މި ކޯހުގައި ބައިވެރިވުމަށް އެޑްމިޝަން ފީ އެއްގެ ގޮތުގައި 500ރފިޔާ ދައްކަންޖެހެއެވެ.\nތިއަރީ އަދި ޕްރެކްޓިކަލް ބައިތައް ހިމެނޭ ގޮތަށް ކުރިއަށްގެންދާ މި ކޯސް ދަރަވަންދޫގައި ފެށުމަށް ހަމަޖެހިފައިވަނީ މިމަހުގެ 28ގަ އެވެ. ދަރަވަމްދޫގެ އިތުރުން ތ. ވޭމަނޑޫ އާއި އައްޑޫ އަދި ފުވައްމުލަކުގައި ވެސް މި ޕްރޮގްރާމު ކުރިއަށްގެންދަން ވަނީ އިއުލާންކޮށްފަ އެވެ.\nމިއީ އެޑިއުކޭޝަން މިނިސްޓްރީއާ އިކޮނޮމިކް މިނިސްޓްރީ ގުޅިގެން މިދިޔަ އަހަރު ފެށި ޕްރޮގްރާމެކެވެ. މި ޕްރޮގްރާމުގެ އަމާޒަކީ ތިން އަހަރުގެ ތެރޭގައި 1000 ފޮޓޯގްރާފަރުން ތަމްރީނުކުރުމެވެ. މިހާތަނަށް ވައިޑީއެސް އިން ލ. އަތޮޅުގައި މި ކޯހުގެ4ބެޗެއް ވަނީ ބާއްވައިފަ އެވެ.\nޕީޓީއޭ އިން ޕޭސްޓްރީ ކޯހެއް ފަށަނީ


ޝޫޓިންގ ތަކަށް ދިޕިކާ އެނބުރި ގޯއާއަށް – DhiDaily\nޝޫޓިންގ ތަކަށް ދިޕިކާ އެނބުރި ގޯއާއަށް\nސުޝާންތުގެ މަރުގެ މައްސަލައިގައި ފާހަގަ ކުރެވުނު މަސްތުވާ ތަކެތީގެ މައްސަލައިގެ ތަހުގީގަށް އެންސީބީއަށް ހާޒިރުވާ ޝޫޓިންގ މެދުކަނޑާލި އިންޑިއާގެ މަގުބޫލު ބަތަލާ، އަލުން އެނބުރި ޝޫޓިންގ އަށް ގޯއާއަށް ގޮސްފިއެވެ.\nއެންސީބީއަށް ހާޒިރުކޮށް ދިޕިކާ އާއި ސުވާލު ކުރުމުން އޭނާ ވަނީ މަސްތުވާ ތަކެތި ބޭނުން ނުކުރާކަމަށް ބުނެފައެވެ. އޭނާ އެންސީބީއަށް ހާޒިރުކޮށް ސުވާލު ކޮށްފައިވަނީ 2017 ވަނަ އަހަރު އޭނާ މަސްތުވާ ތަކެތި ހޯދުމަށް ކުރި މެސެޖު ތަކެއް ތަހުގީގަށް ފެނުމުންނެވެ. މި މެސެޖުތައް ކުރިކަމަށް ދިޕިކާ އެއްބަސް ވެފައިވީ ނަމަވެސް އޭނާ ބުނެފައިވަނީ އޭނާ މަސްތުވާ ތަކެތި ބޭނުން ކޮށްފައި ނުވާނެ ކަމަށެވެ. އެހެން ނަމަވެސް އެންސީބީގެ އޮފިޝަލަކު ވަނީ ފަހުން ދިޕިކާއާއި މަސްތުވާ ތަކެތީގެ ކަންކަމުގައި ގުޅުމެއް ނެތް ކަމަށް ބުނެފައެވެ.\nލީޑް ރޯލުން އަނަންޔާ ޕާންޑޭ އަދި ސިދާންތު ޗަތުރަވެދީ ވެސް ފެނިގެންދާ މިފިލްމުގެ ނަން އަދި އިއުލާން ކޮށްފައި ނުވީނަމަވެސް. އަންނަ އަހަރު މިފިލްމު ރިލީޒް ކުރާނެ ކަމަށް އެގައުމުގެ ނޫސްތަކުގައި ވަނީ ރިޕޯޓް ކޮށްފައެވެ.\n”ފްލައިޓް“ ފިލްމުގެ ރަސްމީ ޓްރެއިލާ ރިލީޒްކޮށްފި\n”ހީރޯޕަންތީ 2“ ރިލީޒްކުރާ ތާރީޚު އިޢުލާނު ކޮށްފި\nސާކް ފިލްމު ފެސްޓިވަލްގައި ބައިވެރިވުމުގެ ފުރުޞަތު ހުޅުވާލައިފި\nއާލިއާގެ އަމިއްލަ ފިލްމު ކުންފުންޏެއް އުފައްދައިފި


Story: Hiyaa - EP09 - One Online\nއޭގެ އަނެއްދުވަހުގެ ހެނދުނު7ޖެހި އިރު ޒިހާން ހުރީ މަގުމަތީގައެވެ. ފަތިސް ނަމާދަށްފަހު ޑިއުޓީއަށް ދިޔުމުގެ ގަޑިއިރުތަކެއް ހުރުމުން އޭނަ ނިކުތީ ދުވެލުމަށެވެ. ހުޅުމާލޭ ހޮސްޕިޓަލް މަގުގެ އެއްފަރާތުން ދުވެފައި ދިޔައިރު މަގުމައްޗަށް ވެރިވެފައިވީ ހިމޭންކަމެވެ. އެ ހިމޭންކަމުގެ ތެރެއިން ޒިހާނަށް އިވެމުން ދިޔައީ ކަންފަތުގައި ޖަހާފައި ހުރި ހެޑްސެޓުން އިވެމުން ދިޔަ ޤުރުއާނުގެ އަޑެވެ.\nއާދައިގެ މަތިން ދުވުމުގެ ތެރެއިން ޒިހާންގެ ސަމާލުކަން ހުއްޓިފައިވީ އިވެމުން ދިޔަ އެ އާޔަތްތަކަށެވެ. ޢަރަބި މުޅިންހެން ނޭނގުނެއްކަމަކު އެ އާޔަތްތަކުގެ މާނަ އޭނައަށް އެނގެނީ ބަލައިފައިވާ ދަރުސްތަކެއްގެ ސަބަބުންނެވެ.\nދީނާއި ގުޅޭ އެއްވެސް ކޯހެއްވެސް ނަހަދާ ތާނގައި އޭނަ ކަހަލަ ޒުވާނަކަށް ދީނުގެ ޢިލްމު ލިބި ދީންވެރިވެގެން އުޅޭތީ ވަރަށް ގިނަ މީހުން ސުވާލު އުފައްދައެވެ. ގާތްތިމާގެ މީހުންނާއި އެކުވެރިންނާއި އެކުގައި މަސައްކަތް ކުރާ މީހުންވެސް އެކަމާމެދު ޙައިރާންވެގެން އުޅެއެވެ. އޭނަ ދީންވެރިވީ އޭނަގެ މަންމަ ދީންވެރިވީތީވެ ކަމަށް މީހުން ބުނެ އުޅެއެވެ.\nއެހެނަސް ކުޑައިރުއްސުރެ މަންމަގެ ބަސްއެހިއެއްކަމަކު ދީނާއިމެދު ފުރާވަރުގައި ޒިހާން ގެންގުޅުނު ނަޒަރިއްޔާތު އެނގޭނީ ހަމަ އޭނައަށެވެ. އެ ނަޒަރިއްޔާތާއެކީ ޒިހާނަށް މިހާ ހިސާބަށް އާދެވުނުނަމަ ދީނާއި ދެކޮޅަށް އަޑުއުފުލާ މީހުންގެ އެންމެ ކުރީ ސަފުގައި އޭނަ ވީހެވެ. އެކަން ބަދަލުވެގެން ދިޔައީ އޭނަގެ އަމިއްލަ ބޭބެއެއް ނެތް ދުނިޔޭގައި ދިމާވި 'ބޭބެ' ގެ ސަބަބުންނެވެ. ޔަޒްދާންގެ ސަބަބުންނެވެ.\nދީނާއި މެދު އިތުރަށް އުނގެނުމަށް އޭނައަށް ބާރު އެޅި އެކަކީ ޔަޒްދާންއެވެ. ޤުރުއާން ކިޔެވެން ފެށީ ޔަޒްދާން ދިން އެތައް ނަޞޭޙަތެއްގެ ސަބަބުންނެވެ. އީމާންތެރިކަން ވަރުގަދަވެގެން ދިޔައީ ޔަޒްދާންއާ އެކީގައި މިސްކިތަށް ނަމާދަށް ދާއިރު ދަރުސްތަކަށް މަޑުކުރި ކުރުމުން ދީނާއި މެދު އުނގެނިގެން ދިޔަ ގޮތުންނެވެ.\nޒިހާންގެ ޚިޔާލުތަކަށް ހުއްޓުމެއް އައީ އޭނައަށް އަޑުއިވެމުން ދިޔަ ސޫރަތަށް ނިމުމެއް އައުމުންނެވެ. ސޫރަތް ނިމިގެން ދިޔަދިޔަހެން ޒިހާން އޭނަގެ ދުވުން ލަސް ކުރަމުން ފޯނު ނަގައި ޤުރުއާން އެޕްލިކޭޝަން ޕޯޒް ކޮށްލިއެވެ. ހަމަ އެ ހިނދު ކުރިމައްޗަށް ނަޒަރު ހުއްޓާލި ވަގުތު އޭނައަށް ކައިރި ވެވެމުން ދިޔައީ ހުޅުމާލޭ ސެންޓްރަލް ޕާކްއާ ކަން އެނގުންވުމުން ފިޔަވަޅުތައް ލަސްވެގެން ދިޔައެވެ. އެއަށްފަހު ޕާކްގެ ތެރެއަށް ދާން މިޞްރާބު ޖެހިއެވެ.\nއިސާހިތަކު ރޭގެ ޚިޔާލުތަކުން ޒިހާންގެ ސިކުނޑި ފުރިގެން ދިޔައެވެ. ޕާކްގެ ތެރެއިން އެންމެ ފުރަތަމަ ފެނިގެން ދިޔަ ވަގުތު ޔުނާގެ މޫނުމައްޗަށް ވެރިވި ކުލަވަރެވެ. އޭނައާއި އިނުމަށް އެދުނު ވަގުތު އެ ލޮލުން ފެނިގެން ދިޔަ އަސަރެވެ. އޭނަގެ ވާހަކަ ކުރިއަށް ދިޔަވަރަކަށް އެ މޫނުމަތިން ފާހަގަވި ޙަމްދަރުދީއެވެ.\nޔުނާގެ އެ ސޫރަ މަތިން ހަނދާން ކުރަމުން ޒިހާން އެތާ ގަހެއްގެ ކައިރީގައި ހުރި ބެންޗެއްގައި އިށީނީ ފުން ނޭވައެއް ދޫކޮށްލަމުންނެވެ. އެ ހިނދު އޭނައަށް އަމިއްލަ ނަފްސަށް މަލާމާތް ކުރެވުނެވެ. ރޭ ޔުނާ ކައިރިން އެ އެދުން އެދެވުނު ގޮތުންނެވެ. އެކުވެރިއަކަށް މި ވާހަކަ އިވިއްޖެނަމަ މި ވާހަކަ ބޮޑު ސަމާސާއަކަށް ވާނެކަން އޭނައަށް ޔަޤީނެވެ. މި ޒަމާނުގައި ރައްޓެހިވުމުގެ ކުރިން ކައިވެންޏަށް އެދޭނީ ވެސް ކާކު ހެއްޔެވެ؟ އޭނަގެ އެކުވެރިން ފަދައިން ޔުނާވެސް އެހެން ހިތަށް އަރާނެތާއެވެ. ޔުނާގެ ނަޒަރުގައި އޭނައަކީ ޒަމާނަށް ނުފެތޭ 'މުސްކުޅި' ވިސްނުމުގެ މީހަކަށް ވެދާނެތާއެވެ.\nހިތަށް ވެރިވި އެ ޚިޔާލުން މާޔޫސްވިއެއްކަމަކު ރޭ އެ އެޅުނު ފިޔަވަޅާއިމެދު އޭނާ ހިތާމައެއް ނުކުރެއެވެ. އޭނާ އެފިޔަވަޅު އެޅީ އެންމެ ރަނގަޅު ގޮތުގައި ޔުނާއާއި ގުޅޭށެވެ. މުޅިއުމުރަށް ވެސް ޔުނާއާއި އެކީގައި ވާން ބޭނުންވާކަން ޔުނާއަށް ޔަޤީންކޮށްދޭށެވެ. އޭނަގެ އެ ލޯބި ޤަބޫލުކުރުމާއި ނުކުރުން އޮތީ ޔުނާގެ އަތްމަތީގައެވެ. އޭނަ އެތައް އަހަރެއް ވަންދެން ޔުނާދެކެ ލޯބިވީ ވާހަކަ ނުބުނަން ހުއްޓާވެސް ބުނެވުނީ ޔުނާ އޭނަ ޤަބޫލުކުރާނެ ކަމުގެ އުއްމީދުގައި ކަންނޭނގެއެވެ.\nއެހެނަސް ޔުނާ އޭނައަށް ވާ ޙަމްދަރުދީގެ ސަބަބުން އޭނައާއި ގުޅޭކަށް ޒިހާން ބޭނުމެއް ނުވިއެވެ. އަދި އަމުދުން އޭނަ ޔުނާއާއި ގުޅުމަކީ ޔުނާގެ ދޮންބެގެ އުއްމީދެއް ކަމުގައި ބުނަން ވެސް ބޭނުމެއްނުވީ، ޔުނާ އަމިއްލަ އެދުމާއި ދެކޮޅަށް އޭނައާއި އިންނަން އެއްބަސްވެދާނެ ތީވެއެވެ. އޭނަ ބޭނުމީ ޔުނާގެ ވެސް ރުހުމުގައި ޔުނާއާއި ގުޅޭށެވެ. ޒިހާން މިހާރު އެދިފައިވާ އެދުމަށް ވެސް ޔުނާ އެއްބަސްވެއްޖެނަމަ އޭނަގެ ޢާއިލާ ކައިރިއަށް ޔުނާ ގެންދާނެއެވެ. އަދި ޢާއިލާގެ ހާޒިރީގައި ދެމީހުން ވާހަކަ ދައްކައި ޔުނާއަށް ކަމުނުދަނީސް ގުޅެން ބާރެއް ނާޅާނެއެވެ.\nޒިހާނަށް މިފަހަރު ޚިޔާލުތަކުން ނިކުމެވުނީ، އޭނަގެ ފޯނަށް މެސެޖެއް އައުމުންނެވެ. ފޯނު ބަލައިލި އިރު ދޮންތަގެ މެސެޖެއް ފެނުމުން މެސެޖު ހުޅުވައި ބަލައިލިއެވެ.\n"ޗެކް ވައިބާރ...." ދޮންތަގެ އެ މެސެޖު ފެނުމުން ޒިހާންގެ ދެބުމަ ކައިރިވިއެވެ. އޭނަ އުއްމީދުކޮށްގެން ހުރީ ރޭ ކަންތައް ވީ ގޮތް ދޮންތައަށް ކިޔައިދީފައިވުމުން ކެތްތެރިކަން ކުޑަވެގެން ޔުނާގެ ޖަވާބެއް ލިބުނުތޯ އަހައި ދޮންތަ ސުވާލު ކުރާނެ ކަމަށެވެ. އެހެނަސް އޭގެ ބަދަލުގައި ލިބުނު މި މެސެޖުން ޙައިރާންވާ ގޮތްވިއެވެ. ދޮންތަ މިފަދަ މެސެޖެއް ކުރާނީ އޮންލައިން ވަންދެން ވެސް މަޑުނުކުރެވޭ ޒާތުގެ މެސެޖެއް ވައިބާގައި އޮންނާތީކަން ދަނެގެން ވަގުތުން ޑޭޓާ އޮންކޮށްލިއެވެ. ވައިބާއަށް ވަދެ ދޮންތަ ފޮނުވާފައި ހުރި ލިންކެއްގައި އޮތް ޞުރުޚީ ފެނުމުން އޭނަ ހުއްޓުން އަރާ ގޮތްވިއެވެ.\nއޮފީހަށް ދިޔުމަށްޓަކައި ޔުނާ އާދައިގެ މަތިން ކާރަށް އެރިއެއްކަމަކު އެހެން ދުވަސް ދުވަހާއި ޚިލާފަށް ކާރު ސްޓާޓް ކުރެވުމުގެ ކުރިން އޭނައަށް ޙަރަކާތްތައް މަޑުކޮށްލެވުނެވެ. އެއަށްފަހު އަމިއްލަ ހިތުތެރޭގައިވި އިޙްސާސްތަކާއިމެދު ވިސްނާލެވުނެވެ. އެހެނެއްކަމަކު ހާސްވަނަ ފަހަރަށް ވެސް އޭނައަށް ޒިހާނާއިމެދު އިޙްސާސް ކުރެވޭ ގޮތް ޔަޤީން ނުވުމުން ޔުނާއަށް އަމިއްލަ ނަފްސުދެކެ ރުޅި އާދެވުނެވެ.\nރޭ އިސްތިޚާރާ ނަމާދު ކުރީއްސުރެ އޭނަގެ ޙާލަކީ މިއީއެވެ. އިސްތިޚާރާ ނަމާދުގެ ޖަވާބު އަންނާނެ ގޮތް ދެނެގަންނަން އޭނަ ކެތްމަދުވެފައިވިއެވެ. އެހެންކަމުން އެ ނަމާދުގެ ޖަވާބު އަންނާނެ ގޮތްތައް ހޯދަން އޭނަ މަސައްކަތް ވެސް ކޮށްފައިވެއެވެ. ދޮންބެ ކޮޓަރީގެ ވަތްގަނޑުތައް ހާވަމުން ދަނިކޮށް އެ ނަމާދާއި ގުޅޭ ފޮތެއް އޭނައަށް ފެނުނެވެ. އެ ފޮތުގައި ވާގޮތުން އެ ނަމާދުގެ ޖަވާބު ހުވަފެނަކުން ވެސް ފެނިދާނެއެވެ. އަދި އެ ނިންމި ނިންމުން ފަސޭހަވެ އެ ނިންމުމާމެދު ހިތްހަމަޖެހުމަކީ ވެސް އެ ނަމާދުގެ ޖަވާބެވެ. މީހަކާއި އިނުމަށް އިސްތިޚާރާ ކޮށްފިނަމަ އެމީހަކާމެދު ހިތްހަމަޖެހި އެމީހަކާއެކީ އުފަލުގައި މުޅި ދިރިއުޅުން ހޭދަކުރެވިދާނެކަމުގެ ޔަޤީންކަން ލިބުން ވެސް ހިމެނުނެވެ.\nއޭނައަށް މުޅިންހެން ބީރައްޓެހި މީހަކާއިމެދު މިފަދަ ގޮތަކަށް އިޙްސާސްތައް ބަދަލުވެގެން ދާނެ ގޮތެއް ޔުނާއަށް އެއްގޮތަކަށް ވެސް ދޭހައެއް ނުކުރެވުނެވެ. އަދި އަމުދުން ރޭ އޭނައަށް އެއްވެސް ހުވަފެނެއް ފެނުނީއެއް ވެސް ނޫނެވެ. ދެން އޭނަ އެ ނަމާދުގެ ޖަވާބު ހޯދާނީ ކިހިނެއް ހެއްޔެވެ؟\nހައިޖާނެއް އުފެދިގެން ދިޔަ ސިކުނޑިން ހުރިހާ ޚިޔާލުތައް ފޮޅުވާލުމަށް ބޯހޫރުވާލަމުން ޔުނާ އެންމެ ފަހުން ކާރު ސްޓާޓް ކޮށްލިއެވެ. އެކަމާމެދު އިތުރަށް ނުވިސްނުމަށްޓަކައި ލަވައެއް ޖަހާލަން ހިތަށްއެރިއެއްކަމަކު އާދައިގެ މަތިން ދޮންބެ މަތިން ހަނދާންވެފައި އެހެން ހަދާކަށް ނުކެރުނެވެ. އެހެންކަމުން އޭނަ މަގަށް ސަމާލުކަން ދެމުން ސިކުނޑި ހަމައަކަށް އެޅުވޭތޯ ބެލިއެވެ.\nޔުނާގެ ކާރު އުޅޭ ޢިމާރާތުން ދުރަށް ދިޔަތަން ބަލަން އެ މަގުގެ އަނެއް ފަރާތުގައި މޫނު މާސްކަކުން ފޮރުވައިގެން ހުރި ޒުވާނަކު ހުއްޓެވެ. ޔުނާގެ ކާރު ދިޔަތަން ބަލަބަލާ ހުރެފައި އެ ޒުވާނާ ޢިމާރާތުގެ ތެރެއަށް ދާން ހިނގައިގަތެވެ.\nޕެރެމައުންޓް ހޮޓެލް2ގެ ޢިމާރާތުގެ ކައިރީގައި ކާރު ޕާކްކުރުމަށްފަހު ޔުނާ ހޮޓެލަށް ވަދެގެން ދިޔައީ އާދައިގެ މަތިން ގަޑި ޖެހުމުގެ ކުރިންނެވެ. އެހެނަސް ހޮޓެލަށް ވަދެގެން ދިޔަ ވަގުތު އެކި މުވައްޒަފުން އޭނައަށް ބަލަމުން ދިޔައީ އައިބު ގޮތަކަށެވެ. ރިސެޕްޝަންގައި އިން އަންހެން ކުއްޖާއާއި ހިނިތުންވެލުމުން އެކުއްޖާވެސް ގަދަކަމުން ހިނިތުންވުމެއް ދައްކާލި ގޮތުން ގޯހެއް އުޅޭ ކަމުގެ އިޙްސާސް އޭނައަށް ކުރެވުނެވެ.\nކޮންމެ ގޮތެއްވިޔަސް ޔުނާ އެއްވެސް މީހަކާއި ސުވާލެއް ކުރުމެއް ނެތި އޮފީސް ހުންނަ ފަންގިފިލާއަށް ގޮސް އޭނަގެ ކެބިންއަށް ވަނެވެ. އަދި މޭޒު ދޮށުގައި އިށީންނަމުން އޭނަގެ ކޮމްޕިއުޓަރު ހުޅުވާލިއެވެ. އެއާއެކު ކުރީއްސުރެ ހުޅުވާފައި ހުރި ޖީމެއިލަށް އާދަޔާ ޚިލާފަށް ނޮޓިފިކޭޝަނެއް އައިސްފައި ހުރިތަން އޭނައަށް ފެނުނެވެ. އެންމެ މަތިން އޭނައާއި ވަރަށް ވާހަކަ ވެސް ނުދައްކާ އެކުވެރިއަކު 'އޯ އެމް ޖީ ވަޓްސް ދިސް، ޔުނާ؟!' އޭ ކިޔައި ފޮނުވާފައި ހުރި މެއިލް ހުޅުވާލެވުނެވެ. އެއާއެކު އޭނައަށް ފެނިގެން ދިޔައީ ސައިޓެއްގައި ޖަހާފައިވި ޚަބަރަކަށް ދެވޭ ލިންކެކެވެ. ޔުނާއަށް ތެޅިތެޅި އޮތް ހިތަކާއެކީ އެ ލިންކަށް ފިތާލެވުނީ 'ޕެރެމައުންޓް ހޮޓެލްގެ އާ ސީއީއޯ' މި ބަސްތަކާއެކީ 'ކުރީގެ ލޯބިވެރިޔާ' އޮތް ތަން ވެސް ފެނުމުންނެވެ. މުޅި ޞުރުޚީ އެއްކޮށް ކިޔާ ނުލެވުނީ ހާސްވެގެން ދިޔަ ސިކުނޑިއެއްގެ ސަބަބުންނެވެ. އެހެނަސް ލިންކް ހުޅުވިގެން ދިޔަ ޓެބް ހުޅުވާލުމާއެކު ޞުރުޚީއާއެކީ ފޮޓޯއެއްވެސް ފެނިގެން ދިޔުމުން ޔުނާގެ ނޭވާ ކަރުގައި ތާށިވެގެން ދިޔައެވެ.\n'ޕެރެމައުންޓް ހޮޓެލްގެ އާ ސީއީއޯ، ކުރީގެ ލޯބިވެރިޔާއާއެކީ މަސްތުވާތަކެތި ބޭނުންކުރިކަން ހާމަވާ ފޮޓޯތަކެއް ލީކްވެއްޖެ.'\nއެ ޞުރުޚީގެ ދަށުން އެންމެ ފުރަތަމަ ވެސް ފެނިގެން ދިޔައީ ޔުނާއާއި ޖިނާހު ކްލަބެއްގެ ތެރޭގައި ހުރި ބާރއެއްގެ ދޮށުގައި ކައިރި ކައިރީގައި އިށީނދެގެން ތިބި މަންޒަރެވެ. ފޮޓޯ ނެގިފައިވީ ޔުނާ ބުރުގާ އެޅުމުގެ ކުރިން ކަމަށްވުމުން އޭގައި އޭނަ އަތްކުރު ހެދުމެއް ލައިގެން ހުރިއިރު ކޮނޑާއި ހަމައަށް އޮތް އިސްތަށިގަނޑު މިނިވަންކަމާއެކީ ދޫކޮށްލެވިފައިވިއެވެ.\nފޮޓޯ ފެނުމާއެކު ޖިނާހުގެ ފަރާތުން އޭނައަށް ތަޖުރިބާ ކުރެވުނު ހިތިކަން ހަނދާންވުމުން އޭނައަށް ތިރިއަށް ސްކްރޯލް ކޮށްލަމުން އާރޓިކަލް ކިޔެން ފެށުނެވެ. އޭގައި ތަކުރާރުކޮށް އެ ޞުރުޚީ ލިޔެވިފައި ވެއެވެ. އަދި ޔުނާ އޭނަގެ ކުރީގެ ލޯބިވެރިޔާ އަޙުމަދު ޖިނާހު ލަބީބާއެކީ ފެނިފައިވަނީ އެ ތަންތާނގައި މަސްތުވާތަކެތި ވެސް ބޭނުންކުރެވޭ ކްލަބްތަކެއްގައި ކަމަށް ލިޔެވިފައިވިއެވެ. އަދި މި ފޮޓޯތަކުގައި ޔުނާ ނުހަނު ކުރު ހެދުންތަކާއެކީ މަޖިލިސް މެމްބަރު ލަބީބުގެ ދަރިކަލުން ޖިނާހާއި ގައިގޯޅިވާ މަންޒަރު ފެނިފައިވާ ކަމަށްވެސް އަލި އެޅުވިފައިވިއެވެ. މިކަން ފާހަގަކޮށް އިއްޔެ އެ ހޮޓެލުން މުވައްޒަފަކު ކަނޑާލެވުނީ އެ މުވައްޒަފަށް އަންހެން މުވައްޒަފުންނާއި ދުރުމިނެއް ނުބެހެއްޓޭތީވެކަން ވެސް ލިޔެވިފައިވިއެވެ.\nއާރޓިކަލް ކިޔައި ނިމުނުއިރު ޔުނާއަށް ހުރެވުނީ އިޙްސާސް ކުރަންވީ ގޮތެއްވެސް ނޭނގިފައެވެ. އެ ފޮޓޯތަކަކީ ޙަޤީޤީ ފޮޓޯތަކަކަށް ވިޔަސް އޭނަ ދުވަހަކުވެސް މަސްތުވާތަކެތި ބޭނުންކޮށްފައެއް ނުވެއެވެ. އޭނަ އެ ކްލަބްތަކަށް ގޮސްފައިވަނީ ވެސް ޖިނާހުގެ އެތައް އެދުމަކަށްފަހު ހިތާއި ދެކޮޅަށެވެ. ކްލަބްގައި ޖިނާހު އެކި ބުއިންތައް ބޯއިރު ވެސް އޭނައަށް އެއްގޮތަކަށް ވެސް އެކަން ކުރާކަށް ނުކެރެއެވެ. އެ ބުއިންތަކުގެ ނުބައިކަން ދޮންބެ އޭނައަށް ކިޔައިދީފައިވި ގޮތުންނެވެ. ޖިނާހުވެސް މުޅިން މަސްތުނުވަނީސް ކްލަބްގައި މާ ގިނައިރެއް ނުވެ ނިކުމެވޭތޯ އޭނަ އަބަދުވެސް ޔަޤީންކޮށްފައިވެއެވެ.\nއެހެނަސް އެ ފޮޓޯތަކުގެ ބޭނުން ހިފައިގެން މީހުން ލިޔެފައި މިވަނީ ގޯސް ޚަބަރެކެވެ. އެ ޚަބަރުގެ ތިރީގައި ހުރި ނަފްރަތުން ފުރިފައިވި ކޮމެންޓްތައް ކިޔުމަށްފަހު އެހެން ނޫސްތަކަށް ދިޔައީ އެ ނޫސްތަކުގައި އެ ޚަބަރު ނުހުންނާނެ ކަމަށް އުއްމީދު ކުރަމުންނެވެ. ނަމަވެސް ހުރިހާ މަޝްހޫރު ނޫސްތަކެއްގައި އެ ޚަބަރު ހުރުމުން ޔުނާއަށް ވަގުތުން އޭނަގެ މޭޒުމަތީގައި ހުރި ފޯނުން ނަންބަރަކަށް ގުޅާލެވެން އުޅުނީ އެއްވެސް މުވައްޒަފަކު އޭނައަށް ވީހާވެސް އަވަހަށް ނޭންގީ ކީއްވެކަމާމެދު ސުވާލު އުފެދިފައި ހުރެއެވެ. ފެންނަ ފެނުމަށް އެ ޚަބަރު ޖެހިފައިވީ މީގެ ގަޑިއިރެއް ކުރިންނެވެ. އެކަހަލަ ކަމެއް ވާއިރަށް ޙަޤީޤަތުގައި އޭނައަށް ވީހާވެސް އަވަހަކަށް އެނގެން ވާނެއެވެ. ހޮޓެލްގެ ނަމާއި އަބުރު ދެމެހެއްޓުމަށް އެ ޚަބަރާއި ދެކޮޅަށް ފިޔަވަޅެއް އެޅުމަށެވެ.\nޔުނާއަށް ވަކި މީހަކަށް ގުޅާ ނުލެވެނީސް ކުއްލިއަކަށް ކެބިންގެ ދޮރު ހުޅުވުނު އަޑަށް އޭނައަށް އެ ދިމާލަށް ބަލައިލެވުނެވެ. އެއާއެކު ކަންބޮޑުވުމަކާއެކީ ކެބިންއަށް ވަދެގެން އައި މަރީ އޭނައަށް ފެނުނެވެ.\n"އޯ ނޯ މޭމް! ވަރަށް އެހެން ކަހަލަ އާރޓިކަލްއެއް ނޫސްތަކުގަ ފެތުރިއްޖެ!" މަރީ ހާސްކަން ވެރިވެފައިވި މޫނަކާއެކީ ބުންޏެވެ.\n"އަ....އާނ މަރީ. ދެންމެ މޭމްއަށް ވެސް މިފެނުނީ. މިއީ ދޮގު ޚަބަރެއް. ދެރައީ ތަންކޮޅެއް ލަހުން މޭމްއަށް މީތި ފެނުނުކަން. މިއީ މޭމްއަށް ގުޅައިގެން ވެސް އަންގަން ޖެހޭ ކަހަލަ ކަމެއްދޯ؟" ޔުނާ ހިސާބެއްގެ ހަރުކަށިކަމާއި ނުރުހުންތެރިކަމާއެކީ ބުނެލިއެވެ. އެއާއެކު މަރީ އިސްޖަހާލަމުން 'އާދެ' އޭ ބުނެލިއެވެ. އެއާއެކު ޔުނާ މަރީ ގާތު އިރުކޮޅަކަށް ދާށޭ ބުނެލަމުން އޭނަގެ އަމިއްލަ ފޯނު ނެގިއެވެ. އަދި މަރީ ކެބިންއިން ނިކުތް ވަގުތު އޭނަ ސޭވްކޮށްފައި ހުރި ނަންބަރުތަކުގެ ތެރެއިން މާނިއު ނަމަކަށް ކިޔާ ދެކެ ފަރިތަ މީހަކަށް ގުޅާލިއެވެ. މާނިއުއަކީ މަޝްހޫރު ނޫސްތަކުގެ ތެރެއިން ނޫހެއް ހިންގާ މީހަކަށް ވުމުންނެވެ.\n"ހެލޯ މާނިއު...... ކޮންކަހަލަ އާރޓިކަލްއެއްތަ ނޫހުގަ ޖަހާފަ އެހެރީ މިއަދު؟ އެއީ ކަނޑައެޅިގެން ދޮގު ޚަބަރެއް!" ޔުނާ ކިތަންމެ ބޭނުމެއް ނުވިޔަސް ވާހަކަ ދެކެވުނީ ނުރުހުންތެރިކަމާއި އެކީގައެވެ.\n"ހެލޯ ޔުނާ...... ވަރަށް ސޮރީ އެކަމަކު އެއީ ވަރަށް ރިލައެބަލް ސޯސްއަކުން އައި ޚަބަރެއް. މަޖިލިސް މެމްބަރެއްގެ ދަރިކަލުން ވެސް ހިމެނޭ ޚަބަރެއްވީމަ އަހަރުމެން ވެސް ޖެހީ....." މާނިއު ބުނެލި ވާހަކައިން ޔުނާގެ ދަތްކުނޑި ވިކުނެވެ.\n"ދެން އެހެންވެއްޖެއްޔާ މީހުންގެ އަބުރު ގެއްލޭ ގޮތަށް ޙަޤީޤަތެއް ނެތް ވާހަކަތައް ވެސް ފަތުރާނީތަ؟ އެންޑް މޭއި އައި އާސްކް ޔޫ ތި ރިލައަބްލް ސޯސްއަކީ ކޮބާ؟" ޔުނާ ދެލޯ ހަނިކޮށްލަމުން އަހާލިއެވެ.\n"ޔަޤީނެއް ނޫން. އެމްސްޓާޑަމްގެ ނަންބަރަކުން އައި ކޯލަކުން ލިބުނު ޚަބަރެއް އެއީ. އެ ފޮޓޯތައް ވެސް ފޮނުވީ އެ ނަންބަރުން....." މާނިއު ބުނެލި ވާހަކައިން ޔުނާގެ މެއަށް ފިނިވެގެން ދިޔައެވެ.\nޔުނާގެ ހަނދާނަށް އައީ މީގެ ދުވަސްތަކެއް ކުރިން އޭނައަށް ލިބުނު ކޯލެވެ. އަދި އެ ފޮޓޯތައް ފޮނުވީ އެ ނަންބަރުންނޭ ބުނުމުން ހަނދާންވެގެން ދިޔައީ ޖިނާހެވެ. އެ ފޮޓޯތައް ޖިނާހު ނޫން މީހެއްގެ އަތުގައި ނުހުންނާނެކަން ޔުނާއަށް ޔަޤީންކުރެވުނެވެ. ޔުނާގެ އެދުމުގެ މަތިން ކްލަބްގައި ނެގޭ ފޮޓޯތައް އޭނަ ސޯޝަލް މީޑިއާއަށް ވެސް ނުލާނެއެވެ.\nވީއިރު މިއީ ޖިނާހު އޭނައާއި ދެކޮޅަށް ކުރި ކަމަކަށް ވެދާނެ ހެއްޔެވެ؟ އެހެނަސް އެރޭ އޭނައަށް ގުޅި މީހާގެ އަޑު ޖިނާހާއި ވައްތަރެއް ނޫނެވެ. ޖިނާހުގެ އަޑު އޭނައަށް ނޯޅޭނެއެވެ. ވީއިރު އެ ފޮޓޯތައް ބޭނުންކޮށްގެން އޭނައާއި ދެކޮޅަށް މިފަދަ ފިޔަވަޅެއް އެޅީ ކާކު ހެއްޔެވެ؟ ޖިނާހު އޭނަގެ ފޮޓޯތައް އެމީހަކަށް ދީގެން އެމީހަކަށް މަދަދުވެރިވެފައިވާނީ ކަމަށް ވެދާނެ ހެއްޔެވެ؟ މި ޚަބަރުތަކުގައި ޖިނާހަށްވުރެ ބޮޑަށް އަމާޒުފަތްގަނޑަކަށް ހެދިފައިވަނީ އޭނަގެ އަބުރެވެ. ޖިނާހު ބޭނުންވަނީ އޭނަގެ އަބުރު ވެއްޔާއި މޮޑެލަންތޯ ހިތަށްއެރިއެވެ. އެ ޚިޔާލު ހިތަށް ވެރިވުމުން ޔުނާގެ ހިތަށް އިތުރަށް އުދަގޫވުން ނޫންކަމެއް ނުވިއެވެ. ޖިނާހު އޭނައަށް މިހާ ގޯސްވެދާނެތޯ ހިތާހިތުން ސުވާލު ކޮށްލެވުނު ވަގުތު މާނިއުގެ އަޑު އިވުނެވެ.\n"ލުކް، ޔުނާ..... ޔުނާގެ ދޮންބެ މި ނޫސް ފަށަން ވެސް އަހަރުމެންނަށް ވަރަށް އެހީވެދީފަ ވަނީ. އެހެންވީމަ ތިއީ ޔުނާއަށްވީމަ ސިއްރެއް ބުނެފާނަން. ޙަޤީޤަތުގަ އެ އާރޓިކަލް ޖަހާފަ ހުރީ ލިބުނު ގިނަ ޢަދަދެއްގެ ފައިސާއަށް...... މަޢާފަށް ވެސް އެދެން މިހެން ހެދުނީތީ. އެކަމަކު މިހާރު ކޮންމެވެސް ކިޔުންތެރިއަކު އެދުމަކާއެކީ އެއަށްވުރެ ގިނަ ޢަދަދެއްގެ ފައިސާ ދިނީމަ އޭތި ނަގާލަންވެގެން އަހަރުމެން މިއުޅެނީވެސް. ހީވަނީ އެ ކިޔުންތެރިޔާ އެހެން ނޫސްތަކަށް ވެސް ގުޅާނެހެން...." މާނިއު މި ފަހަރު ބުނެލި ވާހަކައިން ޔުނާގެ މޫނުމަތީގެ ކުލަވަރު ބަދަލުވިއެވެ.\n"ކޮން ކިޔުންތެރިއެއް؟" ޔުނާއަށް ޙައިރާންކަމާއެކީ އަހާލެވުނެވެ. އެ ސުވާލު ކޮށްލިއިރު ވެސް އޭގެ ޖަވާބަކަށް އިވޭނެ ނަމެއް އޭނަގެ ހިތުގައި އޮތެވެ.\n"ކޮންމެވެސް.... ޒިހާންއެކޯ. ހީވަނީ އެއީ ޔުނާގެ ދޮންބެއާ ވަރަށް ގާތްކޮށް ސިފައިންގޭގަ އުޅުނު މީހެއްހެން." މާނިއު ކިޔައިދިނެވެ. އެ ބަސްތައް އިވުނު ވަގުތު ޒިހާންގެ ސޫރަ ލޮލަށް ސިފަވެގެން ދިޔަދިޔަހެން ޔުނާއަށް ލޯ މަރާލެވުނީ ބޭއިޚްތިޔާރުގައެވެ. ހަމަ އެއާއެކު ޒިހާންގެ ހިތްހެޔޮ ހިނިތުންވުން ނުހަނު ސާފުކޮށް އޭނައަށް ސިފަވެގެން ދިޔައެވެ. އޭނަ އެހީއަށް ބޭނުންވާ ކޮންމެ ފަހަރަކު ޒިހާން އެބަ އާދޭތާއޭ ޔުނާގެ ހިތް ބުންޏެވެ. ހަމަ އެއާއެކު އޭނަގެ ހިތް ތެޅިލި ތެޅިލުމާއެކީ ލޯ ހުޅުވާލެވުނީ މިއީ އިސްތިޚާރާ ނަމާދުގެ ޖަވާބުތޯ ހިތަށްއެރުމުންނެވެ. އެ ހިނދު ޒިހާން މިހާތަނަށް އައިއިރު އޭނައަށްޓަކައި ކޮށްދިންހާ ކަންތައް އެއްފަހަރާ ހަނދާންވާން ފެށި ގޮތުން ޒިހާނާއިމެދު އޮތް އޭނަގެ ނަޒަރިއްޔާތު ބަދަލުވާން ފެށިއެވެ.\nއެހެނަސް ޔުނާއަށް ދެންވެސް ޔަޤީންކުރާކަށް ނޭނގުނެވެ. ޒިހާނަށްޓަކައި އޭނަގެ ހިތުގައި އިޙްސާސްތަކެއް މި އުފެދެނީ ހަމައެކަނި ޒިހާންގެ ފަރާތުން ލިބޭ އެހީތަކަށްޓަކައިތޯ ހިތަށްއެރިއެވެ. އެކަމާމެދު އިތުރަށް ވިސްނެން އުޅެނިކޮށް އޭނަގެ މޭޒުމަތީގައި ހުރި ފޯނު ރިންގުވާން ފެށިއެވެ. ފޯނު ނެގުމާއެކު އިވިގެން ދިޔައީ އެ ޚަބަރުތަކުގެ ސަބަބުން ފެތުރުނު ނޭދެވޭ ޕަބްލިސިޓީއާއިމެދު ހަދަންވީ ގޮތެއް ނިންމުމަށް މީޓިންގްއެއް ބާއްވަން ޖެހޭ ކަމަށެވެ. ޔުނާ ވަގުތުން އެ ވާހަކައާއި އެއްބަސްވެއް ބައްދަލުވުމެއް ބާއްވަން ތާވަލު ކުރިއެވެ.\nމަތީ މުވައްޒަފުންނާއި ކުންފުނީގެ ޝެއާރ ހޯލްޑަރުންނާއެކީ ބޭއްވި ބައްދަލުވުމުގައި އެންމެ ވާހަކަ ގިނަ ކަމަށް ޔުނާއަށް ފާހަގަ ކުރެވިގެން ދިޔައީ މަރީއެވެ. ޔުނާ ދުވަސްކޮޅަކަށް ވިޔަސް މަޤާމުން ދުރުކުރާ ވާހަކައަށް މަރީ ވަރަށް ބޮޑަށް ތާޢީދު ކުރިއެވެ. ހޮޓެލަށް ލިބިދާނެ 'ނެގެޓިވް ޕަބްލިސިޓީ' އިން ހޮޓެލް ސަލާމަތް ކުރުމަށެވެ. ބައްދަލުވުން ނިމުނުއިރު ގިނަ މީހުން އެ ޚިޔާލަށް ތާޢީދު ކުރުމުން ޔުނާ ވަކި އެއާއި ދެކޮޅެއް ނެހެދިއެވެ. އެ ބައްދަލުވުން ނިމުނީ3މަސް ވަންދެން ޔުނާ މަޤާމުން ދުރުކޮށް އޭނަގެ ބަދަލުގައި ހޮޓެލްގެ މެނޭޖަރު ޔޫސުފް ސީއީއޯއެއްގެ މަޤާމުގައި ބަހައްޓަން ނިންމަމުންނެވެ. ޔަޒްދާންއާއި އެންމެ ގާތުން މަސައްކަތް ކުރި އެކަކީ ޔޫސުފް ކަމަށްވުމުންނެވެ. ޔުނާ އެ ބައްދަލުވުން ނިންމާލީ އެ ނިންމުމާމެދު ވަކި މާ ބޮޑަށް ވިސްނުމެއްނެތިއެވެ. މިއީ ބަޔަކު މީހުން އޭނަ ނިކަމެތިކުރުމަށް ރޭވި ރޭވުމެއްކަން ދެނެގަތުމުގައި އޭނަ ނާކާމިޔާބުވިއެވެ.\nއޮފީހުގެ ހުރިހާ މަސައްކަތެއް ނިންމުމަށްފަހު ޔުނާ އެރޭ ގެއަށް ދިޔުމަށްޓަކައި ކާރަށް އެރީ 9:30 ވާން ގާތްވެފައި ވަނިކޮށެވެ. ކާރު ސްޓާޓްކޮށްލަމުން ދުއްވަން ފެށި ވަގުތު އޭނަގެ ސިކުނޑި ވަރުބަލިވެފައިވިއެވެ. އެއްދުވަހުގެ ތެރޭގައި ހަފްތާތަކެއްގެ މަސައްކަތްތަކާއި ބުރަތައް އުފުލާލެވުނު ކަހަލަ އިޙްސާސެއް ކުރެވެމުން ދިޔައެވެ. އެ ހުރިހާ އިޙްސާސުގެ ތެރެއިން އެންމެ ވަރުގަދަވީ އޭނައަށް ދޮންބެ މާޔޫސްކޮށްލެވުނު އިޙްސާސެވެ. އެ ފޮޓޯތައް ބަޔަކު މީހުންގެ އަތަށް މިއަދު އެ އެރީ ދޮންބެ ނަޞޭޙަތް ދިން ފަދައިން އޭނަ ނުއުޅުމުގެ ސަބަބުންނެވެ. ދޮންބެ ބުނި ފަދައިން ވަކި ޖިނާހާއެކީ އަތު ގުޅާލައިގެން އެ ޤައުމުގައި އުޅުނު އުޅުމުން އޭނައަށް ކުރެވުނީ މާ ރަނގަޅުކަމެއް ނޫންތާއޭ ހިތަށްއެރިއެވެ. އެއީ އޭނަގެ ނަޒަރުން ވަކި ގޯހަކަށް ނުވިޔަސް އެ މަންޒަރުތަކުގެ ބޭނުން ހިފައިގެން ހާދަ ގިނަ ބަޔަކު މިއަދު އޭނަގެ އަބުރާއިމެދު ސުވާލު އުފައްދައިފިއެވެ.\nހިތަށް ވެރިވި އެ ޚިޔާލުތަކާއެކީ ޔުނާގެ ހަނދާނަށް ޒިހާން ވެސް ވެރިވިއެވެ. ޒިހާން ރޭ އޭނަގާތު ދެއްކި ވާހަކަތަކުން ޒިހާނަށް ވެސް އޭނަ ކަމުދެއެވެ. އެހެނަސް ޖިނާހު ހެދިހެން އޭނައާއެކީ ކައިވެނިން ބޭރުގައި ރައްޓެހިވެގެން އުޅެން ބޭނުންވާ ވާހަކައެއް ޒިހާން ނުބުނެއެވެ. އޭގެ ބަދަލުގައި ވަގުތުން އެދުނީ ކައިވެނި ކުރުމަށެވެ. ޒިހާން އެހެން ބުނި ވަގުތު ޔުނާއަށް އޭގެ އައިބުކަން ފާހަގަވިއެވެ. އެހެނަސް އެވަގުތުކޮޅުގައި އެކަމާމެދު ވިސްނާލެވުމުން ޒިހާންގެ ޤަދަރުވެރިކަން އިތުރަށް ޔުނާގެ ހިތަށް ގެނެވުނެވެ. ޖިނާހު ފަދައިން އޭނަގެ އަބުރާއިމެދު ސުވާލު އުފެދޭ ފަދަ ގުޅުމެއްގައި ޒިހާން އޭނަ ގެންގުޅެން ޤަޞްދެއް ނުކުރޭތާއޭ ހިތަށްއެރިއެވެ. ހަމަ އެވަގުތު ޒިހާންގެ އެދުމަށް އާނބަސް ދޭން ޔުނާގެ ހިތް އިތުރަށް އެދުނު ގޮތުން ޔުނާ އަޖާއިބުވާހާވިއެވެ. މިއީ ވެސް އިސްތިޚާރާ ނަމާދުގެ ޖަވާބުތޯ ހިތަށްއަރަމުން ދިޔައެވެ. އެހެނަސް އޭނައަށް ދެންވެސް ޝައްކު ކުރެވުނެވެ. އޭނައަށް ނޭނގުނު ކަމަކީ އެ ޝައްކުތައް ފިލައިދާން ނުހަނު ގާތްވެފައިވިކަމެވެ.\nމިނެޓްތަކެއްގެ ތެރޭގައި ޔުނާއަށް އޭނަ އުޅޭ ޢިމާރާތާއި ހަމައަށް ދެވުނެވެ. ޢިމާރާތަށް ވަދެގެން ގޮސް ލިފްޓަށް އަރައިގެން އޭނަ އުޅޭ ފަންގިފިލާއަށް ދިޔައެވެ. އެއަށްފަހު އޭނަގެ އެޕާޓްމެންޓްގެ ދޮރު ކައިރިއަށް ގޮސް އެތާ ނަންބަރު ޖަހަން ފެށިއެވެ. ނަންބަރު ޖަހާލުމާއެކު ދޮރު ހުޅުވާލަމުން ޔުނާ އެތެރެއަށް ވަން ވަގުތު ޙައިރާންވެގެން ދިޔައީ އެޕާޓްމެންޓްގެ ބޮކިތައް ދިއްލާލެވިފައިވުމުންނެވެ. މިއަދު ހެނދުނު ހަމަ ޔަޤީނުންވެސް އޭނަ އެޕާޓްމެންޓުން ނިކުތްއިރު ބޮކިތައް ނިއްވާލާފައެވެ.\nވިސްނުމެއްގައި ހުރެ ވަށައި ހޯދަމުން ދަނިކޮށް ޓައިލްސް މަތީގައި ހުރި ދިޔާ އެއްޗެއްގެ ސަބަބުން ޔުނާ ކައްސާލަން އުޅުނުހެން އޭނައަށް ހީވިއެވެ. ހުދުކުލައިގެ ޓައިލްސްއަށް އޭނަ ރަނގަޅު ނަޒަރެއް ދިނީ އެއީ ކޯޗެއްތޯ ބެލުމަށެވެ. ބޮކީގެ އަލި އެޅިފައިވުމުން ދުރުދުރަށް އެ ކުލައެއްނެތް ދިޔާ އެތި ފެތުރިފައިވި މަންޒަރު ފެނުނެވެ. އެއީ ކޯޗެއްތޯ ހިތަށްއެރިއެވެ. އޭނައަކީ ކާގޭގައި ނޫނީ ފެންވެސް ނުބޯ މީހެކެވެ. އަދި އަމުދުން މިހާ ގިނައިން ދިޔާ އެއްޗެއް ބިންމަތީގައި ހުންނަންވީ ކީއްވެ ހެއްޔެވެ؟\n"ސޭއި ގުޑްބާއި ޓު ޔުއާރ ސްވީޓް އެޕާޓްމެންޓް....." ބީރައްޓެހި އަޑެއް އެހެން ބުނެލި އަޑަށް ޔުނާއަށް ފަސްއެނބުރި ބަލައިލެވުނެވެ. އެ ހިނދު އެތާ މޫނު ނިވާކޮށްގެން ހުރި ބިޔަ ހަށިގަނޑެއްގެ ވެރިއަކުން ލައިޓަރެއް ކަނޑާލަމުން ބިންމައްޗަށް ވައްޓާލީއެވެ. އިސާހިތަކު ލައިޓަރުގެ ހުޅުކޮޅު ބިންމަތީގައި ހުރި ދިޔައާއި އެއްވުމުން އަލިފާން ފެތުރެން ފެށިއެވެ.


Dhivehi Premier League: Eagles aa evvarukoh, TC'in league ge...\nކުޅިވަރު - ދިވެހި ޕްރިމިއާ ލީގު\nދިވެހި ޕްރިމިއަރ ލީގު: އީގަލްސްއާ އެއްވަރުކޮށް، ޓީސީން ލީގުގެ އައްޑަނަ އުފުލާލައިފި\nއީގަލްސް އާއި ޓީސީ އެއްވަރުވީ 4-4 ގެ ނަތީޖާއިން\nމިއީ ޓީސީން ލީގު އުފުލާލި ފުރަތަމަ ފަހަރު\nކ. މާލެ 1 ޑިސެންބަރު 2018 | ހޮނިހިރު 02:55 2,091\nލީގުގެ އައްޑަނަ ޓީސީން އުފުލާލަނީ - އެފްއޭއެމް\nކްލަބް އީގަލްސްއާ އެއްވަރުކޮށް، ޓީސީ ސްޕޯޓްސް ކްލަބުން ދިވެހި ޕްރިމިއަރ ލީގުގެ އައްޑަނަ އުފުލާލައިފިއެވެ.\nހުކުދު ދުވަހުގެ ރޭ އީގަލްސްއާ ދެކޮޅަށް ޓީސީ ކުޅުނު ލީގުގެ ފަހު މެޗު އެއްވަރުވީ 4-4 ގެ ނަތީޖާއަކުންނެވެ.\nގަލޮޅު ދަނޑުގައި ކުޅުނު މި މެޗު ފެށިގެން 21 ވަނަ މިނެޓުގައި ޓީސީން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އިބްރާހިމް ވަހީދު ހަސަންއެވެ. އޭގެ ހަ މިނެޓު ފަހުން ޓީސީ އަށް ލީޑު ފުޅާކޮށްދިނީ އަލީ އަޝްފާގު އެވެ.\nފުރަތަމަ ހާފް ނިމުމުގެ ކުރިން އީގަލްސް އިން ވަނީ ނަތީޖާގެ ފަރަގު ކުޑަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ މުހައްމަދު ނާއިމްއެވެ. މި ލަނޑުތަކާއެކު ފުރަތަމަ ހާފް ނިމުނީ 1-2 ގެ ނަތީޖާއިން އީގަލްސްގެ މައްޗަށް ޓީސީ ކުރީގައި އޮވެގެންނެވެ.\nދެވަނަ ހާފް ފެށިގެން އީގަލްސް އިން ވަނީ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އަހުމަދު ރިޒުވާންއެވެ. އީގަލްސް އިން ފުރަތަމަ ފަހަރަށް މެޗުގެ ލީޑު ނެގީ 61 ވަނަ މިނެޓުގައެވެ. މި ލަނޑު އެޓީމަށް ލިބުނު ޕެނަލްޓީއަކުން ކާމިޔާބުކޮށްދިނީ ރިޒުވާންއެވެ.\nޓީސީ އަދި އީގަލްސް ބައްދަލުކުރި މެޗުގެ ތެރެއިން - ފޮޓޯ: އެފްއޭއެމް\nއީގަލްސްގެ ހަތަރުވަނަ ލަނޑު 69 ވަނަ މިނެޓުގައި ޖަހާ ރިޒުވާން ވަނީ އޭނާގެ ހެޓްރިކް ފުރިހަމަކޮށްފައެވެ. އޭނާ މި ލަނޑުވެސް ކާމިޔާބުކުރީ ޕެނަލްޓީއަކުންނެވެ. މިއީ މި ސީޒަނުގައި އޭނާ ކާމިޔާބުކުރި 8 ވަނަ ހެޓްރިކެވެ.\nޓީގެ ތިންވަނަ ލަނޑު 75 ވަނަ މިނެޓުގައި ކާމިޔާބުކުރީ ބިދޭސީ ކުޅުންތެރިޔާ އަލާއެވެ. ޓީސީ އަށް މެޗުގައި ޕޮއިންޓެއް ކަށަވަރުވީ އިތުރުވަގުތުގައި ބަދަލު ކުޅުންތެރިޔާ އިޝާން އިބްރާހިމް ކާމިޔާބުކުރި ލަނޑުންނެވެ.\nޓީސީ އަށް ލީގު އައްޑަނަ އުފުލާލަ ދިނީ ކެޕްޓަން ޔާމީން އިބްރާހިމް އާއި ވައިސް ކެޕްޓަން އަހުމަދު ފައްރާހުއެވެ. އައްޑަނަ އުފުލާލުމަށްފަހު މި ދެ ކުޅުންތެރިން އަދި ކޯޗު މުހައްމަދު ނިޒާމް ވަނީ ޓީސީގެ ފުޓްބޯލް ކްލަބްގެ ޗެއާމަން ޝަޒްބާން ފަހުމީގެ ބޭބެ އަލްހާން ފަހުމީ އަށް އައްޑަނަ އަރުވާފައެވެ.\nދިވެހި ޕްރިމިއާ ލީގުގެ އައްޑަނަ - ފޮޓޯ: އެފްއޭއެމް\nމި ނަތީޖާއާއެކު ޓީސީން ލީގުގެ އެއްވަނަ ކަށަވަރުކުރީ ދެ ޕޮއިންޓްގެ ލީޑަކާއެކުގައެވެ. އެޓީމު ވަނީ 40 ޕޮއިންޓް ހަމަކޮށްފައެވެ. ލީގުގައި އެޓީމު ކުޅުނު 16 މެޗުގެ ތެރެއިން 13 މެޗުން މޮޅުވެފައިވާއިރު، ބަލިވީ ދެ މެޗުންނެވެ. ބާކީ އެއް މެޗު ނިމުނީ އެއްވަރުވެގެންނެވެ.\nމިއީ ފުރަތަމަ ޑިވިޝަންގައި ވާދަކުރާތާ ހަތަރު އަހަރުވެފައިވާ ޓީސީން ފުރަތަމަ ޑިވިޝަންގެ ތަށްޓެއް ހޯދި ފުރަތަމަ ފަހަރެވެ. ޓީސީ ވަނީ މީގެ ކުރިން ދެ ފަހަރު ލީގުގެ ދެ ވަނަ ހޯދާފައެވެ. އަދި ގައުމީ މުބާރާތުގެ ފައިނަލުގައި ވެސް އެޓީމު ވަނީ ކުޅެފައެވެ.\nޓީސީން ލީގު ހޯދުން - ފޮޓޯ: އެފްއޭއެމް\nރާއްޖޭގައި މިހާތަނަށް ޓީސީ ވާދަކުރި މުބާރާތްތަކަށް ބަލާއިރު ތިން މުބާރާތެއް ފިޔަވައި ހުރިހާ މުބާރާތަކުން ލިބުނީ ދެ ވަނަ އެވެ. އެ ޓީމަށް ލިބުނު ހަމައެކަނި ތަށްޓަކީ މިދިޔަ އަހަރު ބަންގްލަދޭޝްގައި ބޭއްވި ޝެއިހް ކަމާލް ކަޕެވެ.\nދެވަނަ މާޒިޔާ އަށް 38 ޕޮއިންޓާއެކު ލިބިފައިވާއިރު، ތިންވަނަ ލިބުނީ 36 ޕޮއިންޓާއެކު އީގަލްސް އަށެވެ. ހަތަރުވަނަ 28 ޕޮއިންޓާއެކު ނިއު ރޭޑިއަންޓް ސްޕޯޓްސް ކްލަބަށް ލިބުނުއިރު، 26 ޕޮއިންޓާއެކު ފަސްވަނަ ލިބުނީ ކްލަބް ގްރީން ސްޓްރީޓްސްއަށެވެ.\nލީގުގެ އެންމެ މޮޅު ގޯލު ކީޕަރަކަށް ޓީސީ އަށް ކުޅެމުން އަންނަ ނޭޕާލްގެ ގައުމީ ކީޕަރު ލިމްބޫ ކިރަން ކުމާރު ހޮވުނުއިރު، ފެއާޕްލޭ ޓީމަކަށް ހޮވިފައިވަނީ ގްރީން ސްޓްރީޓެވެ. މިފަހަރުވެސް ލީގުގެ އެންމެ މޮޅު ކުޅުންތެރިޔާގެ މަގާމު ހޮވާފައެއް ނުވެއެވެ.


Kuruvaahak: Karunaige thereyn\nކުރުވާހަކަ: ކަރުނައިގެ ތެރޭން\nއަހަރެންގެ އުމުރުން ފަންސަވީސް އަހަރުވީ އިރުވެސް ދެލޮލުން ކަރުނައެއް ނުހިކުނެވެ. އަބަދުވެސް ކޮންމެވެސް ކުއްޖަކު ރައްޓެހިވާން އުޅެއެވެ. ރައްޓެހިވާ އަވަހަށް އޮންނަނީ ރުޅި ވާން ޖެހިފައެވެއެވެ. އަހަންނާ ރައްޓެހިވާ އެކަކުވެސް ހަރެއް ނުލައެވެ. ކޮންމެ މީހެއްގެ ފަރާތުންވެސް ލިބެމުން އައީ ކެއްސެވެ. ލިބެނީ ލަނޑެވެ. އެކަމަކު ކޮންމެ ފަހަރަކުވެސް ރައްޓެހިވަނީ އެތައް އުންމީދަކާއެކުގައެވެ. އެމީހުން ކުރާ އެތަކެއް ވައުދުތަކާއެކުގައެވެ.\nމިކަންތައް ތަކުރާރުވާން ފެށުމުން އަހަރެންގެ އުންމީދުތައް ގެއްލެން ފަށައިފިއެވެ. އެހެންވެ މިހާރަކަށް އައިސް ރައްޓެހިވާން މީހަކު އަދި ހުށަހެޅިޔަސް އަހަރެން ދެނީ ފުރަގަހެވެ. އެދައުވަތު ގަބޫލު ކުރާހިތެއް ނުވެއެވެ. ލިބޭ އުފަލަކަށް ވުރެން ލިބޭ ހިތްދަތިކަން ބޮޑުވީމައެވެ.\nއެތަކެއް ދުވަހު ރައްޓެހިވެގެން އުޅެފައި ރުޅިވާން ޖެހުމަކީ އެކަކަށް ވެސް ފަސޭހަ ކަމެއް ނޫނެވެ. ރަށުތެރެއަށް ގިނަވެ އަގުވެއްޓުން ނޫން ކަމެއް ނުވެއެވެ.\nއަހަރެން ވިސްނާ ވިސްނާވެސް މިހެން އަހަންނަށް ދިމާވާން ޖެހޭ އެއްވެސް ސަބަބެއް ނުވިސްނުނެވެ. އަހަންނަކީވެސް ރީތި ނޫން ކުއްޖެކޭ އެކަކުވެސް ނުބުނެއެވެ. އެކަމަކު އަހަންނަކީ ރީތި ކުއްޖެއް ކަމަކަށް އަހަރެން ގަބޫލެއް ނުކުރަމެވެ. އަހަރެންގެ ކަނާތު ކޯތާފަތާ ކަންކަށްޓާ ދިމާއަށް ފެތުރިފައި ހުންނަ ގަދަރަތްކުލައިގެ އުފަން ލަފެއް ހުންނަކަން އަހަންނަށް އަބަދުވެސް ފާހަގަ ކުރެވެއެވެ. އެ ލައް މިހާރު ހުންނަނީ ވަރަށް ފަނޑުކޮށެވެ. ވިޔަސް އަހަންނަށް އެކަން އިހްސާސްވެއެވެ. އެހެންވެ އަހަރެންގެ މޫނުގެ އެފަޅި އިސްތަށިގަނޑުން ނިވާކޮށް ހަދަމެވެ. އަހަރެން ދެކެނީ އެހާ ކުޑަ އައިބަކާ ހެދި އެކަކުވެސް އަހަންނާމެދު އިހާނާތްތެރިވާން ނުޖެހޭނެ ކަމަށެވެ. އެކަކުވެސް އަހަންނަކީ ގޯސް އަދި ވިޔާނުދާ ކުއްޖެކޭ ނުބުނާނެކަން އަހަންނަށް ޔަގީންވޭމެއެވެ. މީހާގެ ގައިގާ ފެންނަން ހުންނަ ލަކުނަކީ އައިބެއް ކަމަކަށް އަހަރެން ގަބޫލެއް ނުކުރަމެވެ. އެތެރޭގައި ފޮރުވިފައި ހުންނަ އައިބަކީ މީހާ މާ ހުތުރު ކޮށްލާނެ ކަމެކެވެ. އަހަރެންނަކީ އަބަދުވެސް ތެދުވެރިކަމާ ވަފާތެރިކަމަށް ލޯބިކުރާ މީހަކީމެވެ. އެއީ އަހަރެންގެ މާމަ އަހަންނަށް ދަސްކޮށްދިން ކަމެއް މެއެވެ.\nއަހަރެން ރައްޓެހިވާ މީހުންނާ ގުޅުން ކެނޑެން ޖެހެނީ އެމީހުންގެ ކިބާގައި އެފަދަ ވަފާތެރިކަމެއް ހުންނަތަން އަހަންނަށް ނުފެންނާތީއެވެ. ބޭވަފާ އެއީ އާންމު ކަމަކަށް ވަނީ ވެފައެވެ. އަދި އެމީހުންގެތެރޭން ތެދުވެރިކަން އަމުދުން ނުވެސްފެނޭ މެއެވެ. އެހެން ކަމުން ކޮންމެފަހަރަކުވެސް އަހަންނަށް ލިބެނީ ނާއުންމީދެވެ. އޮހޮރަން ޖެހެނީ ކަރުނައެވެ.\nއަހަރެންގެ ލޮލަކު އޮއްސާނެ ކަރުނަތަކެއް މިހާރަކު ނެތެވެ. ކޮންމެ އުންމީދުތަކަށް ނިމުން އަންނަނީ އެތައް ބައިވަރު ކަރުނައަކުންނެވެ. އަހަރެން ދުށް ހުރިހާ ހުވަފެންތަކެއް ބިލާހަށް ވެ ނިމިއްޖެއެވެ. ބަލަލާނެ ދިމާއެއް ކޮށްލާނެ އުންމީދެއް ނެތެވެ. ދެކޭނެ އާ ހުވެފެނެއް ނެތެވެ. އަހަރެންގެ ރައްޓެއްސަކަށް ލިބިފައިވާހައި ވެސް އެއްޗަކީ އަހަރެންގެ ކުޅޭ ބުދެވެ.\nއަހަރެނެްގެ ހަނދާނަށް އަންނަނީ އަހަރެންގެ އުމުރުން6ނުވަތަ7އަހަރުގައި ކޮންމެވެސް ކުޑަ ފިރިހެން ކުއްޖަކު އަހަންނަށް އެ ބުދު ދިން ހަދާނެވެ. އެއީ އެކުއްޖާއަށް ކސިްމިސްއެއްގައި ގަމުން ލިބުނު ބުދެކެވެ. އަހަރެން އެ ތަނަށް ނުދާތީ އެކަހަލަ އެއްޗެއް އަހަންނަކަށް ނުލިބެއެވެ. ގިނައިން އެކަލަހަތަންތަނަށް ގަމަށް ގެންދަނީ ފިރިހެން ކުދީންނެވެ. އަހަރެން އޭތި އަތުލަން ފަސްޖެހުނީމެވެ. އެއީ ވަރަށް ރީތި ކުޅޭ ބުދެކެވެ. އަހަރެން ވަރަށް ބޭނުން ވިއެވެ. އެކަމަކުވެސް އޭނާ ބުނެބުނެ އަހަރެން އޭތި ނާތުލީމެވެ. އެންމެފަހުން އޭނާ އެއެތި އަހަރެންގެ ފައިދަށަށް އެއްލާލާފައި ދިޔައީއެވެ.\nއަހަރުތަކެއް ވަނީ މާޒީވެ ގޮސްފައެވެ. އަހަންނަކަށް އޭގެ ފަހަކުން އެކުއްޖާއެއް ނުފެނެއެވެ. މިހާރު ހުރި ސިފައެއް ވެސް ނޭނގެއެވެ. އެއީ ނިޝާން ކިޔާ ކުއްޖެއްކަން އަހަންނަށް ފަހުން އެނގުނެވެ. އެއީ ފޭދޫގައި ކުރީގައި އުޅުނު އާއިލާއެކވެ. އެކަމަކު ފަހުން އެމީހުން ވަނީ މާލެ ގޮސްފައެވެ.\nއަހަރެން މީގެ ކުރިއަކުން އެކަމަކާވިސްނައެއް ނަހަދަމެވެ. އެއީ އަހަރެންގެ ދުރު މާޒީއެއް ކަމުންވެސް މެއެވެ. އެހެންނަމަވެސް އޭނާގެ އަންހެން ކޮއްކޮ ޝަޒިއްޔާ ފަހުން އައި ދަތުރެއްގައި ނިޝާން ކުޑައިރު ކުރަހަން ގެންގުޅުނު ފޮތެއް އަހަންނަށް ގެނެސްދިނެވެ. އެއީ އޭނާ ކުރަހާފައި ހުންނަނީ އަހަރެންގެ ތަސްވީރުކަން އޭނާއަށް ވިސްނިގެންނެވެ. އޭގައި އޭނާ ކުރަހާފައި ހުންނަ އަންހެން ކުދީންގެ މޫނުގައި އަހަރެންގެ ހުންނަ ކަހަލަ ލަކުނެއް ހުންނާތީއެވެ. އޭގެ ތެރޭގައި ހައިރާންވާހާ ބޮޑަށް އަހަންނާ ވައްތަރު ކުރެހުންތައް ވެސް ހުއްޓެވެ.\nޝަޒިއްޔާ އެފޮތް އަހަންނަށް ގެނެސްދިނީވެސް އެއީ އަހަރެންކަން ޔަގީން ކުރުމަށެވެ. އަދި ޝަޒިއްޔަގެ ފަރާތުން ނިޝާން ކިޔަވަން ރަޝިޔާއަށް ގޮސްފައިވާކަން އަހަންނށް އެނގުނެވެ. އޭނާގެ ފަހުގެ ފޮޓޯއެއްވެސް އަހަންނަށް ދިނެވެ.\nއޭގެ ދުވަސްކޮޅެއް ފަހުން އަހަރެންވެސް މާލެ ބަދަލުވެ ރަށުން ހިނގައްޖެއީމެވެ. އަހރެން ދިޔައީ މަންމަގެ ބޭހަކަށެވެ. އެކަމަކު އެގޮސް އުޅުމުގެ ތެރޭގައި އަހަންނަށް ކެފޭއަކުން ވަޒީފާއެއް ލިބިއްޖެއެވެ. އެއީ ވަރަށް މަޝްހޫރު އަދި ގިނަބަޔަކު ގޮސް އުޅޭ ކެފޭއެކެވެ.\nރަށުގައި ކުރާނެ ކަމެއް ނެތިފައި ހުރީތީ މަންމަވެސް އެކަމަކާ ދެކޮޅެއް ނުހެދިއެވެ. އަހަރެންނަށް ޖެހެނީ ކޭޝް ކައުންޓަރު ބެލެހެއްޓުމެވެ. އެހެންކަމުން އެއަކީ އެހާ ބުރަވެސް މަސައްކަތެއް ނޫނެވެ.\nމަންމަ ބޭހުގެ ކަންތައް ނިމުމުން ރަށަށް ދިޔައީއެވެ. އަހަރެން ހުރީ ތިމާގެ ބައެއްގެ ގާތު އެވެ.\nއަހަރެން އެހުރި ހުރުމުގައި ޝަޒިއްޔާ ފެނޭތޯ ވަރަށް ބެލީމެވެ. މާލެއަކީ މިހާރު މީހުން އެހާގިނަ ތަނެއް ކަމަށްވާތީ އެއެންެމެންގެ ތެރޭން މީހަކު ހޯދުމަކީ ދަތިކަމެކެވެ.\nއޭރުވެސް ޝަޒިއްޔާ ގެނައި ފޮތާއި އަދި ނިޝާންގެ ފޮޓޯ އަހަރެން ގެންގުޅެމެވެ. އެއީ ވަކި މަގުސަދެއް އޮވެގެންވެސް ނޫނެވެ. އަހަރެން މިހާރަކު އެއްވެސް މީހަކަށް އިންތިޒާރެއް ނުކުރަމެވެ. އަހަރެން ދެކެނީ މީ އަހަރެންގެ ތަގުދީރުގައި ވާން ހުރި ގޮތް ކަމުގައެވެ.\nއަހަރެންގެ ކެފޭއަކީ އާންމުކޮށް ވަރަށް ގިނަ ޒުވާނުންނާއި ޖޯޑުތައް އައިސްއުޅޭ ތަނެއް ކަމުން ނިޝާން މާލޭގައި އުޅެންޏާ އެތަނަށް އަތުވެދާނެއޭ ހިތަށް އަރައެވެ. އެހެންނަމަވެސް އެންމެ ފޮޓޯއަކުން ބަލާފައި މީހާގެ އަސްލު ސިފައެއް ނޭނގޭނެކަންވެސް އަހަންނަށް ވިސްނެއެވެ. ވިޔަސް އެ ފޮޓޯއިން އެފެންނަ ސޫރައާ ވައްތަރު މީހަކު ފެނިއްޖެ ނަމަ އަހަންނަށް އަބަދުވެސް ބަލާލެވެއެވެ. ދެފަހަރެއްގެ މަތީން ވަރަށް ވައްތަރު މީހަކު ފެނިގެން އަހަރެން އޭނާގެ ކައިރިއަށް ދިޔައިމެވެ. އަދި އަހަރެންގެ މޫނުގެ ލަކުނު ފެންނާނެހެން އިސްތަށިގަނޑު އެއްފަރާތްކޮށް ވެސް ހެދީމެވެ. އެކަމަކު އެއިން މީހަކަށް އެ ލަކުނު ފާހަގަވީ ކަމެއް ނޭނގެއެވެ. އަހަރެންގެ މޮޔަކަން ހިތަށް އެރިއެވެ. އެހާ ކުޑައިރު ފެނިފައިވާ ލަކުނެއް މިހާރަކު އެކަކަށް ވެސް ހަނދާނެއް ނުހުންނާނެއެވެ. އެއީ ކުޑަ އިރެވެ. ކުޅޭ ކުޅޭ ދުވަސްވަރެވެ.\nމިހެން މިކަން އޮތްނަމަވެސް އަހަންނަށް އަބަދުވެސް ބެލެއެވެ. އަދި އެއްފަހަރަކު ފެނުނު މީހަކު މާބޮޑަށް ވައްތަރު ވުމުން އަހަރެން ގޮސް އޭނާއަށް އެކުރަހާ ފޮތް ދައްކާވެސް ހެދީމެވެ. އަހަރެންގެ މޫނުގައިވާ ލަކުނަށް އޭނާ އެތައް އިރަކު ބަލަން ހުރިވެސް މެއެވެ. އެކަމަކު އޭނާ އެންމެ ފަހުން ބުނީ އަހަންނަކީ އޭނާއަށް ފެނިފައިވާ ކުއްޖެއް ނޫން ކަމުގައެވެ. އެކަމަކު އަހަރެން ބޭނުންނަމަ އަހަންނާ ގުޅިދާނެ ކަމަށެވެ.\nއަހަރެން އެ ދައުވަތެއް ގަބޫލެއް ނުކުރަމެވެ. އަހަރެން އެނބުރި އައީ އެވެ. ނާއުންމީދުވެ ހުރެގެންނެވެ.\nއޭގެ ފަހަކުން ދެން ކިތަންމެ ވައްތަރު މީހަކު ފެނުނަސް އަހަރެން އެކަމަކާއެއް ނުވިސްނަމެވެ. އެހެންނަމަވެސް އެކަން ހިތުގައި އޮވެއެވެ. ވިޔަސް އުންމީދެއްގެ ހުޅުކޮޅު އަބަދުވެސް ނުނިވި ހުރެއެވެ.\nއަހަންނަށް ނިޝާން އަސްލުގައި ފެނުނީ ރައްޓެއްސަކާއެކު ޑޮކްޓަރަށް ދިޔަ ދުވަހެއްގައެވެ. އޭނާ ދެއްކީ ގައިނީއަކަށެވެ. ރަޝިޔާއިން ކިޔަވައިގެން ވަރަށް ފަހުން އައި މޮޅު ޑޮކްޓަރަކަށެވެ. ޑޮކްޓަރ ނިޝާން އަށެވެ.\nއަހަރެން އެ ނަންބޯޑަށް ބަލަން އެތައް އިރަކު އިނީމެވެ. އެންމެ ފަހުން ރައްޓެހި މީހާ ނުކުތުމުން އެ ޑޮކްޓަރުގެ ސިފަ އެހީމެވެ. ވިޔަސް އޭނާ ބުނެދޭނީ ކިހިނެއްހެއްޔެވެ. “ސްމާރޓް ޔަންގް މޭން. “ އޭނާ ބުނެލީ މިހެންނެވެ.\nއޭގެ ފަހުން އެޑޮކްޓަރުގެ ސިފަ ދުށުމަށް އަހަރެން ބޭނުންވިއެވެ. އެކަމަށް ޝައުގުވެރިވީ ނުހަނު ބޮޑަށެވެ. އެހެން ކަމުން އަހަރެން ކަމާކަންފަށާ ޑޮކްޓަރ ނިޝާންގެ އެޕޮއިންޓްމެންޓަކަށް އެދުނީމެވެ.\nކިޔޫގެ ދިގުކަމުން އަހަރެންނަށް އެތައް ހަފްތާއަކު އިންތިޒާރު ކުރަން ޖެހުނެވެ. އެހެންނަމަވެސް އެންމެ ފަހުން އެޕޮއިންޓްމެންޓްގެ ދުވަސް އައިސް ޖެހިއްޔެއެވެ.\nއަހަރެން ތެޅިތެޅި އޮތް ހިތަކާއެކު އެ ޑޮކްޓަރއަށް ދައްކަން ދިޔައިމެވެ. އަހަރެން ދައްކަނީ ކޮން މައްސަލައަކާ ހެދިގެންނޭ ބުނާކަށް ޚުދު އަހަންނަކަށް ވެސް ނޭނގެއެވެ. ގައިނީ އަކަށް ދައްކަން ޖެހޭފަދަ ކަމެއް ދިމާވެއްޖެ ނަމަ ހަމަ ގައިމުވެސް އަހަންނަކަށް ނިޝާންއަށް ދައްކާކަށް ނުކެރޭނެއެވެ.\nއަހަރެން އައީ ނިޝާންގެ ކުރަހާފޮތް ހިފައިގެންނެވެ. އަހަރެން ވަދެ ބަލާލިއިރު އެއީ ދުވަހަކުވެސް ތަނެއްގައި ނިޝާން ހުންނާނެ ނަމަ އޭނާ ކަން ޔަގީންވިއެވެ. ހިމަތޮޅިއެވެ. އެހެންކަމުން ދިގުކަމަށް ދައްކައެވެ. ރީތި ދެލޮލެވެ. އަހަރެންނަށް އެކުޅޭ ބުދު ގެނެސް ދިން ކުއްޖާގެ ލޮލުގެ މަތީން ހަނދާން އާވިއެވެ. އަހަރެން ބުނާނެ އެއްޗެއް ނޭނގި ގަބު ވެފައި ހުރި ވަގުތު ނިޝާން އަހަރެން އިށީންނަށް އޭނާގެ ކައިރީގައި ހުރި ސްޓޫލް ދެއްކިއެވެ.\nއަހަރެން ޒޮމްބީއެއް ފަދައިން ހަރަކާތް ލަސްވެފައި ހުރީމެވެ. “އަހަރެން ވެދޭންވީ ކޮން އެހީއެއް.” އަހަރެން އިށީނުމުން އޭނާ ނުހަނު މަތިވެރި އަޚްލާގަކާއެކު މަޑުމަޑުން އަހާލިއެވެ. އަދި އަހަރެންގެ އަތުގައިވާ ފައިލް އަތުލިއެވެ.\nއޭނާ އެފޮތް އެތައް އިރަކު ބަލަން އިނެވެ. އަދި އަހަރެންގެ މޫނުގައި ހުރި ލަކުނުވެސް ބަލާލިއެވެ. ވިޔަސް އޭނާއަކަށް މާބޮޑު އެއްޗެއް އޮޅުންފިލި ހެނެއް ހިއެއް ނުވެއެވެ.\n“ކޮބާތަ މައްސަލައަކީ؟ “ އޭނާ އަނެއްކާވެސް ތަކުރާރު ކޮށްލިއެވެ. “އަހަރެން ހީކުރީ މިއީ ކަލޭގެ މެޑިކަލް ފައިލް ކަމަށް. “\nއަހަރެން ދައްކަން ހުރި ހުރިހާ ވާހަކައެއް އެހާ ހިސާބުން އެ ނިމުނީއެވެ. ނިޝާންއަކަށް އަހަންނެއް ނޭނގުނެވެ. އަހަންނަށް މި ދުވެވުނީ އަވާ މެންދުރެއްގެ ފަހަތުންނެވެ. ނިޝާންކަހަލަ ސްމާޓް ޑޮކްޓަރަކު ހުސްކޮށް ހުރެދާނެހެއްޔެވެ؟ އެއީ އަހަރެންގެ ވިސްނުމުގެ މޮޔަކަން ހުރިވަރެވެ. އޭނާ އެންމެ ކުޑަމިނުން އޭނާގެ ކުރެހި ފޮތުގެ މަތީންވެސް ހަނދާނެއް ނެތެވެ.\nއެވަގުތު އެތަނަށް ބޭރުގެ ރީތި އަންހެން ކުއްޖަކު އައިސް ވަދެއްޖެއެވެ.\nއަހަރެން އަވަހަށް ދާން ތެދުވުމުން އޭނާ ހައިރާން ކަމާއެކު ބަލަން އިނެވެ. އަދި ދާން ފެށުމުން، “ސިނާޔާ.. .ސިނާޔާ...”އޭ ދެފަހަރަކު ގޮވާވެސް ލިއެވެ. އަހަރެން ކޮޓަރީގެ ދޮރުފަތް ބާރަށް ލައްޕާލާފައި ގެޔަށް ގޮސް އެނދަށް ވެއްޓިގަތީމެވެ. އަހަރެންގެ ދެލޯ ފުރިގެން އަނެއްކާވެސް އޮހެން ފެށީ ހޫނު ކަރުނައެވެ.\nއަހަންނަށް ނިދުނީ ކިހާއިރަކު ކަމެއް ނޭނގެއެވެ. އަހަންނަށް ނޭނގޭ ނަމްބަރަކުން އެތައް މިސްކޯލެއް އައިސްފައި އޮތެވެ. އަނެއްކާވެސް އެ ނަމްބަރުން އަހަންނަށް ގުޅާލިއެވެ.\n“މީ ޝަޒިއްޔާ! “\nއަހަރެންގެ ހައިރާންކަން އެހާ ހިސާބުން ނިމިގެން ދިޔައެވެ.\nއޭގެ ބައިގަޑި އިރުފަހުން ޝަޒިއްޔާއާ އޭނާގެ ބޭބެ ނިޝާން އާ އަހަރެމެން ތިންމީހުން ޕިއްޒާ ހަޓްގައި ތިބީމެވެ. މާޒީވެ ގޮސްފައިވާ އުންމީދެއް ފަދައިން ފަނޑު ބައްތިއެއްގެ އަލީގެ ތެރޭގައެވެ. އައިސްކްރީމްގެ ފޮނިކަމަށް ވުރެން ކިތަންމެ ފަނޑު އުންމީދެއްވެސް މާ ފޮނިވާނެއޭ އެވަގުތު އަހަރެންގެ ހިތަށް އެރިއެވެ. އަދި ހަގީގީ ކުލަތައް ކިތަންމެ ގަދަޔަކަސް ހުވަފެނެއްގެ ކުލަ މާރީތިވެފައި މާ ކުލަގަދަވާނެއެވެ.\nނިޝާން މޭޒުގެ އަނެއްފަރާތުން އަހަރެންގެ އަތުގައި ހިފެހެއްޓިއެވެ. އަދި އަހަރެންގެ އިސްތަށިގަނޑު އެއްފަރާތްކޮށް އަހަރެންގެ މޫނުގައިވާ ލަކުނަށް ބަލާލިއެވެ.\nއެވަގުތު އަހަރެންގެ ލޯ ކަރުނައިން ތެމިގެން ދިޔައެވެ.\nއަހަރެން އަހަން ބޭނުންވިއެވެ. “އަހަރެން ހީކުރީ އޭރު އެތަނަށް ވަނީ ނިޝާންގެ ....”\nނިޝާން ހެމުން ބުންޏެވެ. “ސިނާޔާ ކިހާ މޮޔަ؟ އެއީ ޑޮކްޓަރ ލަރީސާ. ޑޮކްޓަރ މާކްގެ ވައިފް!”\nއެއަކަށް ވުރެން އުފާވެރި ކަރުނައެއް އަހަރެންގެ ލޮލަކުން ނުފޭދެއެވެ.\nއަހަންނާ ނިޝާންގެ ދަރިފުޅު ވިއްސީ އެދަރިފުޅުގެ ބައްޕަކަމަށް ވީކަމަށް ވުރެން ބޮޑު އުފަލެއް ވެސް އަހަންނަކަށް ނުލިބޭނެއެވެ.\nއޭގެ ފަހަކުން އަހަރެންގެ ލޮލަކުން ހިތާމައިގެ ކަރުނައެއް އޮހިގެންނެއް ނާދެއެވެ.


America gai ves TikTok manaakuran ninmaifi\nޓިކްޓޮކް މަނާކުރާ ގަރާރުގައި މިއަދުގެ ވަގުތެއްގައި ސޮއި ކުރައްވާނެކަމުގެ އިޝާރާތެއް ޓްރަމްޕް ވަނީ ދެއްވާފައި. -- ފޮޓޯ: އީޕީއޭ\nވޮޝިންގްޓަން (އޯގަސްޓް 1) - އެމެރިކާގައި ވެސް ޗައިނާގެ މަޝްހޫރު އެޕެއް ކަމަށްވާ "ޓިކްޓޮކް" މަނާ ކުރަން ނިންމާފައިވާ ކަމަށް ރައީސް ޑޮނަލްޑް ޓްރަމްޕް އިއުލާނު ކުރައްވައިފި އެވެ.\nއެގޮތުން، އެ އެޕް މަނާކުރާ ގަރާރުގައި މިއަދުގެ ވަގުތެއްގައި ސޮއި ކުރައްވާނެ ކަމުގެ އިޝާރާތެއް ޓްރަމްޕް ވަނީ ނޫސްވެރިންނަށް ދެއްވައިފަ އެވެ.\nޗައިނާގެ ކުންފުންޏެއް ކަމަށްވާ ބައިޓްޑާންސް އިން އުފައްދާފައިވާ އެޕް މެދުވެރިކޮށް، ޗައިނާ ސަރުކާރުން އެމެރިކާ ރައްޔިތުންގެ ޒާތީ މައުލޫމާތު ހޯދުމުގެ ފުރުސަތުއޮތްކަމަށް ބުނެ، އެމެރިކާ ސަރުކާރުގެ ކަމާބެހޭ އޮފިޝަލުން ވަނީ ކަންބޮޑުވުންފާޅު ކުރައްވައިފަ އެވެ.\nދުނިޔޭގެ އެކި ކަންކޮޅުތަކުގައި މަގުބޫލުކަން ހޯދާފައިވާ ޓިކްޓޮކް، އެމެރިކާގައި ވެސް 80 މިލިއަނެއްހާ މީހުން ބޭނުންކުރެ އެވެ.\nޗައިނާގެ ކުންފުނިތަކުގެ ކަސްޓަމަރުންގެ މައުލޫމާތު އިންޓެލިޖެންސްގެ ބޭނުންތަކަށް ޗައިނާ ސަރުކާރާއެކު ހިއްސާ ކުރަން ލާޒިމުކުރާ ގާނޫނާމެދު އެމެރިކާގެ ސިޔާސީ ބޭފުޅުން ގެންދަވަނީ ތަކުރާރުކޮށް ކަންބޮޑުވުން ފާޅު ކުރައްވަމުންނެވެ.\nޗައިނާގެ ކުންފުނިތަކުން އުފައްދާފައިވާ ގިނަ މޯބައިލް އެޕްތައް އިންޑިއާ ސަރުކާރުން ވެސް ވަނީ ދާދި ފަހުން މަނާކޮށްފައި އެވެ.\nއިންޑިއާގެ ސަލާމަތާއި މިނިވަން ކަމަށް ނުރައްކާވާ ކަމަށް ބުނެ މިދިއަ ހޯމަ ދުވަހުން ފެށިގެން އިންޑިއާ ގައި ޗައިނާއަށް ނިސްބަތްވާ 59 އެޕް ވަނީ މަނާ ކޮށްފަ އެވެ.\nއެކަމަށް ބާރު ދެމުން ޗައިނާ ސަރުކާރުން ބުނީ، އެ ގައުމުގެ ހުރިހާ ކުންފުނިތައްވެސް ހިނގާނީ ބައިނަލްއަގުވާމީ ވިޔަފާރީގެ އުސޫލުތަކާއި ހަމަތަކުގެ މަތީން ކަމަށެވެ. އެގޮތުން، އެއްވެސް ކުންފުންޏެއްގެ ވިޔަފާރީގެ ތެރެއަށްވަދެ، އެފަދަ މައުލޫމާތެއް ހޯދަން މަސައްކަތް ނުކުރާކަމުގެ ޔަގީންކަން ވެސް ޗައިނާ ސަރުކާރުން ވަނީ ދީފަ އެވެ.\nއިންޑިއާ އެމެރިކާ ޗައިނާ + ޑޮނަލްޑް ޓްރަމްޕް


ޔޫއެޗްއެލް ޓޮޕްވަން ލީގުގެ ނިމުން ފާހަގަ ކުރުމަށް މިރޭ ކުޅޭ މެޗު އުނގޫފާރު.ކޮމް އިން ލައިވް ކުރަނީ – Ungoofaaru\nބަނޑޭރިގަނޑު/ރަށު ކުޅިވަރު/ޔޫއެޗްއެލް ޓޮޕްވަން ލީގުގެ ނިމުން ފާހަގަ ކުރުމަށް މިރޭ ކުޅޭ މެޗު އުނގޫފާރު.ކޮމް އިން ލައިވް ކުރަނީ\nމުނާޒު މުޙައްމަދު 29 ޖުލައި 2019\n0 123 1 މިނެޓުން ކިޔާލެވޭ\nއުނގޫފާރު އިޖުތިމާޢީ މަރުކަޒުން އިންތިޒާމުކޮށްގެން މިހާރު ކުރިއަށް ގެންދާ ފުޓްސަލް މުބާރާތް “ޔޫއެޗްއެލް ޓޮޕް ވަން ލީގް 2019” ގެ ނިމުން ފާހަގަ ކުރުމުގެ ގޮތުން މިރޭ ކުޅުމަށް ހަމަޖެހިފައިވާ ފުޓްސަލް މެޗު އުނގޫފާރު.ކޮމް ގެ ފޭސްބުކް ޕޭޖުން ލައިވް ކުރުމަށް ނިންމައިފިއެވެ. މި ފުޓްސަލް މެޗަށް ފަހު އޮންނަ މި މުބާރާތުގެ ނިންމުމާއި ޓުރޮފީ ދިނުމުގެ ރަސްމިއްޔާތު ވެސް އުނގޫފާރު.ކޮމް އިން ލައިވު ކުރުމަށް ވަނީ ނިންމާފައެވެ.\nމި މެޗު ފެށުމަށް ހަމަޖެހިފައި ވަނީ މިރޭ 20:30 ގައި އުނގޫފާރު އިޖުތިމާޢީ މަރުކަޒުގައެވެ. މި މެޗުގައި ވާދަކުރާނީ މި މުބާރާތް ކާމިޔާބުކުރި ތިޔަމަސް އެކްސް އާއި މުބާރާތުގެ2ވަނަ ހޯދާފައިވާ ޔަންގް ސްޓާރ އެވެ.\nމި މުބާރާތުގައި ޖުމްލަ6ޓީމު ބައިވެރިވެފައި ވާއިރު ކޮންމެ ޓީމަކުން ވެސް ޖުމްލަ 10 މެޗު ކުޅެފައިވެއެވެ. މި މުބާރާތުގެ މެޗުތައް ކުޅެފައި ވަނީ ލީގު އުސޫލުން2ލެގު ކުޅެ އެންމެ ގިނަ ޕޮއިންޓު ހޯދާ ޓީމަކުން މުބާރާތް ކާމިޔާބު ކުރާ ގޮތަށެވެ. މި މުބާރާތުގެ މެޗުތައް ރޭ ވަނީ ނިންމާލާފައެވެ.\nމި މުބާރާުގެ ޗެންޕިއަން ތިޔަމަސް އެކްސް އިން ވަނީ އެ ޓީމުން މި މުބާރާތުގައި ކުޅުނު 10 މެޗު ވެސް ކާމިޔާބުކޮށް ޖުމްލަ 30 ޕޮއިންޓު ހޯދާފައެވެ. ތިޔަމަސް އިން މި މުބާރާތުގައި ޖުމްލަ 65 ލަނޑު ޖަހާފައި ވާއިރު އެ ޓީމުގެ ކޮޅަށް ވަދެފައި ވަނީ އެންމެ 11 ލަނޑެވެ. މުބާރާތުގައި ފެށުނީއްސުރެ އެއްވެސް މެޗަކުން ބަލިނުވެ ތިޔަމަސް އެކްސް އިން ދިޔައީ ތާވަލުގެ 1 ވަނަ މަޤާމު ހިފަހައްޓަމުންނެވެ. ތިޔަމަސް އިން މުބާރާތް ކާމިޔާބު ކުރީ ކުރިއަށް2މެޗު އޮއްވައެވެ.\nމުބާރާތުގެ2ވަނަ އަށް ދިޔަ ޔަންގް ސްޓާރ އަށް ލިބިފައި ވަނީ 20 ޕޮއިންޓެވެ. އަދި3ވަނަ އަށް ދިޔަ ޑަބަލް އެލް އަށް ލިބިފައި ވަނީ 18 ޕޮއިންޓެވެ.\nފުޓްސަލް އަދި ފުޓުބޯޅައަށް ލޯބިކުރާ އުނގޫފާރުގެ ޒުވާނުންނަށް އުނގޫފާރު އިޖުތިމާޢީ މަރުކަޒުން ފަހިކޮށްދިން މި ފުރުސަތު ވެގެން ގޮސްފައި ވަނީ ވާދަވެރި މާހައުލެއްގައި އުނގޫފާރު ފުޓްސަލް ކުޅުންތެރިންގެ ހުނަރު އިތުރަށް ތަރައްޤީވެގެން ދިޔަ މުބާރާތަކަށެވެ. އެ ގޮތުން ވަކިވަކި ކުޅުންތެރިންނާއި ޓީމުތަކުގެ ކިބައިން މެޗަކަށް ފަހު މެޗެއް ކުޅުން އިތުރަށް ރަނގަޅުކުރަމުން އައި ތަން ފެނިފައިވެއެވެ.\nމި މުބާރާތުގައި ޓީމުތަކުން ޖުމްލަ 260 ލަނޑު ފެނިގެން ގޮސްފައިވެއެވެ. މުބާރާތުގެ އެންމެ ގިނަ ގޯލަ ޖަހާފައި ވަނީ 67 ލަނޑާ އެކު ޔަންގް ސްޓާރ އިންނެވެ.\nމި މުބާރާތް ސްޕޮންސާކޮށްފައި ވަނީ ޔޫއެޗްއެލް ޓްރޭޑާސް އިންނެވެ.


Adheeb ge dhauvaathah baathil kuri ghaazee suspension ah fahu court ah | Mihaaru\nއަދީބުގެ ދައުވާތައް ބާތިލްކުރުމުން ސަސްޕެންޑްކުރި ގާޒީ އަލުން ވަޒީފާ އަށް\nގާޒީ އިސްމާއިލް ރަޝީދު. -- ފޮޓޯ: މިހާރު\n21 ސެޕްޓެމްބަރ 2020 - 12:30\nއެމްއެމްޕީއާރުސީގެ ޚިޔާނާތުގައި އިސްކޮށް އުޅުއްވި ކަމުގެ ތުހުމަތު އޮތް ކުރީގެ ނައިބު ރައީސް އަހްމަދު އަދީބުގެ މައްޗަށް ކްރިމިނަލް ކޯޓުގައި އުފުލި ދައުވާތައް ބާތިލްކުރުމުން ސުލޫކީ މައްސަލައެއްގެ ގޮތުގައި ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައި އެ މައްސަލާގައި ސަސްޕެންޑްކުރި ގާޒީ އިސްމާއިލް ރަޝީދު އަލުން ވަޒީފާ އަށް ނުކުންނަވައިފި އެވެ.\nމި ސަރުކާރުން އެމްއެމްޕީއާރްސީގެ މައްސަލަ އަލުން ތަހުގީގުކޮށް އަދީބުގެ މައްޗަށް ހަތް ދައުވާއެއް އުފުލި އެވެ. ނަމަވެސް ތަހުގީގުގެ ތެރެއިން ކުށަށް އިއުތިރާފުވުމާ ބެހޭގޮތުން ދައުލަތާއި އަދީބާ ދެމެދު ހެދި އެއްބަސްވުން ގޯސް ކަމަށް ނިންމައި ގާޒީ އިސްމާއިލް ރަޝީދު ވަނީ އެ ހުރިހާ ދައުވާއެއް ބާތިލްކުރައްވައިފަ އެވެ. އެ ނިންމެވުމާ އެކު އަދީބު މިނިވަން ވުމުން ދައުލަތުން އެ މައްސަލަ ހައި ކޯޓަށް ހުށަހަޅައި މިހާރު އަނެއްކާވެސް ހުންނެވީ ޝަރީއަތުން ގޮތެއް ކަނޑައަޅަންދެން ޖަލުގައި ބަންދުކޮށްފަ އެވެ.\nއަދީބުގެ ދައުވާތަކާ މެދު ގާޒީ އިސްމާއިލް ނިންމެވި ގޮތުގެ މައްސަލަ ޕީޖީ އޮފީހުން ޖޭއެސްސީއަށް ހުށަހެޅުމުން 60 ދުވަހަށް އޭނާ ސަސްޕެންޑްކުރީ ޖުލައި 19 ގަ އެވެ. އެއީ ފަނޑިޔާރުކަމުން ވަކި ނުކޮށް ސަސްޕެންޑްކުރެވޭނެ އެންމެ ދިގު މުއްދަތެވެ.\nގާޒީ ސަސްޕެންޑްކުރި އިރު ޖޭއެސްސީން ބުނީ އެގޮތަށް ނިންމީ ޝަރުއީ ދާއިރާއަށް އޮތް އިތުބާރު ދެމެހެއްޓުމަށް ކަމަށެވެ. އަދި އޭނާ ފަނޑިޔާރު ކަމުގެ މަސައްކަތުގައި ދެމި ހުންނަވައިފި ނަމަ ތަހުގީގަށް ހުރަސް އެޅިދާނެތީ ކަމަށް ވެސް ބުންޏެވެ. ނަމަވެސް ސަސްޕެންޝަނުގެ މުއްދަތު ހަމަވެގެން ދިޔައިރު ވެސް ގާޒީގެ މައްސަލައާ މެދު ގޮތެއް ނުނިންމެ އެވެ. އަދި އޭނާ އަށް ވެސް ޖޭއެސްސީން ވަކި ގޮތަކަށް އަންގާފައިވާ ނުވާ ކަމަށް ވަނީ އެނގިފަ އެވެ.\nޖޭއެސްސީން ކުރިން ބުނެފައިވަނީ މައްސަލައިގެ ތަހުގީގަށް ފަހު މައްސަލަ ނިމުނު ގޮތް އާންމުކުރާނެ ކަމަށެވެ.\nއަދީބުގެ ދައުވާތައް ބާތިލްކުރި މައްސަލަ ހައި ކޯޓުގައި އިސްތިއުނާފުކޮށް މައްސަލައިގެ އަޑު އެހުންތައް ވަނީ ނިންމާލައިފަ އެވެ. އަދި އެ މައްސަލައިގެ ހުކުމް އިއްވުން މިއަދަށް ވަނީ ތާވަލްކޮށްފަ އެވެ.\nކްރިމިނަލް ކޯޓް ޖުޑީޝަލް ސާވިސް ކޮމިޝަން އެމްއެމްޕީއާރުސީ ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން\nމިއަށްވުރެ ބިރުވެރި ޚަބަރެއް ނުލިބެ\nމީގަ މިއުޅޭނީ ގާޒީ ނޫނީ ޝަރުއީ ދާއިރާގެ މައްސަލައެއްނޫން. އަދީބުއާއި ޔާމީން ކޮރަޕްޝަން ހިންގީ ލިޔެކިޔުންތަކުން ކޯޓުތަކަށް އެކަންތައް ސާބިތުނުކުރެވޭނެގޮތް ބަލައިގެން ގާނޫނީ ގޮތުން ބެދެން ހުރި ހުރިހާ މަޅިއެއް ބައްދައިގެން ވަރަށް އޮގަނައިޒްކޮށް. އެމީހުންކުރި ވައްކަމުންގެއްލުންވީ ރައްޔިތުންނަށް. އެކަމަކުވެސް ބައެއްމީހުން ބުނާނެ ޔާމިނުކައިފަވެސް، ތަރައްގީކުރިނޫންހޭ.ހަގީގަތަކީ ޔާމީންގެ ސަރުކާރުގަ ހިންގާފަ ހުރިކޮރަޕްޝަނުން ސަރުކާރުއޮތީދަރަނިވެފަ\nމައްސަލަ ބޭރުކުރިގޮތައް ގާޒީވެސް ބޭރުކުރަންވީ ނިކަމެތީންގެ މައްސަލަ ބޭރުނުކޮއްބަލާނެ ފައިސާވެރިންގެ މައްސަލަ ސާބިތުނުވެ ބޭރުކުރާ ގާޒީންގެ ތެދުވެރިކަމާމެދު ސުވާލު އުފެދޭ\nރާވައިގެން ހިންގާ ކަންކަން ކަމަށް ބެލެވޭނެ ޖާގަ އެބައޮތް. އަދީބުއާ ސަރުކާރާ ގުޅިގެން ހިންގާ ޑްރާމާ ހައްތަހާވެސް. ތި ފަނޑިޔާރާ މެދު އެއްވެސް ފިޔަވަޅެއް ނޭޅުމަކީ މި ވާހަކައިގެ ހެކި. ބޭނުންވަނީ ހަމައެކަނި ރައްޔިތުންނަށް ދައްކާލަން ގާޒީ އަމިއްލައަށް ބޭނުންވެގެން ހުކުމް ކުރި ގޮތެކޭ، ތިމަންނަމެން ހެދި ޑީލެއް ނޫނޭ. ވަޓް އަ ޖޯކް!\nކަލޯ އިންސާފުމިލިބެނީ ގޫގަލް ސުޕީޑު ކީއްކުރަން ދިރާގު އިންޓަނެޓު ސްޕީޑުގައެއްނު!\nމި ބޭފުޅުން ސަސްޕެންޝަނަށް ވެސް ފޮނުވަނީ ފުރިހަމަ މުސާރައާއި އެކު. އ\nއިސްލާހު ނުވި ޖުޑީޝަރީ\nސަޅި އެވެ. ބަސް ހުއްޓިއްޖެއެވެ. އަދުލު އިންސާފު ޤާއިމުވެ ނިމިއްޖެ އެވެ. ފުރަތަ ކަމަކީ އަދީބާ އެއްކޮޅަށް އެ ޤާޒީ ކުރި އެ ހުކުމް އިންސާފު ވެރިކަމަށް އަދީބު ވެސް ޤަބޫލެއް ނުކުރެއެވެ. ހައިކޯޓުގައި އަދި ވަނީ ދަށުކޯޓުން ކުރި ހުކުމް ރަގަޅު ނޫން ކަމަށް ބުނެފައެވެ.


2011 ވަނަ އަހަރު ދިވެހިރާއްޖެއަށް ތައާރަފުކުރެވުނު ޒަމާނީ ޓެކުހުގެ ނިޒާމު ހިންގުމުގެ ޒިންމާ ހަވާލުކުރެވިފައިވާ އިދާރާގެ ގޮތުގައި މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އުފައްދާފައި ވަނީ 2010 ވަނަ އަހަރުގެ އޮގަސްޓު މަހުގެ ތެރޭގައެވެ. މީރާގެ ޅަފަތުގެ އަހަރުތަކުގެ މަސައްކަތްތައް އަމާޒުކުރެވިފައިވަނީ އަލަށް ތައާރަފުކުރެވުނު އެކިއެކި ޓެކްސްތައް ކާމިޔާބުކަމާއެކު ތަންފީޒުކުރުމަށެވެ. އެ ދުވަސްވަރު ތައާރަފުކުރެވުނު ޓެކްސްތަކުގެ ތެރޭގައި ހިމެނެނީ ޓޫރިސްޓް ޚިދުމަތްދޭ ތަންތަނުން ވިއްކާ ތަކެއްޗާއި ދޭ ޚިދުމަތުގެ އަގުން ނެގޭ ޓެކުހާއި، ވިޔަފާރީގެ ފައިދާއިން ނެގޭ ޓެކުހާއި، މުދަލާއި ޚިދުމަތުގެ އަގުން ނެގޭ ޓެކްސްއެވެ. މި މުއްދަތުގައި މީރާއިން ވަނީ އިތުބާރު ހިފޭ މުއައްސަސާއެއް ބިނާކުރުމުގެ އިތުރުން ހަރުދަނާ ހިންގުމުގެ އޮނިގަނޑެއް ވެސް ޤާއިމްކޮށްފައެވެ.\nމީރާގެ ފުރަތަމަ ސްޓްރެޓީޖިކް ޕްލޭން އެކުލަވައިލައިފައިވަނީ 2015 ވަނަ އަހަރުއެވެ. މި ސްޓްރެޓީޖިކް ޕްލޭނުގައި، ޖުމުލަ6ޕްރޮގްރާމެއްގެ ތެރެއިން، 2015 އިން 2019 އަށް މީރާއިން އެންމެ އިސްކަންދޭނެ ކަންތައްތައް ކުރު ގޮތަކަށް ބަޔާންކޮށްފައިވާނެއެވެ. މި ޕްލޭން ނިސްބަތްވާ މުއްދަތު ނިމިގެންދިޔައިރު މި ޕްލޭންގައިވާ ގިނަ ކަންތައްތައް މީރާއިން ކާމިޔާބުކަމާއެކު ހާސިލުކޮށްފައިވެއެވެ.\nގައުމީ ޚިދުމަތިގައި 10 ވަނަ އަހަރަށް މީރާއިން ކުރިމަތިލާއިރު، ވޭތުވެދިޔަ އަހަރުތަކުގައި މީރާއިން ހާސިލްކޮށްފައިވާ ކަންތައްތަކަށް ބަލައި، ކުރިއަށްއޮތް ތަނުގައި މީރާގެ މަސައްކަތުގެ އަމާޒު ވެސް ބަދަލުވެގެންދާނެއެވެ. މީރާގެ ދެވަނަ ސްޓްރެޓީޖިކް ޕްލޭނުގައި 2020 އިން 2024 އަށް މީރާއިން އެންމެ އިސްކަންދޭ ކަންތައްތައް، 13 ޕްރޮގްރާމެއްގެ ދަށުން، ބަޔާންކުރެވިފައިވާނެއެވެ. މި ޕްލޭނުގައި ހިމެނޭ ބައިތަކުގެ ތެރެއިން އައު އިންކަމް ޓެކްސް ޤާނޫނެއްގެ ދަށުން ޓެކްސް ނަގަން ފެށުމަށް ކުރަން ޖެހޭ މަސައްކަތްތަކާއި، ބައިނަލްއަޤްވާމީ ޓެކުހުގެ ސްޓެންޑަރޑްތަކާ އެއްގޮތަށް މީރާގެ މަސައްކަތްތައް ބައްޓަންކުރުން ކުރަން ޖެހޭ ކަންތައްތައް ހިމެނިފައިވާނެއެވެ. އަދި ދިވެހިރާއްޖޭގެ ނެޝަނަލް ޑިވެލޮޕްމަންޓް ޕްލޭންގެ ދަށުން މީރާގެ ޒިންމާތައް އަދާކުރުމަށް ކުރަންޖެހޭ ކަންތައްތައް ވެސް ހިމެނިފައިވާނެއެވެ.\nމި ސްޓްރެޓީޖިކް ޕްލޭނަކީ މީރާގެ އިސް މުވައްޒަފުންގެ މެދުގައި ކުރެވުނު ގިނަގުނަ މަޝްވަރާތަކުގެ ތެރެއިން އުފައްދާފައިވާ ޕްލޭނެކެވެ. މި ޕްލޭން އެކުލަވައިލުމުގެ ހުރިހާ މަރުހަލާއެއްގައި ވެސް މީރާގެ އިސް މުވައްޒަފުން ޝާމިލުވެފައިވެއެވެ. މީގެ އިތުރުން، މި ޕްލޭން އެކުލަވައިލުމުގެ މަސައްކަތް ކުރިއަށް ގެންދާނެ ގޮތާ ގުޅޭގޮތުން، ސްޓްރެޓީޖިކް ޕްލޭން ކުރުމާބެހޭ ތަޖުރިބާކާރެއް ކަމުގައިވާ އިންޓަނޭޝަނަލް މަނިޓަރީ ފަންޑުގެ މސ. ބާބަރާ އޭބެއަރ ގެ އިރުޝާދު ލިބުނެވެ.\nމީރާގެ ހުރިހާ މުވައްޒަފުންނާއި "ސްޓޭކްހޯލްޑަރސް" ގެ ކިބައިން، މި ސްޓްރެޓީޖިކް ޕްލޭނުގައިވާ ކަންތައްތައް ހާސިލުކުރުމަށް ކެނޑިނޭޅި މަސައްކަތްކުރުމަށް މީރާއިން އެދެމެވެ. އެންމެން އެކުގައި މަސައްކަތްކޮށްގެން މީރާއިން އެދޭފަދަ ގާބިލު އަދި ޕްރޮފެޝަނަލް މުއައްސަސާއަކަށް މީރާ ހެދޭނެކަން ޔަގީނެވެ.\nސްޓްރެޓީޖިކް ޕްލޭން (2015 – 2019)\nސްޓްރެޓީޖިކް ޕްލޭން (2020 – 2024)


Mohamed Shafiu: 6/1/13 - 7/1/13\nއަޅުކަމުގެ ނަންތަކާއި ވައްތަރުތައް ވަރަށްވެސް ގިނައެވެ. އޭގެ ތެރެއިން މިބަޔާންކުރާ ކަންތައް ވެއެވެ. ނަމާދު ކުރުން، ޒަކާތްދިނުން، ރޯދަ ހިފުން، ޙައްޖުވުންވުން، ޛަބަޙަކުން (ކަތިލުން)، ނަދުރު ބުނުން، ޠަވާފުކުރުން، ތައުބާ ވުން، ﷲ ސުބްޙާނަހޫ ވަތަޢާލާއަށް ބަހައްޓަންވާ ލޯބިވެތިކަން ބެހެއްޓުން،\nPosted by Mohamed Shafiu at 6:34 PM0comments\nLabels: އަބޫބަކްރު އިބްރާހިމް ޢަލީ, އަޅުކަން, ޢަޤީދާ, ވާތްގަށް އެދުން\nމުޙައްމަދު ޞައްލަﷲ ޢަލައިހި ވަސައްލަމަ މެދުވެރި ކުރައްވައި ﷲ ސުބްޙާނަހޫ ވަތަޢާލާ ވަނީ އަހަރެމެންނަށް ތެދުމަގު ދައްކަވާފައެވެ. އަނދިރި ކަމުގެ ތެރެއިން އަލިކަމުގެ ތެރެއަށް ނެރުއްވާފައެވެ. އެކަލޭގެފާނުގެ ރިސާލަތުގެ ބަރަކާތުން ދެދުނިޔޭގެ ހެޔޮކަން އަޅުގަނޑުމެންނަށް ލިބިއްޖެއެވެ. އެކަލޭގެފާނުދެކެ ލޯބިވުން އަހަރެމެންގެ މައްޗަށް ﷲ ތަޢާލާ ވަނީ ވާޖިބުކުރައްވާފައެވެ.\nPosted by Mohamed Shafiu at 10:20 AM0comments\nLabels: ޙަދީޘް, ނަބިއްޔާ, ރަސޫލާ, މުޙައްމަދު ޝާފިޢު ބިން ޢަބްދުލްޣަފޫރު, ތަބާވުން, ސުންނަތް


Teacherunnah dhimaavaa gonjehunthah dhenegathumah Villa College in dhiraasaakuranee - vNews.mv\nޓީޗަރުންނަށް ދިމާވާ ގޮންޖެހުންތައް ހޯދުމަށް ވިލާ ކޮލެޖުން ދިރާސާކުރަނީ\nޒިދާން މުޙައްމަދު 18 May 2022, 13:15\nޓީޗަރުންނަށް ދިމާވާ ގޮންޖެހުންތައް ދެނެގަތުމުގެ ގޮތުން ވިލާ ކޮލެޖުން ކުރިއަށް ގެންދާ ބައިނަލްއަގްވާމީ ދިރާސާ ޕްރޮޖެކްޓުގެ ފުރަތަމަ މަސައްކަތު ބައްދަލުވުން ކާމިޔާބު ކަމާއެކު ނިންމާލައިފިއެވެ.\nމި ދިރާސާ އަމާޒުކުރަނީ ވަސީލަތްތައް މަދު ގައުމުތަކުގެ ޓީޗަރުންނަށް ދިމާވާ ގޮންޖެހުންތައް ހޯދުމަށެވެ.\nމިދިޔަ އަހަރުގެ ނޮވެމްބަރު މަހު އިފްތިތާހު ކުރި މި ޕްރޮޖެކްޓް އިސްކޮށް ހިންގުމުގައި ހަރަކާތްރިވަނީ ވިލާ ކޮލެޖުގެ އެސިސްޓަންޓް ޕްރޮފެސަރު ޑރ. އައިޝަތު ނަޝީދާއެވެ.\nމި ދިރާސާގެ ފުރަތަމަ ބައްދަލުވުމުގައި މުސްތަގުބަލުގައި ހިންގުމަށް ރާވާ ހަރަކާތްތަކާއި، ލޭންޑްސްކޭޕް މެޕިން އިން ހޯދިފައިވާ ކަންކަމާއި ގުޅޭގޮތުން މަޝްވަރާކޮށްފައިވެއެވެ.\nމީގެ އިތުރުން، ޓީޗަރުން ތަމްރީނު ކުރުމުގެ ނިޒާމު ރާވައި ހިންގާގޮތާއި، ޕްރޮފެޝަނަލް ޑިވެލޮޕްމަންޓު ކުރިއަށްދާ ގޮތް ދެނެގަތުމަށް ހެދި ލޭންޑްސްކޭޕް މެޕިން ރިޕޯޓެއް ވެސް އެ ކޮލެޖުން މިހާރު ވަނީ އާންމުކޮށްފައެވެ.\nމިއީ އިންޑިއާގެ ޓާޓާ އިންސްޓިޓިއުޓް އޮފް ސޯޝަލް ސައިންސަސް އަދި ސްވީޑިޝް ކޮމިޓީ އޮފް އަފްގާނިސްތާން އާ ގުޅިގެން ވިލާ ކޮލެޖުން އިސްވެ ކުރިއަށް ގެންދާ ދިރާސާއެކެވެ. މިއަށް ޚަރަދުކުރަނީ ކެނަޑާގެ އިންޓަނޭޝަނަލް ޑިވެލޮޕްމަންޓު ރިސާޗު ސެންޓަރާއި ގްލޯބަލް ޕާޓްނާޝިޕް ފޯ އެޑިއުކޭޝަން ރިސާޗް އެންޑް އިނޮވޭޝަނުންނެވެ.\nއަފްގާނިސްތާނާއި ނޭޕާލް އަދި ރާއްޖޭގެ މަތީ ތައުލީމު ފޯރުކޮށްދޭ ކޮލެޖުތަކުން މި ދިރާސާގައި ބައިވެރިވެފައިވެއެވެ. މި ގައުމުތަކުގެ ތައުލީމާއި ތަމްރީނު ފޯރުކޮށްދިނުމުގެ ދާއިރާ އަދި އެ ދާއިރާގައި ހަރަކާތްތެރިވާ މުދައްރިސުންނަށް ކުރިއަށް ދިޔުމުގައި ހުރި ދަތިތަކާއި ގޮންޖެހުންތައް މި ދިރާސާއާ އެކު އެނގިގެންދާނެއެވެ.\nއެގޮތުން، ސަގާފީ ގޮތުންނާއި ގައުމުތަކުގެ ޖިއޮގްރަފީގެ ގޮތުން އަދި އެހެނިހެން ނާޒުކު މައްސަލަތަކުގެ ސަބަބުން ކުރިމަތިވާ މިންތީގެ މައްސަލަތަކާއި، ޝާމިލްކުރުމާ ގުޅޭ މައްސަލަތަކުގެ އިތުރުން އެހެނިހެން މައްސަލަތަކަށް ވެސް މި ދިރާސާއިން ހައްލު ހޯދަން ވަނީ އަމާޒު ހިފާފައެވެ.\nވިޔަފާރި ވިލާ ކޮލެޖް


ADK ga hunna sanitizer fulhithah vagah nagaa massala boduvehje\nއޭޑީކޭގައި ހުންނަ ސެނިޓައިޒާ ފުޅިތައް ވަގަށް ނަގާ މައްސަލަ ބޮޑުވެއްޖެ\nއޭޑީކޭ ހޮސްޕިޓަލް: -- އަހުމަދު ޝުރާއު | އަވަސް\nއޭޑީކޭ ހޮސްޕިޓަލުގައި ހަރުކޮށްފައި ހުންނަ ސެނެޓައިޒާ ފުޅިތައް ވަގަށް ނަގާ މައްސަލަ ބޮޑުވެފައިވާ ކަމަށް އެ ހޮސްޕިޓަލުން ބުނެފި އެވެ.\nއޭޑީކޭ ހޮސްޕިޓަލުން މިއަދު ކުރި ޓްވީޓެއްގައި ވަނީ މާސްކް އަޅައިގެން ހުރި މީހަކު އެ ހޮސްޕިޓަލުގައި ހަރުކޮށްފައި ހުރި ފުޅިތަކެއް ވަގަށް ނަގައި ދަބަހަށް ލައިގެން ގެންދާ މަންޒަރު ފެންނަ ވީޑިއޯއެއް ވެސް ލައިފަ އެވެ.\nއޭޑީކޭއިން ބުނީ ހޮސްޕިޓަލުގެ އެކި ތަންތަނުގައި ސެނިޓައިޒާ ފުޅިތައް ހަރުކޮށްފައި ހުންނަނަނީ އެ ހޮސްޕިޓަލަށް ހިދުމަތް ހޯދަން އަންނަ ހުރިހާ އެންމެނަށް ވެސް ބޭނުން ކުރެވޭ ގޮތަށް ކަމަކަށެވެ. މި ދުވަސްވަރު ސެނެޓައިޒާ ލިބުމުގައި ދަތިތަކެއް އުޅުނު ކަމަށް ވިޔަސް ހޮސްޕިޓަލުތަކުން އެ ތަކެތި ވަގަށް ނެގުން ފަދަ ދަށު ދަރައިގެ ކަންކަން ނުކުރުމަށް އެދޭ ކަމަށް އެ ހޮސްޕިޓަލުން ބުންޏެވެ.\nކޮވިޑް-19 އަށް ޕޮޒިޓިވް މީހުން ރާއްޖޭން ފެންނަން ފެށި ފަހުން، ފިހާރަތަކުންނާއި ފާމަސީތަކުން ސެނެޓައިޒާ ފަދަ ތަކެތި ލިބުން ވަނީ ދަތިވެފަ އެވެ. އެ ތަކެއްޗަށް ޑިމާންޑު ބޮޑުވުމުން ބައެއް ތަންތަނުން އަގުބޮޑުކޮށް އެ ތަކެތި ވިއްކަމުންދާ ކަމުގެ ޝަކުވާ ވެސް ވަރަށް ބޮޑެވެ.\nސަރުކާރުން ވަނީ ބަލި މީހުން ބޭނުން ކުރުމަށްޓަކައި އެ ތަކެތި ބެހެއްޓުމަށް އިލްތިމާސް ވެސް ކޮށްފަ އެވެ. އެހެން ނަމަވެސް ފިހާރަތަކުން ގިނަ އަދަދެއްގެ މީހުން އަދިވެސް ސެނެޓައިޒާ މާސްކް ގެންދަނީ ގަނެ ރައްކާ ކުރަމުންނެވެ.\nރާއްޖޭން މިހާތަނަށް ކޮވިޑް-19 އަށް ޕޮޒިޓިވް 13 މީހަކު ވަނީ ފެނިފަ އެވެ. އެއީ ޅ. ކުރެއްދޫ ރިސޯޓުގައި ތިބި ފަސް މީހަކާއި، އއ. ބަތަލާ ރިސޯޓުގައި ތިބި ދެ މީހަކާއި، އއ. ކުރަމަތި ރިސޯޓުގައި ތިބި ދެ މީހަކާއި، ކ. އަނަންތަރަ ދިގު ރިސޯޓުގައި ތިބި ދެ މީހަކާއި، ސަފާރީއެއްގައި ތިބި ދެ މީހެކެވެ. އެއީ މުޅިން ވެސް ބިދޭސީންނާއި ޓޫރިސްޓުންނެވެ.\nއޭގެ ތެރެއިން ދަރުމަވަންތަ ހޮސްޕިޓަލަށް ގެނައި ދެ މީހަކު ވަނީ ފަރުވާދީގެން ރަނގަޅު ކުރެވިފަ އެވެ. އެއީ އއ. ބަތަލާ ރިސޯޓުގައި ޗުއްޓީ ހޭދަ ކުރަމުން ދަނިކޮށް ޕޮޒިޓިވްވި ދެ މީހުންނެވެ. އެ ދެ މީހުންނަކީ އިޓަލީއަށް ނިސްބަތްވާ އުމުރުން ދުވަސްވީ ދެމަފިރިންނެވެ. ދެ މީހުން ވެސް މިހާރު ތިބީ ދަރުމަވަންތަ ހޮސްޕިޓަލްގަ އެވެ.\nއޭޑިކޭ ހޮސްޕިޓަލް ވައްކަން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nއޭޑީކޭގައި ކޮވިޑަށް ޓެސްޓްކުރަން ތައްޔާރުވެއްޖެ


December 02, 2020 10:21:34\nއެމްއޯޔޫގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން.\nމަނީ ލޯންޑަރިންގ ހުއްޓުވުމަށް މޯލްޑިވްސް މަނިޓަރީ އޮތީރިޓީ (އެމްއެމްއޭ)ގެ ފައިނޭންޝިއަލް އިންޓެލިޖެންސް ޔުނިޓާއެކު އިންޓަޕޯލްގެ ރާއްޖޭގައި ހުންނަ ނޭޝަނަލް ސެންޓްރަލް ބިއުރޯ އިން ސޮއިކޮށްފިއެވެ.\nމިއަދު މިކަމަށް ހާއްސަކޮށްގެން ބޭއްވި ރަސްމިއްޔާތެއްގައި އެމްއެމްއޭގެ ފަރާތުން ސޮއި ކުރެއްވީ ފައިނޭންޝިއަލް އިންޓެލިޖެންސް ޔުނިޓްގެ ހެޑް އިބްރާހިމް އަހްމަދު ނާސިރުއެވެ. އިންޓަޕޯލްގެ ރާއްޖޭގައި ހުންނަ ނޭޝަނަލް ސެންޓްރަލް ބިއުރޯގެ ފަރާތުން ސޮއި ކުރެއްވީ ކޮމިޝަނަރ އޮފް ޕޮލިސް މުހައްމަދު ހަމީދުއެވެ.\nމި އެމްއޯޔޫގައި ސޮއި ކުރެއްވުމަށްފަހު ޓްވީޓް ކުރައްވަމުން ސީޕީ ހަމީދު ވިދާޅުވީ މި އެމްއޯޔޫގެ ސަބަބުން މަނީ ލޯންޑަރިންގ ހުއްޓުވައި ޓެރަރިޒަމްއަށް ފައިނޭންސް ކުރާ މީހުން ދެނެގަންނަން ފަސޭހަވާނެކަމަށެވެ. މި އެމްއޯޔޫގެ ސަބަބުން މިފަދަ ކުށްތައް ހުއްޓުވުމަށް އިތުރު ދޮރުތަކެއްވެސް ހުޅުވިގެންދާނެކަމަށް ބެލެވެއެވެ.\nއެމްއެމްއޭގެ ފައިނޭންޝިއަލް އިންޓެލިޖެންސް ޔުނިޓަކީ މަނީ ލޯންޑަރިންގ އާއި ޓެރަރިޒަމްއަށް ފައިނޭންސްކުރުން ހުއްޓުވުމަށް ގާނޫނުން އުފައްދާފައިވާ ގައުމީ މައި އިދާރާއެވެ. އެމްއެމްއޭގެ ދަށުން ހިންގާ މި ޔުނިޓަކީ ގިނަ ބާރުތަކެއް ލިބިދީފައިވާ ޔުނިޓެކެވެ.\nއެމްއެމްއޭ ޓެރަރިޒަމް މަނީ ލޯންޑަރިންގ އިންޓަޕޯލް